Positivevi India2Meehunnakee AC Maraamaathu Kuraa Technician Thakeh - Vaguthu\nޕޮޒިޓިވްވި އިންޑިއާ ދެ މީހުންނަކީ އޭސީ މަރާމާތު ކުރާ ޓެކްނީޝަނުންތަކެއް\nމިއަދު މާލެއިން ކޮވިޑް-19 އަށް ޕޮޒިޓިވްވި ބިދޭސީންގެ ތެރެއިން އެ ބައްޔަށް ޕޮޒިޓިވްވި އިންޑިއާ އަށް ނިސްބަތްވާ ދެ މީހުންނަކީ އެއާކަންޑިޝަން މަރާމާތު ކުރާ ދެ ޓެކްނީޝަނުން ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެޗްޕީއޭގެ ޑޮކްޓަރު ނަޒްލާ ރަފީގު ވިދާޅުވީ މިއަދު ޕޮޒިޓިވްވި އިންޑިއާ ދެ މީހުންނަކީ މާލެއިން ކޮވިޑް-19 އަށް ޕޮޒިޓިވްވި ކޭސް 28އާ ގުޅުންހުރި ދެ މީހުން ކަމަށެވެ. މިއަދު ޕޮޒިޓިވްވި ދެ މީހުންނަކީ ބްރައިޓު ބްރަދާސްގައި މަސައްކަތް ކުރާ އެއާކަންޑިޝަން ނުވަތަ އޭސީ މަރާމާތު ކުރާ ދެ ޓެކްނީޝަނުން ކަމަށެވެ.\nދާދިފަހުން ވެސް އެ ދެ މީހުން މާލޭގެ ބައެއް ގެތަކަށް އޭސީ މަރާމާތު ކުރުމަށް ގޮސްފައިވާކަން ފާހަގަކުރައްވާ ޑރ. ނަޒްލާ ވިދާޅުވީ އެމީހުން މާލެއިން ދިޔަ ގެތަށް ދެނެގަތުމުގެ މަސައްކަތް މިހާރު ކުރަމުން އަންނަ ކަމަށެވެ.\n"އެމީހުންނަކީ އޭސީގެ މަސައްކަތް ކުރުމަށް އެކި ގޭގެއަށް ގޮސް މަސައްކަތް ކުރާ މީހުން، ޓެކްނީޝަނުން އެމީހުންނަކީ. ކޭސް 28އާ ގުޅިގެން އެފަރާތް ދިޔަ ގޭގެވެސް އަޅުގަނޑުމެން ވާނީ ކޮންޓެކްޓް ޓްރޭސިންގެ ތެރެއިން ހޯދާފައި އަދި ބައްދަލުވި މީހުންވެސް ކޮންޓެކްޓުންގެ ގޮތުގައި ނޯޓު ކޮށްގެން ސާމްޕަލް ނަގަންޖެހޭ މީހުންގެ ސާމްޕަލް ނަގާ ކަންތައް ކުރިޔަށްދާނެ. އެގޮތަށް ހަމަ މި ދެ މީހުންވެސް ކޭސް 28 ދިޔަ ތަންތަނުގެ އިތުރަށް އެހެން ތަނަކަށް ގޮސްފައިވާ ނަމަ އެމީހުންވެސް އަޅުގަނޑުމެން ބަލަމުން ގެންދާނަން،" ޑރ. ނަޒްލާ ވިދާޅުވިއެވެ.\nނަމަވެސް މި ދެ މީހުންގެ ގައިން ކޮވިޑް-19 ގެ އެއްވެސް އަލާމާތެއް ފެނިފައި ނުވާ ކަމަށް ޑރ. ނަޒްލާ ވިދާޅުވިއެވެ. ހަމައެކަނި އެ ދެ މީހުން އެ ބައްޔަށް ޕޮޒިޓިވްވެފައި ވަނީ ކޭސް 28 އާ ގުޅިފައި އޮތުމުގެ ސަބަބުން ކަމަށް ޑރ. ނަޒްލާ ވިދާޅުވިއެވެ. ޑރ. ނަޒްލާ ފާހަގަކުރި ކޭސް 28 އަކީ ދިވެއްސެކެވެ. އޭނާ މި ބައްޔަށް ޕޮޒިޓިވްވެފައި ވަނީ މިދިޔަ ހުކުރު ދުވަހުއެވެ.\nމިއަދު މާލެއިން އެކަނި ޖުމްލަ 16 މީހަކު ޕޮޒިޓިވްވެފައިވާއިރު މިހާތަނަށް މުޅި ރާއްޖެއިން ވަނީ 51 މީހަކަށް ކޮވިޑް-19 ބަލި ޖެހިފައެވެ. މި ބަލި ޖެހުނު 16 މީހަކު ވަނީ ބަލިން ރަނގަޅުވެސް ވެފައެވެ. އޭގެތެރޭގައި 13 ބިދޭސީންނާއި ތިން ދިވެހިން ހިމެނެއެވެ.


ބައިނަލްއަޤްވާމީ ތަރިކައިގެ ދުވަސް 2009 ރާއްޖޭގައި ފާހަގަކުރުން (15 އޭޕްރީލް 2009)\nމިއަހަރުގެ ބައިނަލްއަޤްވާމީ ތަރިކައިގެ ދުވަސް ފާހަގަކުރުމުގެ ގޮތުން މާލޭގެ ސެކަންޑްރީ ސްކޫލްތަކަށާއި ސީ.އެޗް.އެސް.އީ. އަށް އަމާޒުކޮށްގެން ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުން މަސައްކަތު ބައްދަލުވުމެއް ބާއްވާގޮތަށް ހަމަޖައްސަވައިފިއެވެ.\nމިއަހަރުގެ ޝިޢާރު ކަމުގައި ހިމެނޭ "އިންޓްރޮޑަކްޝަން ޓު ދަ ވާރލްޑް ހެރިޓޭޖް ކޮންވެންޝަން އެންޑް ކަލްޗަރަލް ޓޫރިޒަމް" މިޝިޢާރުގެ ދަށުން ބޭއްވޭ މިމަސައްކަތު ބައްދަލުވުން އޮންނާނީ މިއޭޕްރީލް މަހުގެ 16 އިން 17 އަށް އިސްލާމީ މަރުކަޒުގެ ޖަލްސާކުރާ މާލަމުގައެވެ. މިބައްދަލުވުމުގައި ބައިނަލްއަޤްވާމީ ތަރިކައާއި ސަޤާފީ ފަތުރުވެރިކަމާ މެދު ދަރިވަރުން ހޭލުންތެރިކުރުވާ ޚިޔާލު ބަދަލުކުރެވޭނެއެވެ.\nމިބައްދަލުވުމަށް ތައްޔާރުވުމުގެ ގޮތުން ދަރިވަރުން ވަނީ މިއޭޕްރީލްމަހުގެ 11 ވަނަ ދުވަހު މާލެ އަތޮޅު ކާށިދޫގައި އޮންނަ އާސާރީ ސަރަޙައްދަށް ޒިޔާރަތްކޮށްފައެވެ.\nމިމަސައްކަތު ބައްދަލުވުމުގައި މާލޭގެ 11 ސްކޫލަކުން 126 ދަރިވަރުން ބައިވެރިވާނެއެވެ.\nމީގެ އިތުރުންވެސް ބައިނަލްއަޤްވާމީ ތަރިކައިގެ ދުވަސް ފާހަގަކުރުމުގެ ގޮތުން މިދަންނަވާ ކަންތައްތައް ކުރުމަށް ވަނީ ހަމަޖެހިފައެވެ.\nހ. އޭޕްރީލް 18 ވަނަ ދުވަހު ހެނދުނު 8 ން އިރުއޮއްސި6ށް ޤައުމީ ދާރުލްއާސާރު ޢާންމުކޮށް ހުޅުވާލެވޭނެއެވެ.\nށ. އޭޕްރީލް 19 ވަނަ ދުވަހު ކަޅުވަކަރު މިސްކިތް މަރާމާތަށްފަހު ހުޅުވުމާއި އިންޓަރެކްޓިވް ސީ.ޑީ. އެއް ނެރެވޭނެއެވެ.\nބައިނަލްއަޤްވާމީ ތަރިކައިގެ ދުވަހަކީ 1982 ވަނަ އަހަރުގެ އޭޕްރީލް މަހުގެ 18 ވަނަ ދުވަހު ޓިއުނީޝިއާގައި ބޭއްވުނު ICOMOS ގެ މަހާސިންތާއެއްގައި ފާސްކުރެވުނު ޤަރާރަކުން ކަނޑައެޅުނު ދުވަހެކެވެ. އަދި 1983 ވަނަ އަހަރުގެ ނޮވެމްބަރު މަހު ބޭއްވުނު ޔުނެސްކޯގެ 22 ވަނަ ބައްދަލުވުމުގައި މިޤަރާރުވަނީ ފާސްކުރެވި، ކޮންމެ އަހަރެއްގެ އޭޕްރީލް މަހުގެ 18 ވަނަ ދުވަހަކީ ދުނިޔޭގެ ތަރިކައިގެ ދުވަސް ކަމުގައި ފާހަގަކުރުމަށް ނިންމައިފައެވެ.\nމިދުވަސް ފާހަގަކުރުމުގެ މައިގަނޑު މަޤްޞަދުތަކުގެ ތެރޭގައި އިންސާނީ ދަރިފަސްކޮޅުގެ މުހިންމު ރައުސްމާލު ކަމުގައި ބެލެވޭ ތަންތަނާއި ސަރަޙައްދުތައް ޙިމާޔަތްކޮށް އަންނަން އޮތް ޖީލުތަކަށް ފޯރުވައިދިނުގައި މިކަމުގައި ޙިއްސާވާ ހުރިހާ ފަރާތްތަކެއްގެ އެއްބާރުލުން ބޭނުންވާ މިންވަރު ދެނެގަތުމާއި، ތަފާތު ސަގާފަތްތަކާއި މެދު ހޭލުންތެރިކަން އިތުރުކުރުން ހިމެނެއެވެ. އަދި ދުނިޔޭގެ ތަރިކައިގެ ގޮތުގައި ބެލެވޭ ނުވަތަ ބެލެވިދާނެ ތަންތަނުގެ ނާޒުކު ކަމާމެދު ވިސްނާ ފިކުރުކުރުންވެސް މިދުވަސް ފާހަގަކުރުމުގެ މަޤްޞަދުތަކުގެ ތެރޭގައި ހިމެނެއެވެ.\nރާއްޖޭގެ ސަގާފީ ތަރިކައިގެ ވަރަށް ބޮޑު ބައެއް ހިމެނިފައިވަނީ ދީނީ ތަރިކައިގެ ތެރޭގައެވެ. މިސްކިތްތަކާއި، މުންނާރުތަކާއި، ޤަބުރުސްތާނު ފަދަ ތަންތަނުގެ އިތުރަށް ޒިޔާރަތްތަކާއި މައުލޫދުހަރުގެ ފަދަ ތަންތަނަކީ މިގޮތަށް ފާހަގަކުރެވޭ ބިނާތަކެވެ.


ނޭންގިކުރެވޭ ފޯންކޯލް – ވިސްނާލަންޖެހޭ މުހިއްމުކަމެއް. | Landhooinfo\nނޭންގިކުރެވޭ ފޯންކޯލް – ވިސްނާލަންޖެހޭ މުހިއްމުކަމެއް.\nމޯބައިލް ފޯނަށް ދޭންވާ އެކަށީގެންވާ ސަމާލުކަން ދީގެން ފޯނުގެންގުޅެނީ އަޅުގަނޑުމެންގެ ތެރޭގައި ކިތައްމީހުން ބާއެވެ. ފޯން ލޮކް ކުރުމާއި، ޕާސްވޯޑު ޖެހުންފަދަ ކަންކަން ކޮށް ހަދާންނެތިގެން ފޯން ތަނެއްގައި ބޭއްވިފައިއޮތަސް އެއާ އެހެންމީހަކަށް ނުކުޅެވޭ ގޮތަށް ޕްރޮޓެކްޓް ކުރަނީ ކިތައްމީހުންބާއެވެ.\nމީގެ އިތުރުން ވިސްނާލަން ޖެހޭ އެހެންކަމެއްވެސް އެބައޮތެވެ. ކޮންމެމީހަކުވެސް މޯބައިލް ފޯނެއް ގެންގުޅޭއިރު އެފޯނުން އޭގެ ފީޗާރސްތައް ބޭނުންކުރަން އެނގެނީ ކިހާވަރަކަށް ކަމާމެދުއެވެ. ވަރަށް އާދައިގެ ބައެއްމީހުންވެސް ވަރަށް މަތީފެންވަރުގެ ފޯނުވެސް ގެންގުޅޭތަން ފެންނައިރު އެފަދަ ބައެއްމީހުން އެފޯނުތަކުން ހަމައެކަނި ކޯލް ކުރަން ނޫން އެހެންކަމެއް ކުރާތީ އެއް ނުފެނެއެވެ. އެއީ ފަހަރެއްގައި އެފަދަ ފޯނާ ކުޅެންނޭންގެނީ ކަމަށްވެސް ވެދާނެއެވެ.\nހަޤީޤަތުގައި އަޅުގަނޑުގެ މިލިޔުމުގައި ބަޔާން ކުރަން މިއުޅެނީ އިސްވެދިޔަ ވާހަކަތަކުގެ ތަފްޞީލެއްނޫނެވެ. އަދި އެސުވާލުތަކުގެ ޖަވާބެއްވެސް ނޫނެވެ. މިލިޔުމުގެ ފެށުމުގައި އެވާހަކަތައް ކިޔުންތެރިންނާއި ހިއްސާ ކޮށްލަން ޖެހުނީ ދަންނަވަން މިއުޅޭ ޙާދިސާއާއި، އެވާހަކަތަކާ ކޮންމެވެސް ވަރެއްގެ ގުޅުމެއް ހުރިކަމަށް އަޅުގަނޑަށް ޤަބޫލުކުރެވޭތީއެވެ.\nއެއްދުވަހަކު އަޅުގަނޑުވެސް އާދައިގެ މަތިން ފިނިކޮށްލަން އަތިރިމައްޗަށް ދިޔައިމެވެ. ބަނދަރު ހޮޅުއަށީގައި އެތަނުގެ ޢާއްމުން މެމްބަރުންގެ ގޮތުގައި ރަޖިސްޓްރީވެފައިވާ މީހުން ކޮޅު މިއަދުވެސް އެކިއެކި ސައްލާގައި ތިއްބެވެ. ސިޔާސީ ވާހަކަ އާއި، ހެއްވާމަޖާ ޖޯކްތަކުގެ އިތުރުން ތާކުން ތާކުނުޖެހޭ އެކިއެކި ވާހަކަތަކުގައި ފޯރިނަގަން ތިއްބެއެވެ.\nކުޑައިރުކޮޅަކު އަޅުގަނޑު ހޮޅުއަށީގައި މަޑުކޮށްލިތަނާ ކަމާލުބެ ( އަސްލުނަމެއްނޫން ) ޖީބުން ފޯނުނަގައިފިއެވެ. ފޯނުނަގަމުން އެބަބުނެއެވެ. މިހިރައުޅޭ ތަކުރު ( އަސްލުނަމެއްނޫން ) އާއި، ހެދި މިއަދު މިއުޅެނީ ލަވައެއްވެސް ޖަހާނުލެވިގެންނެވެ. ކަމާލުބެ މިހެން ބުނުމުން އެތާއިން އެހެންމީހަކު އެއީ ކީއްވެތޯ ސުވާލުކޮށްފިއެވެ. ޖަވާބު ގައި ކަމާލުބެ ދައްކާލީ ފޯނެވެ. އޭރުވެސް މީހަކު ހުރީ އެފޯނަށް ގުޅާފައެވެ. ކަމާލުބެ ފޯރީގައި މަޖާވެގެން އިނދެ ކިޔައިދެން ފެށިއެވެ. މީވާކަމެކެވެ. އިރުއިރުކޮޅާ ގުޅާނެއެވެ. އެކަމަކު ވާހަކައެއްނުދައްކާނެއެވެ. ހަމަ ގުޅައިގެން ހުންނާނީއެވެ. ގަޑިދެގަޑިއިރުވާއިރުވެސް ކަނޑައެެއް ވެސް ނުލާނެއެވެ. އަހަރެން ހުންނަނީ ހަމަކޮސްވެފައެވެ. މިގޮތަށް ގުޅާތާ މިއީ ތިންވަނަ ދުވަހެވެ.\nކަމާލުބޭގެ ވާހަކަ މިހިސާބަށް ދިޔުމުން އަޅުގަނޑަކަށް މަޑުން އިނދެވޭގޮތެއްނުވިއެވެ. ކަމާލުބެއަށް އޮޅުން ފިލުވައިދެވޭތޯ މަސައްކަތްކުރީމެވެ. އަޅުގަނޑުބުނީމެވެ. ތިޔަވާނީ ތަކުރުބެއަށް އޮޅިގެން ގުޅެނީކަމަށެވެ. ތަކުރެބެ ފޯނު ޖީބުގައި ބާއްވައިގެން މަސައްކަތް ކުރަންއުޅޭއިރު ކޯލިން ފިތަށް އޮބެނީ ކަމަށްވެދާނެއެވެ. އެގޮތަށް ކޯލިން ފިތަށް އޮބޭނަމަ އެންމެފަހުން ކޯލްކޮށްފަ އިންނަމީހަށް ގުޅިދާނެއެވެ. ތަކުރެބެ ފޯނު އޮޓޯ ކީޕެޑްލޮކް ނުވާގޮތަށް އިނިއްޔާ އެހެންވެދާނެއެވެ.\nތަކުރުބެ ގުޅާފާ ވާހަކަ ނުދައްކާ އެހާގިނައިރުވާއިރުވެސް ކަމާލުބެ ފޯނުކަނޑައިނުލާ ހުންނަނީ ކީއްވެތޯ އަޅުގަނޑު ސުވާލުކޮށްފީމެވެ. އަދި ތިހެން ހުންނަންޏާ ތަކުރުބެ އަތުން ވަރަށް ބައިވަރު ލާރި ދާނެއެއްނޫންހޭވެސް ބުނެފީމެވެ. ޖަވާބުގައި ކަމާލުބެ ބުނީ ލާރިދުއްވާކަންނު އެގުޅަނީ. މިހެންނެވެ.\nއެވަރުންވެސް ކަމާލުބެ އެފޯނު ކަނޑައެއް ނުލިއެވެ. ތަކުރުބެއަށް ގެއްލުން ކުރަންވެގެން ފޯނުކަނޑައިނުލާ އަނެއްކާވެސް ޖީބަށްލީއެވެ. އަދި ޖީބަށް ފޯނުންލަމުން ބުނެލިއެވެ. ކާޑުހުސްވީމަ ކެނޑޭނުން ދޯ.\nއެހިސާބުން އަޅުގަނޑުއަނެއްކާވެސް ބުނީމެވެ. ތިޔަގޮތަށް ބައެއްމީސްމީހުން އަހަރެމެންނަށްވެސް ގުޅައެވެ. އަކަމަކު ހަލޯއޭ ބުނެފާ އެކޮޅުން ވާހަކަ ނުދައްކައިފިނަމަ އެއީ އޮޅިގެން ގުޅުނީކަމަށް ބަލާފަ ކަނޑާލަނީއެވެ. އިތުރަށް ގުޅަން ބޭނުންވާނަމަ އެމީހުން އަލުން ގުޅާނެއެވެ. ތިހެން ތިކަން ކުރުމުން ތިމާއަށް އެކަމަކުން ފައިދާއެއް ނުވެ އަނެކާއަށް ތި ދެވެނީ ކިހާބޮޑު ދެރައެއް ހެއްޔެވެ. މޮޅުގޮތަކީ ތިކަމުންވެސް ތިމާގެ އަގާއި، ޤަދަރު ހިފެހެއްޓުމެވެ. ތިމާގެ އަޚާއާއި، ފަހުން ދިމާވުމުން ފޯނުން ގުޅުނު ވާހަކަ ކިޔައިދީ އެފަދަ ގޮތަކަށް އަމިއްލައަށް ނުގުޅޭނެފަދަ ގޮތަކަށް ފޯނު ޕްރޮޓެކްޓް ކުރަން ނުވަތަ ކީޕެޑް ލޮކް ވާގޮތަށް ހަދަން ދަސްކޮށްދިނުމެވެ. މިހުރިހާ ވާހަކައެއް އަޅުގަނޑު ކިޔައިދިނުމުންވެސް ކަމާލުބެ އިނީ ކަމާލުބޭގެ ގޮތުގައެވެ. އެނެމެެފަހުން ބުނެނީ މިއީ ކަލެއާ ބޭހޭކަމެއް ނޫންކަމުގައެވެ.\nއެންމެހައި ބޭފުޅުންނަށް މިފުރުޞަތުގައި އަޅުގަނޑު މިގޮވާލަނީ ތިޔަބޭފުޅުންގެ ތެރެއިން ބޭފުޅަކަށްވެސް މިފަދަ ގޮތަކަށް އެހެން މީހަކު ގުޅައިފިނަމަ ކަމާލުބެ ކަންތައް މިކުރާ ގޮތަށް ނުކުރުމަށެވެ. އަނެކާއަކީ އަކީވެސް ހަމަ ތިމާފަދަ މީހެއްކަމަށް ދެކިގެން އެންމެހައި ޙާލަތްތަކުގައިވެސް ތެދުވެރިވެ އެކަކު އަނެކަކާ އަޅާލާ އެހިތެރިވުމަށެވެ.\nކަމަކު ނުދޭ ވާ ގޮތެއްނޭްްގޭ


Ministry thakuge dhaairaathakah sarukaarun genai badhaluthakah majlis in ruhun dheefi | Jazeera\tމިނިސްޓްރީތަކުގެ ދާއިރާތަކަށް ގެނައި ބަދަލަށް މަޖިލީހުން ރުހުން ދީފި - Jazeera\nޖަވިޔަނި June 16, 2021 424 views0\nމިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ. ހުސައިން ރަޝީދު ހަސަން އަދި މިނިސްޓަރ އޮފް އެންވަޔަރަމަންޓް އައިމިނަތު ޝައުނާ އާ ރައީސް އިބްރާހިމް މުހައްމަދު ސޯލިހު ބައްދަލުކުރައްވަނީ | ފޮޓޯ: ރައީސް އޮފީސް\nހެލްތު މިނިސްޓްރީ އާއި އެންވަޔަރަމެންޓް މިނިސްޓްރީގެ ދާއިރާތަކަށް ރައިސުލްޖުމްހޫރިއްޔާ އިބްރާހިމް މުހައްމަދު ސޯލިހު ގެންނެވި ބަދަލުތަކަށް ރައްޔިތުންގެ މަޖިލީހުން ރުހުންދީފިއެވެ.\nމި ބަދަލުތަކަށް ރުހުންދޭން ފެނިވަޑައިގަންނަވާ ކަމަށް 51 މެމްބަރުން ވޯޓު ދެއްވިއެވެ.\nހެލްތު މިނިސްޓްރީގެ ދާއިރާއަށް ގެންނެވި ބަދަލަކީ ނޭޝަނަލް ޑްރަގް އެޖެންސީ (އެންޑީއޭ) އަކީ އެ މިނިސްޓްރީގެ ދަށުން ހިންގާ އިދާރާއެއްގެ ގޮތުގައި ހަމަޖެއްސެވުމެވެ. ކުރިން، އެ އޭޖެންސީ ހިންގަމުން އައީ ޖެންޑަރ މިނިސްޓްރީގެ ދަށުންނެވެ. މިގޮތަށް ރައީސް ނިންމެވީ އެންޑީއޭގެ މަސައްކަތާ މެދު ގިނަ ބަޔަކު ފާޑު ކިޔައި، ހިތްހަމަ ނުޖެހުން ފާޅުކޮށް އަދި އެ އެޖެންސީ ރީފޯމް ކުރުމަށް ގޮވާލަމުންދާ ދަނޑިވަޅުގައެވެ.\nއެންވަޔަރަމެންޓް މިނިސްޓްރީގެ ދާއިރާއަށް ގެންނެވި ބަދަލަކީ މިނިސްޓްރީ އޮފް ކޮމިއުނިކޭޝަންސް، ސައިންސް އެންޑް ޓެކްނޮލޮޖީން ކުރަމުން އައި މަސައްކަތްތައް އެންވަޔަރަމެންޓް މިނިސްޓްރީގެ ދަށަށް ބަދަލުކުރުމެވެ. ޓެކްނޮލޮޖީ މިނިސްޓްރީ އުވާލުމަށް ރައީސް ސޯލިހު ނިންމެވީ މި މަހުގެ ހަ ވަނަ ދުވަހުއެވެ. އެ މިނިސްޓްރީގެ މެންޑޭޓުތައް އެންވަޔަރަމެންޓަށް ބަދަލުކުރެވުމުން މިހާރު މިނިސްޓްރީގެ ނަމަކީ 'މިނިސްޓްރީ އޮފް އެންވަޔަރަމެންޓް، ކްލައިމެޓް ޗޭންޖް އެންޑް ޓެކްނޮލޮޖީ' އެވެ.


3 – ޢަޤީދާއާއި ފިރުޤާތައް – DhiSalafiyyah\n3 – ޢަޤީދާއާއި ފިރުޤާތައް\nފޮތް: އީމާންކަމުގެ ރުކުންތަކުގެ ތެރެއިން މަލާއިކަތުންނަށް އީމާންވުން\nމަލާއިކަތުންނަކީ އަޅުގަނޑުމެންނަށް ނުފެންނަ، އިންސާނުންގެ ލޯތަކަށް ޣައިބުވެފައިވާ ބަޔަކަށްވާ ހިނދު، އެބޭކަލުންނަކީ ވުޖޫދުގައިވާ ބައެއްކަން އަޅުގަނޑުމެންނަށް އެނގޭނެ ހަމައެކަނި ގޮތަކީ ކީރިތި ޤުރްއާނާއި މާތް ނަބިއްޔާ صلى الله عليه وسلمގެ މަތިވެރި ބަސްފުޅުތަކެވެ.\n08/01/20223- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nޔޯގާގައި ކުރާ ޙަރަކާތްތަކަކީ ހަމައެކަނި ކަސްރަތުތަކެއް ނޫނެވެ. އެއީ ހިންދޫންގެ އެކި އިލާހުންތަކަށް ކުއްތަންވުމުގެ ގޮތުން އެމީހުން ކޮށްއުޅޭ ޙަރަކާތްތަކެކެވެ. މިކަމަށް މިފޮތުގައި އަލިއަޅުވާލެވިފައިވެއެވެ.\nމިފޮތަކީ islamqa.info ގައިވާ “فتنة المسيح الدجال” މި ލިޔުމުގެ ދިވެހި ތަރުޖަމާއެވެ.\n19/08/20203- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nފޮތް: ނަބިއްޔާ عليه الصلاة والسلام ގެ ޙައްޤުތައް\nމި ކުޑަކުޑަ ފޮތަކީ ނަބިއްޔާ عليه الصلاة والسلام ގެ ޙައްޤުތަކުގެ ތެރެއިން އެންމެ މުހިއްމު ޙައްޤުތަކުގެ ޚުލާޞާއެއް، ޤުރްއާނާއި ސުންނަތުގެ އަލީގައި ކުރު ގޮތަކަށް ބަޔާންކޮށް، މީސްތަކުންނަށް އެކަންކަމުގެ ކޮންމެވެސް ވަރެއްގެ މަޢުލޫމާތުކޮޅެއް ހިއްސާކޮށްލުމުގެ މަޤުޞަދުގައި ލިޔެފައިވާ ކުޑަކުޑަ ފޮތެކެވެ.\n30/05/20203- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nމި ކުޑަކުޑަ ފޮތަކީ “އައްޝައިޚް ޢިއްޒު ބިން ޢަބްދުއްސަލާމް އައްސުލަމީ r ލިޔުއްވަވާފައިވާ “فوائد البلوى والمحن” ގެ ތަރުޖަމާއެކެވެ. ފޮތް އެކުލަވާލުވުމުގައި ކިޔުންތެރިންނަށް ފަސޭހަ ކުރުމުގެ ގޮތުން ކުދިކުދި ބަދަލުތައް ގެނެސްފައިވާނެއެވެ.\nمُلَخَّصُ التَّوْحِيْدِ – ތައުޙީދުގެ ޚުލާޞާ\nالحمد لله والصلاة والسلام على رسول الله وعلى آله وصحبه أجمعين. ތައުޙީދަކީ ﷲގެ ޙައްޤުތަކުގެ ތެރެއިން އަޅުތަކުންގެ މައްޗަށްވާ އެންމެ ބޮޑު ޙައްޤެވެ. އެހެންކަމުން ތައުޙީދު ދެނެގަނެ އޭގެ މަތީގައި ޘާބިތުވުމަކީ ކޮންމެ މުސްލިމެއްގެ މައްޗަށް ވާޖިބުވެގެންވާ ކަމެކެވެ. ތައުޙީދަކީ ހުރިހާ އަޅުކަމެއްގެ އަސާސަށް ވީހިނދު، ތައުޙީދާ ނުލާ އެއްވެސް އަޅުކަމެއް، ﷲ ޤަބޫލެއް ނުކުރައްވާނެތެވެ. ފަހެ، މިމައުޟޫޢަކީ ޢިލްމުވެރިން ވަރަށް ތަފްޞީލުކޮށް ފޮތްތައް ލިޔުއްވާފައިވާ މައުޟޫޢެކެވެ. ހުރިހާ އެންމެންނަކީ ޢިލްމީ ގޮތުންނާއި،…\n14/07/20183- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nالحمد لله والصلاة والسلام على رسول الله وعلى آله وصبحه أجمعين. قال الله تعالي: أَيُّهَا الَّذِينَ آمَنُوا اتَّقُوا اللَّـهَ حَقَّ تُقَاتِهِ وَلَا تَمُوتُنَّ إِلَّا وَأَنتُم مُّسْلِمُونَ [آل عمران : ١٠٢] ﷲ ގެ ވަޙީ ބަސްފުޅުގެ މާނައިގައިވެއެވެ. : އޭ އީމާންވި މީސްތަކުންނޭވެ! އެކަލާނގެއަށް ތަޤްވާވެރިވުން ޙައްޤުވެގެންވާ ގޮތުގައި ތިޔަބައިމީހުން ﷲ އަށް ތަޤްވާވެރި ވާށެވެ! އަދި މުސްލިމުން ކަމުގައިވާ ޙާލުގައި މެނުވީ، ތިޔަބައިމީހުން މަރުނުވާ…\nالحمد لله والصلاة والسلام على رسول الله وعلى آله وصبحه أجمعين. “ދުނިޔެ ނިމުމާއި އާޚިރަތުގެ ފެށުން” މިފޮތަކީ މިސުރުޚީގެ ދަށުގައި “ދަރުމަ” މަޖައްލާގައި ސިލްސިލާކޮށް އަޅުގަނޑު ލިޔަމުންދިޔަ ލިޔުންތަކުގެ މައްޗަށް ބިނާކޮށްގެން އެކުލަވައި ލެވިފައިވާ ފޮތެކެވެ. ދެންފަހެ، އާޚިރަތް ދުވަހަށް އީމާންވުމަކީ އީމާންކަމުގެ ރުކުންތަކުގެ ތެރެއިން ރުކުނެކެވެ. އެއީ އިސްލާމްދީނުގެ އަސާސީ ޢަޤީދާގެ ތެރޭގައި ހިމެނޭ ކަމެކެވެ. ﷲގެ އެއްކައުވަންތަކަމަށް އީމާންވުމާއެކެ، އަދި މުޙައްމަދު صلى الله عليه وسلم އަކީ ﷲގެ…\nމިރިސާލާ ބިނާކުރައްވާފައިވަނީ ކަށްވަޅުގައި އިންސާނާއާ ކުރެއްވޭނެކަމަށް ﷲގެ ރަސޫލާ ޞައްލަﷲ ޢަލައިހި ވަސައްލަމަ ޚަބަރުކުރައްވާފައިވާ ތިން ސުވާލުގެ ޖަވާބުގެ މައްޗަށެވެ.\nފޮތް: ދަލާއިލުއް ތައުޙީދި\nﷲ ސުބްޙާނަހޫ ވަތަޢާލާ އިންސާނުންނާއި ޖިންނީން ހެއްދެވީ އެއިލާހު އެއްކައުވަންތަކުރުމަށެވެ.\n14/04/20143- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nالحمد لله رب العالمين ، و الصلاة و السلام على نبينا محمد و على آله و صحبه أجمعين. އިންސާނާ ދުނިޔެއަށް ފޮނުއްވުމުގެ މަޤްޞަދުކަމުގައިވާ ﷲ ސުބްޙާނަހޫ ވަތަޢާލާއަށް އެކަނި އަޅުކަންކުރުމުގެ މަތިވެރި މަޤްޞަދު ޙާޞިލްވުމުގެ ފުރަތަމަ ފިޔަވަޅަކީ އެއިލާހަށް ފުރިހަމަގޮތުގައި އަޅާ އީމާންވުމެވެ. އީމާންކަމުގެ މުހިއްމުކަމާއި، އެކަމާ ނުލައި އަޅާގެ އެއްވެސް ޢަމަލެއް ޤަބޫލުނުވާނޭކަމާއި، އިންސާނާގެ ދަރަޖަ އުފުއްލައިދެނީ މިކަމުންކަމާއި، އަދި ދެދުނިޔޭގެ އުފާވެރިކަން ގުޅި ލާމެހިފައިވަނީ ވެސް އީމާންކަމާ…\n06/03/20143- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nފޮތް: ޖިންނި މޮޔަވުމަކީ ޙަޤީޤަތެއް\nޖިންނިއަކީ ވުޖޫދުގައިވާ އެއްޗެއްކަމާއި އަދި އިންސާނުން ޖިންނި މޮޔަވާކަމީ ކީރިތި ޤުރުއާނާއި ރަސޫލާ صلى الله عليه وسلم ގެ ސުންނަތުން ޘާބިތުވެފައިވާ ކަންތައްތަކެކެވެ.\n23/01/20143- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nتَفْسِيْرُ كَلِمَةِ التَّوْحِيْدِ – ތައުޙީދުގެ ކަލިމައިގެ ތަފްސީރު\nالحمد لله رب العالمين ، و الصلاة و السلام على نبينا محمد و على آله و صحبه أجمعين. تَفْسِيْرُ كَلِمَةِ التَّوْحِيْدِ މި ފޮތަކީ އިމާމުއް ދަޢުވާ އަލްމުޖައްދިދު އައްޝައިޚް މުޙައްމަދު ބުން ޢަބްދުލް ވައްހާބު – رحمه الله – ގެ ކުރު ރިސާލާއެކެވެ. ފަހެ ތައުޙީދަކީ ﷲ ތަޢާލާ އެއްކައުވަންތަ ކުރުމެވެ. ﷲ ތަޢާލާ އެއްކަމުވަންތަ ކުރުމަކީ ކޮންމެ އަޅުކަމެއްގެ ވެސް ފުރަތަމަ ޝަރުޠެވެ. ﷲ ތަޢާލާ…\n07/01/20143- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nފޮތް: رِسَالَةُ التَّوْحِيْد\nމިފޮތަކީ ﷲ ތަޢާލާ އެއްކައުވަންތަ ކުރާނެގޮތް ބަޔާންކޮށް، އައްޝައިޚް އަބޫ ބަކްރު އިބްރާހީމް ލިޔުއްވާފައިވާ ފޮތެކެވެ.\n09/10/20133- ޢަޤީދާއާއި ފިރުޤާތައް, ފޮތްތައްދިސަލަފިއްޔާ\nنَوَاقِضُ الإِسْلَامِ – އިސްލާމްކަން ގެއްލޭކަންކަން\nنواقض الإسلام މި ފޮތަކީ ޝައިޚުލް އިސްލާމްގެ މަތިވެރި ލަޤަބު އެރުވިގެންވާ އިސްލާމްދީނުގެ މުޖައްދިދު އިމާމު މުޙައްމަދު ބިން ޢަބްދުލް ވައްހާބު ރަޙިމަހުﷲ ލިޔުއްވާފައިވާ ކުރު ރިސާލާއެކެވެ.\n13/01/20133- ޢަޤީދާއާއި ފިރުޤާތައް, ފޮތްތައްދިސަލަފިއްޔާ


Bayern Munich German cup ge final ah | Mihaaru\nބަޔާން މިއުނިކް ޖަރުމަން ކަޕުގެ ފައިނަލަށް\n11 ޖޫން 2020 - 11:33\nމިއުނިކް (ޖޫން 11) – އެއިންޓްރެކްޓް ފްރެންކްފަޓް 2-1 އިން ބަލިކޮށް ބަޔާން މިއުނިކުން ޖަރުމަން ކަޕުގެ ފައިނަލުން ރޭ ޖާގަ ހޯދައިފި އެވެ.\nއަންނަ މަހުގެ4ވަނަ ދުވަހު އޮންނަ ފައިނަލުގައި ބަޔާން ބައްދަލުކުރާނީ ބެޔާ ލެވަކޫސަންއާ އެވެ. އެ ޓީމުން ފައިނަލުން ޖާގަ ހޯދާފައިވަނީ އަންގާރަ ދުވަހުގެރޭ ހަތަރު ވަނަ ޑިވިޝަނުގެ ސާބުރްކެން އަތުން 3-0 އިން މޮޅުވެގެންނެވެ.\nބަޔާނުގެ އެލިއަންޒް އެރީނާގައި ރޭ ބަޔާނާއި ފްރެންކްފަޓް ކުޅުނު މެޗުގައި ކުރި ހޯދީ ބަޔާނުންނެވެ. މި ގޯލް 15 ވަނަ މިނެޓުގައި ޖެހީ ކްރޮއޭޝިއާގެ ފޯވާޑް އިވާން ޕެރިސިޗެވެ. ފްރެންކްފަޓުން 69 ވަނަ މިނެޓުގައި ޑެނީ ޑަ ކޯސްޓާގެ ގޯލުން އެއްވަރުކުރި އެވެ. ބަޔާން މޮޅުވީ 74 ވަނަ މިނެޓުގައި ރޮބަޓް ލެވޮންޑޮސްކީ ޖަހައިދިން ގޯލުންނެވެ. މިއީ މި ސީޒަނުގައި އޭނާ ޖެހި 45 ވަނަ ގޯލެވެ.\nބަޔާން ފައިނަލަށް ދަތުރުކުރުމާ އެކު އެ ޓީމަށް މިހާރު ވަނީ މި ސީޒަނުގައި ދެ ތަށި ހޯދުމުގެ ފުރުސަތު ވަރަށް ބޮޑުވެފަ އެވެ. ޖަރުމަން ލީގުގައި ބާކީ ހަތަރު މެޗު އޮތްއިރު އެ ޓީމު އޮތީ 70 ޕޮއިންޓާ އެކު އެއް ވަނައިގަ އެވެ. ތާވަލުގެ ދެ ވަނައިގައި 63 ޕޮއިންޓާ އެކު އޮތް ބޮރޫޝިއާ ޑޯޓްމަންޑާ އެ ޓީމާ ދެމެދު ހަތް ޕޮއިންޓުގެ ފަރަގެއް އެބައޮތެވެ. ހޮނިހިރު ދުވަހު ބޮރޫޝިއާ މޮންޗެންގްލަޑްބެކް އަތުން ބަޔާން މޮޅުވެ އަދި ޑޯޓްމަންޑް ކުޅޭ މެޗުން އެ ޓީމު ބަލިވެއްޖެ ނަމަ ބަޔާނަށް ޖެހިޖެހިގެން އަށް ވަނަ ފަހަރަށް ލީގު ކާމިޔާބުކުރެވޭނެ އެވެ.\nއެ މެޗުގައި ލެވޮންޑޮސްކީ އާއި ތޯމަސް މުލާ އަށް ސަސްޕެންޝަނުގެ ސަބަބުން ނުކުޅެވޭނެ އެވެ.\nއިތުރު ލިޔުންތައް ބަޔާން މިއުނިކް ޖާމަން ކަޕް


ރައްޔިތުންގެ ކަށިކެޔޮ ގަސްތައް ކުއްޔަށް ދޫކުރުން3- R. Fainu Council\nރައްޔިތުންގެ ކަށިކެޔޮ ގަސްތައް ކުއްޔަށް ދޫކުރުން 3\nއިބްރާހީމް ފަހީމް 9:36 PM އިޢުލާން\nރައްޔިތުންގެ ކަށިކެޔޮގަސްތައް ކުއްޔަށް ދޫކުރުމަށްޓަކައި މިއިދާރާއިން ކުރި ނަމްބަރ(IUL)311/311/2019/33 (19 މެއި 2019) އިޢުލާނާއި ގުޅިގެން އެއްވެސް ފަރާތަކުން އަގު ހުށަހަޅާފައިނުވާތީ، އެއިޢުލާން ބާޠިލްކޮށް އަލުން އެފުރުޞަތު ހުޅުވާލެމެވެ. މިގަސްތައް ކުއްޔަށްދޫކުރުމަށް ހަމަޖެހިފައިވަނީ ތިރީގައިމިވާ ކަންކަމަށްބަލާ ހުށަހަޅާ ފަރާތްތަކުގެ ތެރެއިން އެންމެ މަތިން މާކްސް ހޯދާ ފަރާތަކާއި މިއިދާރާއާއި ދެމެދު ވެވޭ އެއްބަސްވުމެއްގެ ދަށުންނެވެ.\nވީމާ، ރައްޔިތުންގެ ކަށިކެޔޮގަސްތައް 1 އަހަރުގެ މުއްދަތަށް ކުއްޔަށް ހިފަން އެދޭ ފަރާތްތަކުން 12 ޖޫން 2019 ވާ ބުދަ ދުވަހުގެ މެންދުރު 12:00 އަށް ކައުންސިލް އިދާރާއަށް ދުރުވެ ސިޓީއަކުން އަގު ހުށަހެޅުއްވުން އެދެމެވެ. އަދި އެހެން ފަރާތެއްގެ ބަދަލުގައި ޙާޟިރުވާނަމަ އެކަން އެނގޭނެ ލިޔުމެއް ގެންނަން ވާނެއެވެ. ސިޓީއުރައިގެ ބޭރުގައި "ކަށިކެޔޮގަސްތައް ކުއްޔަށް ހިފުމަށް އެދި" މިހެން ލިޔެފައި އޮންނަންވާނެއެވެ. އެންމެފަހުން ކަށިކެޔޮގަސްތައް ކުއްޔަށް ދޫކުރެވިފައިވާ ކުއްޔަކީ 1 އަހަރުގެ މުއްދަތަށް -/1600 (އެއްހާސް ހަސަތޭކަ ރުފިޔާ) އެވެ.\nތާރީޚް ހ: 06 ޝައްވާލް 1440 ތާރީޚް މ: 09 ޖޫން 2019\nރައްޔިތުންގެ ކަށިކެޔޮ ގަސްތައް ކުއްޔަށް ދޫކުރުން3Reviewed by އިބްރާހީމް ފަހީމް on 9:36 PM Rating: 5


Dharifulhah Jinsee Goanaa Kurikamah Thuhumath Kurevey Bappa Alun Hayyaru Koffi - Vaguthu\nދެކުނުގެ ރަށެއްގައި އުމުރުން ހަތަރު އަހަރުގެ އަންހެން ދަރިފުޅަށް ޖިންސީ ގޯނާކުރި ކަމުގެ ތުހުމަތުކުރާ އެކުއްޖާގެ ބައްޕަ އަލުން ހައްޔަރުކޮށްފި އެވެ.\nއޭނާ ފުރަތަމަ ހައްޔަރު ކުރީ މިދިޔަ ހޯމަ ދުވަހު އޭނާގެ މައްސަލަ ފުލުހުންނަށް ހުށަހެޅުމުންނެވެ. ނަމަވެސް އަންގާރަ ދުވަހު ހައްޔަރުކޮށް ބަންދާ މެދު ގޮތެއް ނިންމަން އެ އަތޮޅުގެ މެޖިސްޓްރޭޓް ކޯޓަކަށް ހާޒިރު ކުރުމުން މެޖިސްޓްރޭޓް ވަނީ އޭނާ ބަންދުން ދޫކޮށްލާފައެވެ. އޭނާ ދޫކޮށްލަން މެޖިސްޓްރޭޓް އަމުރު ކުރީ އޭނާ ބަންދުކޮށްފައި ބަހައްޓަން ޕީޖީން އެދިފައި ނުވާތީ ކަމަށް ބުނެ އެވެ.\nފުލުހުން މިރޭ ވިދާޅުވީ އޭނާ ދޫކޮށްލަން ނިންމި މައްސަލަ މުރާޖައާކުރުމަށްފަހު، ޝަރީއަތް ނިމެންދެން އޭނާ ބަންދުކުރަން ކޯޓުން އަމުރުކޮށްފައިވާ ކަމަށެވެ. އޭނާ ބަންދުގައި ބަހައްޓަން އަމުރު ކުރުމުން މިރޭ ވަނީ އޭނާ ހައްޔަރު ކޮށްފައެވެ.\nދަރިފުޅަށް ޖިންސީ ގޯނާ ކުރިކަމަށް ތުހުމަތު ކުރެވޭ ބައްޕަ އަކީ މަސްތުވާތަކެތީގެ މައްސަލަތަކުގެ ރެކޯޑް އޮންނަ މީހެކެވެ.\nފަހަކަށް އައިސް ކުޑަކުދިންނަށް ޖިންސީ ގޯނާ ކުރުމުގެ ގިނަ މައްސަލަތަކެއް ފެންމަތިވަމުން އަންނައިރު ބައެއް މައްސަލަތަކުގައި ހައްޔަރު ކުރާ މީހުން ބަންދުން ދޫކޮށްލާތީ އާއްމުން ގެންދަނީ ވަރަށް ބޮޑަށް ކަންބޮޑުވުން ފާޅުކުރަމުންނެވެ.\nއޮގަސްޓް 8, 2020 09:30\nފަހަކަށްއައިސް ކުޑަކުއްޖެއްވިއަސް އަދި ބޮޑުކުއްޖެއްވިއަސް ނުވަތަޖަލުބަންދުގައި ހުއްޓަސް ބައިމީހަކުވެއްޖެނަމަ ރޯޔަލް ފެމެލީގެ ނަމުގައި ދޫކޮށްލާތަންފެނެއި ވަކި ބަޔަކަށް އިންސަފުދޯ


Supreme Court ge thin fandiyaarehge massala ebaoyi: JSC\nސުޕްރީމް ކޯޓުގެ ތިން ފަނޑިޔާރެއްގެ މައްސަލަ ވަނީ ހުށަހަޅާފައި: ޖޭއެސްސީ\nކުރިން ބޭއްވި ރަސްމިއްޔާތެއްގައި ސުޕްރީމް ކޯޓުގެ ފަނޑިޔާރުން: ތިން ފަނޑިޔާރެއްގެ މައްސަލަ ޖޭއެސްސީއަށް ވަނީ ހުށަހަޅާފައި -- ފޮޓޯ: މުހައްމަދު އަފްރާހް | އަވަސް\nސުޕްރީމް ކޯޓުގެ ތިން ފަނޑިޔާރެއްގެ މައްސަލަ ހުށަހަޅާފައިވާ ކަމަށް، ފަނޑިޔާރުންގެ މައްސަލަތައް ބަލާ ޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ބުނެފި އެވެ.\nޖޭއެސްސީން މިއަދު ބޭއްވި ނޫސްވެރިންގެ ބައްދަލުވުމުގައި ބުނީ ސުޕްރީމް ކޯޓުގެ ފަނޑިޔާރު އަބްދުﷲ ދީދީގެ އިތުރުން ގިނަ ފަނޑިޔާރުންތަކެއްގެ މައްސަލަ އެ ކޮމިޝަނުން ބަލަމުން އަންނަ ކަމަށެވެ. އޭގެ އިތުރުން، ސުޕްރީމް ކޯޓުގެ އިތުރު ތިން ފަނޑިޔާރެއްގެ މައްސަލަ ވެސް ހުށަހަޅާފައިވާ ކަމަށް އެ ކޮމިޝަނުން ބުންޏެވެ. ނަމަވެސް، އެއީ ކޮން މައްސަލަތަކެއް ކަމެއް ނުބުނެ އެވެ.\nއެ ކޮމިޝަނުން މިގޮތަށް ބުނެފައިވަނީ ސްޕްރީމް ކޯޓުގެ އިތުރު އެއްވެސް ފަނޑިޔާރެއްގެ މައްސަލައެއް މިހާތަނަށް އެ ކޮމިޝަނަށް ހުށަހަޅާފައި ނުވާ ކަމަށް އިއްޔެ ހާމަކޮށްފައި ވަނިކޮށެވެ.\nޖޭއެސްސީން އިއްޔެ އެގޮތަށް ބުނީ، މިދިޔަ އަހަރު ފެބްރުއަރީ މަހުގެ ފުރަތަމަ ދުވަހު ސުޕްރީމް ކޯޓުނު ނެރުނު އަމުރު ފަހުން ބާތިލު ކުރި ބެންޗުގައި ހިމެނިވަޑައިގަންނަވާ އެ ކޯޓުގެ ތިން ފަނޑިޔާރުންގެ ސުލޫކީ މައްސަލައެއް ޖޭއެސްސީ އަށް ހުށަހަޅާފައިވާ ކަމަށް ރިޕޯޓްކޮށްފައި ވަނި ކޮށެވެ.\nމިއަދު ޖޭއެސްސީން ބޭއްވި ކުއްލި ބައްދަލުވުމުގައި ފަނޑިޔާރުން ސުލޫކީ މައްސަލަތައް އާންމުކޮށް ހުޅުވާލައިގެން ބޭއްވުމަށް ވެސް ވަނީ ނިންމައިފަ އެވެ.\nޖޭއެސްސީން މިގޮތަށް ނިންމާފައިވަނީ އެ ކޮމިޝަނުން ބަލަމުންދާ ސުލޫކީ މައްސަލަތައް އާންމުކޮށް ހުޅުވާލައިގެން ކުރިއަށް ގެންދިޔުމަށް ފަނޑިޔާރު އަބްދުﷲ ދީދީ ވެސް ރޭ އެދިވަޑައިގެންފައި ވަނިކޮށެވެ.\nޖޭއެސްސީން މިއަދު ބޭއްވި ބައްދަލުވުމުގައި ބައިވެރިވެވަޑައިގެންނެވި ހަ މެމްބަރުންގެ އިއްތިފާގުން ނިންމާފައި ވަނީ އާންމުކޮށް ހުޅުވާލައިގެން ބޭއްވޭނެ ޖާގަ އޮތް ތަނެއް ހަމަޖެހުނުހާ އަވަހަކަށް މައްސަލަތައް ބަލާށެވެ.\nދީދީގެ މައްސަލަ ބަލާނީ ހުޅުވާލައިގެން


ފިރިހެނުންނަށް ދަރިންލިބުން ލަސްވުމަށް ދިމާވާ އާއްމު ބަލިތައް | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން ފިރިހެނުންނަށް ދަރިންލިބުން ލަސްވުމަށް ދިމާވާ އާއްމު ބަލިތައް\n* މަނިދަތުރު ކުރާ މަގު ބަންދުވުން.\n* ދަރިފަނި އިންތިޒާމު ނުވުން.\nދަރިންލިބޭ އުމުރުގެ %10 މީހުންނަކީ ދަރިން ލިބުން ލަސްވުމުގެ މައްސަލަ ކުރިމަތިވާ މީހުންނެވެ. މިގެތެރެއިން %30 މައްސަލަތައް ހިއްސާކުރަނީ އަނބިމީހާއެވެ. %30ފިރިމީހާއެވެ. އަދި %30 ދެމަފިރީން އެކުގައި ހިއްސާކުރާއިރު އަނެއް %10 އަކީ ސަބަބު ނޭގޭ މައްސަލަތަކެވެ.\nމަނިދަތުރު ކުރާ މަގު ބަންދުވުން.\nމަނިދަތުރު ކުރަނީ ފިރިހެނާގެ ފިރިހެނާގެ ޖިންސީ ގުނަވަނުގެ ނިޒާމުގައި ހުންނަ ހޮޅި ތަކުން ލާފައެވެ. ރޭކުރާއިރު މިހޮޅި ތަކުގެ ތެރެއިންލާފާ ދަރިފަނި އަނބިމީހާގެ ފަރުޖަށް ދެއެވެ. މި ހޮޅިތައް ނުވަތަ މިއިން ހުޅިއެއް ބަންދުވުމަކީ ވަރަށް މަދު މީހަކަށް ނަމަވެސް ދިމާވާކަމެކެވެ. ވާޒް ޑިފަރެންސް ނުވަތަ އެޕިޑިޑައިމިސް ބަންދުވެއްޖެނަމަ ނުވަތަ ހަލާކުވެފައިވާނަމަ އަނބިމީހާގެ ފަރުޖަށް މަނަވީހައިވާނު ނުދިޔުމަކީ ވަރަށް ގާތް ކަމެކެވެ. މިހޮޅިތައް ބަންދުވާ ސަބަބު ތަކުގެތެރޭގައި ބަލިޖެހުން، ފާރުވުން، ރަނގަޅަށް އުފެދިފައި ނުހުރުން އަދި އޮޕަރޭޝަން ކޮށްގެން ނެގުން ހިމެނެއެވެ.\n* އަލާމާތްތައް: މިހޮޅިތައް ބަންދުވެފައި ވާކަން ދެނެގަންނާނެ ވަކި ހާއްސަ އަލާމާތެއް ނުހުރެއެވެ.\n* ފަރުވާ: އޮޕަރޭޝަން ކޮށްގެން ރަނގަޅުކުރުން\n* ރަނގަޅުވާ ނިސްބަތް: މިނިސްބަތް ބިނާވެގެންވަނީ ހޮޅިބަންދުވެފައިވާ ސަބަބާއި ކުރާ އޮޕަރޭޝަނުގެ ވައްތަރުގެ މައްޗަށެވެ. ގާތްގަޑަކަށް %50-%90 ދެމެދުގެ ފިރިހެނުން އޮޕަރޭޝަނަށްފަހު ދަރިފަނި ބޭރުވާ އަދަދު އިތުރު ވެއެވެ.\nވެރިކޯސީލް އަކީ ފިރިހެނާގެ އުރަވަޅީގައި ހުންނަ ލޭހޮޅިތައް ފަލަވެ ގޮށްލުމެވެ. މިކަމުގެ ސަބަބުން ދެ އޮށުގެ ހޫނުމިން މައްޗަށް ދެއެވެ. މިއީ ދަރިފަނި އުފެއްދުމަށް ހުރަސްއަޅާކަމެކެވެ. ނުވަތަ އުފައްދާ މިންވަރު މަދުކޮށް ދަރިފަނީގެ ފެންވަރު ދައްކުރާ ކަމެކެވެ.\n* އަލާމާތްތައް: މިއީ ވަކި ހާއްސަ އަލާމާތެއް ހުންނަ ކަމެއް ނޫނެވެ.\n* ފަރުވާ: އޮޕަރޭޝަން ކޮށްގެން ލޭހޮޅިތައް ރަނގަޅު ކުރުން\n* ރަނގަޅުވާ ނިސްބަތް: ގާތްގަނޑަކަށް %43 ފިރިންގެ އަނބިން އަހަރުދުވަހުގެ ތެރޭގައި ބަލިވެ އިދެއެވެ. އަދި %69 އަނބިން ދެއަހަރު ދުވަހުގެ ތެރޭގައި ބަލިވެ އިދެއެވެ.\nދަރިފަނި އިންތިޒާމު ނުވުން\nދަރިފަނި އިންތިޒާމު ނުވާ ތަފާތު ގޮތްތައް ހުރެއެވެ. އެއީ:-\n1- ދަރިފަނި އުފެދޭ މިންވެރު މަދުވުން ނުވަތަ ނުއުފެދުން\n2- ދަރިފަނި ބަލިކަށިވުން ނުވަތަ ދަތުރު ކުރުމުގެ ގާބިލްކަން ދައްވުން.\n3- އައިބު ދަރިފަނި އުފެދުން.\nއިސްވެދެންނެވުނު ހާލަތްތަކުގައި ދަރިފަނި އަނބިމީހާގެ ބިހާއެކުވެ ދަރި އުފެދުމުގެ ގާބިލްކަމެއް ނުހުރެއެވެ.\n* އަލާމާތްތައް: މިކަން ދެނެގަންނާނެ ވަކި ހާއްސަ އަލާމާތެއް ނުހުރެއެވެ.\n* ފަރުވާ: ހާއްސަ ބޭސް ބޭނުން ކުރުން، (artificial insemination)ރަހިމަށް ދަރިފަނި އިންޖެކުޓު ކުރުން، (intracytoplasmic sperm injection) ހަތަލު ދިޔައަށް ދަރިފަނި އިންޖެކުޓު ކުރުން.\nބައެއް ހާލަތް ތަކުގައިދަރިފަންޏާއި ދެކޮޅަށް އަމިއްލަ ހަށިގަނޑުގައި އެންޓިބޮޑީ އުފެއްދުމަކީ އެކަށީގެންވާ ކަމެކެވެ. މިހެން ގިނަފަހަރަށް ދިމާވަނީ ދަރިފަނި ދަތުރު ކުރާހޮޅި ވާޒް ޑިފަރެންސް އަށް ބައްޔެއް ޖެހުމުން، އަނިޔާއެއް ވުމުން ނުވަތަ އޮޕަރޭޝަނެއް ކުރުމަށް ފަހުގައެވެ.\n* ފަރުވާ: (artificial insemination)ރަހިމަށް ދަރިފަނި އިންޖެކުޓު ކުރުން، (intracytoplasmic sperm injection) ހަތަލު ދިޔައަށް ދަރިފަނި އިންޖެކުޓު ކުރުން. އަދި ބައެއްފަހަރު ހަށިގަނޑުގެ ދިފާއީ ނިޒާމު ދެރަކުރާ ބައެއް ބޭސް ބޭނުން ކުރެވެއެވެ. ނަމަވެސް ގިނަ ޑޮކުޓަރުން ލަފާދެއްވަނީ މިފަދަ ބޭސް ބޭނުން ނުކުރުމަށެވެ. މިފަދަ ބޭސްތަކުގައި ހުންނަ އަރިމަތީ އަސަރުތައް (side effects) ގިނަކަމުންނެވެ.


BREAKING NEWS: Israel Aai Medhu Vaguthun Fiyavalhu Alhan Dhivehi Sarukaarun Govaalaifi - Vaguthu\nއިސްރާއީލާއި މެދު ވަގުތުން ފިޔަވަޅު އަޅަން ދިވެހި ސަރުކާރުން ގޮވާލައިފި\nޖޯޑަން ވެލީ އިސްރާއީލްގެ ބާރުގެ ދަށަށް ގެންދިއުމާއި ގުޅޭ ގޮތުން ނަތަންޔާހޫ ތަޤުރީރެއް ދެނީ\nއަންނަ ހަފުތާގައި އޮންނަ އާއްމު އިންތިޚާބު ކާމިޔާބު ކުރެވިއްޖެ ނަމަ ފަލަސްތީނުގެ ހުޅަނގު އައްސޭރީގެ ޖޯޑަން ވެލީ އަކީ އިސްރާއީލްގެ ތަނެއްގެ ގޮތުގައި ހަމަޖައްސާ ޑެޑް ސީ އަކީ އިސްރާއީލްގެ ތަނަކަށް ހަދާނެ ކަމަށް އިސްރާއީލްގެ ބޮޑުވަޒީރު ބެންޔަމިން ނަތަންޔާހޫ ބުނުމަކީ ޒިންމާދާރުކަން ކުޑައަމަލެއް ކަމަށާއި އެމައްސަލައިގައި ބައިނަލްއަޤުވާމީ ފަރާތްތަކުން ވަގުތުން ފިޔަވަޅު އަޅަންޖެހޭ ކަމަށް ދިވެހި ސަރުކާރުން ވިދާޅުވެއްޖެއެވެ.\nދިވެހި ސަރުކާރުން މިހެން ވިދާޅުވީ ނަތަންޔާހޫގެ ވާހަކަތައް ކުއްވެރިކޮށް ދެންމެ ފޮރިން މިނިސްޓްރީން ނެރުނު ބަޔާނެއްގައެވެ.\nދިވެހި ސަރުކާރުގެ ބަޔާނުގައި ވިދާޅުވީ ފަލަސްތީންގެ އެއްވެސް ބިމަކަށް ވެރިވެގަތުމަކީ ޖެނީވާ ކޮންވެންޝަނާއި ހިލާފު ނިންމުމެއް ކަމަށާއި އަދި އެއީ މެދުއިރުމަތީގެ ސުލަހައަށް ވެސް އެޅިގެންދާނެ ހުރަހެއް ކަމަށެވެ.\n"ދިވެހިރާއްޖެ އިން މި ގޮވާލަނީ ބައިނަލްއަޤުވާމީ ފަރާތްތަކުން، އދ.ގެ ސަލާމަތީ މަޖިލިސް ވެސް ހިމެނޭ ގޮތައް އދ.ގެ ނިންމުންތައް ތަންފީޒު ކުރުމަށް ވަގުތުން ފިޔަވަޅު އެޅުމަށެވެ. އަދި ހަމަނުޖެހުންތަކަށް ފުރުސަތު ފަހިވާގޮތައް އިސްރާއީލުން ނިންމާފައިވާ ނިންމުން ކުއްވެރިކޮށް ޤާނޫނު ތަންފީޒު ކުރުމަށެވެ." ދިވެހި ސަރުކާރުގެ ބަޔާނުގައި ވެއެވެ.\nފަލަސްތީނަށް ދިވެހި ރައްޔިތުންނާއި ދިވެހި ސަރުކާރުން ކުރާ ތާއިދު ދަމަހައްޓާ ކަމަށާއި ފަލަސްތީންގެ މައްސަލައަށް ބޭނުން ވަނީ ދެގައުމެއް ގާއިމް ކުރުމުގެ ހައްލު ކަމަށް ދިވެހި ސަރުކާރުގެ ބަޔާނުގައި ވެއެވެ. އެއީ 1967 ވަނަ އަހަރު އޮތް ބޯޑަރުގައި ހުޅަނގު އައްސޭރިއަކީ ފަލަސްތީންގެ ވެރިރަށްކަމަށް ހެދިގެން ގާއިމް ކުރެވޭ ދައުލަތަކަށް ވާން ޖެހޭނެ ކަމަށް ވެސް ދިވެހި ސަރުކާރުގެ ބަޔާނުގައި ވިދާޅުވެފައި ވެއެވެ.\nޖޯޑަން ވެލީ އާއި ޑެޑް ސީގެ އުތުރުގެ ސަރަހައްދަކީ ހުޅަނގު އައްސޭރީގެ 30 އިންސައްތައެވެ. އެ ސަރަހައްދުގައި ފަލަސްތީނުގެ 65000 މީހުންނާއި ގަވާއިދާ ޚިލާފަށް ވަދެ އުޅޭ އިޒްރޭލުގެ 11000 މީހުން ދިރިއުޅެ އެވެ.\nޖޯޑަން ވެލީ އާއި ޑެޑް ސީ އިސްރާއީލްގެ ބާރުގެ ދަށަށް ގެންދާނެކަން ނަތަންޔާހޫ އިއުލާން ކުރުމުން ވަރަށް ގިނަ ގައުމުތަކުން އަންނަނީ އެކަން ކުށްވެރިކުރަމުންނެވެ.\nސެޕްޓެމްބަރު 11, 2019 23:15\nސެޕްޓެމްބަރު 11, 2019 23:19\nސެޕްޓެމްބަރު 11, 2019 23:25\nތީހަމަ ރަގަޅު ނިންމުމެއް.. ތާއީދު ދައުލަތުގެ ޕޮލިސީއަށް..\nއެކަމަކު.. އަންނި ހާދަ ރުޅި އަންނާނެ ކަމެއް ހެން ހީވޭ!\nސެޕްޓެމްބަރު 11, 2019 23:36\nސާބަހޭ އިއްޒަތްތެރި ރައީސް. ތީ އެމްޑީޕީއަށް ތާއީދުކުރެވޭ ކަމަކީ. ޙައްޤުބަސް ބުނުމުގައި ފަހަތަށް ނުޖެހޭތީ!!\nޝުކުރިއްޔާ ދިވެހި ސަރުކާރު. އެކަމަކު އަދި 29 ބިލިޔަންރުފިޔާ އަށްވީގޮތް ސާފުވާން ބޭނުންވާ ނެ\nސެޕްޓެމްބަރު 11, 2019 23:43\nމިއަދު ތިޔަހެން ބަޔާންނެރެފަ މާދަމާވެސް އިސްރާއިލާ ދެކޮޅަށްވޯޓެއްލަންނާ އޭގައި ބައިވެރި ނުވުމަކީ ހަމަ އެކަށީގެންވާކަމެއް..\nސެޕްޓެމްބަރު 11, 2019 23:46\nކާފަރުންނަށް ހަލާކު ހުރި.\nސެޕްޓެމްބަރު 12, 2019 00:17\nޢެކަމަކީ ޓެރެރިޒަމުގެ އަމަ ލެއް ނޫނއތަ\nޢައި އެސް އަކީ\nއަދިވެސް ލާދީނީ ސަރުކާރޭގޮވާތި.. ރޔާމީންއަށްވެސް ކުރަންނުކެރުނުކަމެއްމީދޯ\nސެޕްޓެމްބަރު 12, 2019 00:27\nއައްދެ ކޮމެންޓެއް ކޮށްލާނެވަރު ކުއްޖަކުވެސް ނުވި. ނިކަން ރައީސް ނަޝީދު އެއްޗެއް ވިދާޡލުވެބަލަ ހުންނާނެ ފަޔަށް ހިނިއަރައިގރންފަ ނުވަތަ ސަރުކާރުން މިކަމާއިމެދު އެއްޗެއް ނުބުނިކަމުގައި ވިޔަސް\nސެޕްޓެމްބަރު 12, 2019 00:29\nވޭންދެނިވި މަރަކުން މީނާ މަރުގެންނަވާފާނދޭވެ. އާމީން\nސެޕްޓެމްބަރު 12, 2019 00:52\nސްޓަންޓެއް މި ޖެއްސީ\nސެޕްޓެމްބަރު 12, 2019 05:17\nއިދި ކޮޅުން ،އާދޭސް .ކޮއްގެން .ގޮވާލީ..\nސެޕްޓެމްބަރު 12, 2019 06:15\nއޮރިޔާން ހެދުން އެޅުން މަނާކުރާނެ ގާނޫނެއްވެސް ހަދަންފެނޭ.\nތީ ކުރިޔަށް އޮތް އިންތިޚާބަށް ޖަހާލި މަޅިއެއް، މިއީ އިސްލާމް ދީނަށް ލޯބިކުރާ ބަޔަކު ތިބި ސަރުކާރެކޭ ބުނުވަން. މުޅިން ގޭމް ޖައްސަނީ\nސެޕްޓެމްބަރު 12, 2019 08:30\nތިޔައީ މިއަދު ފާސްކުރަން އުޅޭ ބިލަށް މީހުންގެ ތާއިދު ހޯދަން ނެރުނު ރިޕޯޓެއް. މަށަށް އެގޭތީ މިބުނީ.\nސެޕްޓެމްބަރު 12, 2019 10:52\nއިޒްރޭލުގެ ދާޚިލީކަމަކާ ނޫންތަ ތިބެހެވުނީ. ކަޝްމީރުވީމަ އިންޑިޔާގެ ދާޚިލީކަމެކޯ. ދެފުށްކެހެރި ސަރުކާރު.


"Viruhaai, Eyge Vaccine Akee Capitalistunge Viyafaarieh" - Meege 10 Aharu Kurin Gaddafi - Vaguthu\n"ވައިރަހާއި، އޭގެ ވެކްސިނަކީ ކެޕިޓަލިސްޓުންގެ ވިޔަފާރިއެއް" - މީގެ 10 އަހަރު ކުރިން ޤައްޒާފީ\nދުނިޔޭގެ ޤައުމުތަކުގައި ފެތުރޭ ބައެއް ވައިރަސް ތަކަކީ ބާރުގަދަ ކެޕިޓަލިސްޓް މަހުޖަނުންގެ ވިޔަފާރި ފައިދާ އަށްޓަކައި އެމީހުން އުފައްދާ އެއްޗެއް ކަމަށް ދޭހަވާ ގޮތަށް މީގެ 11 އަހަރު ކުރިން ލީބިޔާގެ އަވަހާރަކޮށްލާފައިވާ ކުރީގެ ޒަޢީމް، ކާނަލް މުޢައްމަރުލް ޤައްޒާފީ ވާހަަކަފުޅު ދެއްކެވި ވީޑިއޯއެއް މީސްމީޑިއާގައި ދައުރުވާން ފަށައިފިއެވެ.\nދެހާސް ނުވަވަނަ އަހަރުގެ ސެޕްޓެމްބަރު މަހުގެ ތެރޭގައި އ.ދ ގެ އަހަރީ އާއްމު އެސެމްބްލީގައި ޤައްޒާފީ ދެއްވި ތަޤުރީރަކީ ވަރަށް ތާރީޙީ ތަޤުރީރެކެވެ. ޤައްޒާފީގެ ވާހަކަފުޅު ގާތްގަނޑަކަށް2ގަޑިއިރަށް ދެމިގެންދިޔައިރު، އޭނާ ވަނީ ދުނިޔޭގެ ތަފާތު ގިނަ ދާއިރާތަކާއި، މައްސަލަތަކާއި ގުޅޭގޮތުން ވާހަކަފުޅު ދައްކަވާފައެވެ. ވާހަކަފުޅުގެ އެކި ހިސާބުތަކުން ޤައްޒާފީ ވަނީ އޭނާ ގެންގުޅުނު ނޯޓެއް ވެސް ވީދައި، ކުދިކުދިކޮށް ވައިގެ ތެރެޔަށް އުކާލާފައެވެ.\nހުޅަނގުގެ ނުފޫޒުގަދަ ޤައުމުތަކުން އ.ދ ގެ މިންގަނޑުތަކާއި ޙިލާފަށް ޤައުމުތައް އިސްތިޢުމާރު ކުރުމާއި، ވިޔަފާރީގައި ދަތިކުރުމާއި، ވީޓޯ ކުރުމުގެ ބާރު އޮންނަ5ޤައުމު ކަމަށްވާ؛ އެމެރިކާ، ފްރާންސް، ރަޝިއާ، އިންގްލެންޑް، ޗައިނާ އިން ދުނިޔޭގެ މަޝްރަހުގައި ހިނގަމުންދާ މުހިއްމު ކަންތައްތަކާއި ގުޅޭގޮތުން ނިންމަންޖެހޭ އެކަށީގެންވާ ނިންމުންތައް ނުނިންމާތީ އެކަމަށްވެސް އެޤައުމުތަކަށް ޤައްޒާފީ ފާޑުވިދާޅުވެފައެވެ.\nޤައްޒާފީ އެދުވަހު ވާހަކަ ދެއްކެވި އެއް ދާއިރާ އަކީ އެދުވަސްކޮޅު ދުނިޔޭގައި ހަލުވިކަމާއެކު ފެތުރެމުން ދިޔަ 'އެޗް.1.އެން.1' ވައިރަސް ނުވަތަ ސްވައިން ފްލޫ ވައިރަހާއި ބެހޭގޮތުންނެވެ. ޤައްޒާފީ ވަނީ އެ ވައިރަހަކީ ބަޔަކު ޤަސްދުގައި އުފެއްދި ވައިރަހެެއް ކަމަށް ދޭހަވާ ގޮތަށް ވާހަކަފުޅު ދައްކަވާފައެވެ.\n"މަގުފޭރުމާއި، ނިރުބަވެރިކަން އަހަރެމެން މާނަ ކުރަނީ ގޯސްކޮށް، މިއަދު އެބައޮތް ސްވައިން ފްލޫ. ފަހަރެއްގައި މާދަމާ މަސް ފްލޫ އޮންނާނެ. ބައެއް ފަހަރު ވައިރަސް އެބައުފައްދާ، އެ ކޮންޓްރޯލް ކުރެވޭ ގޮތަށް. މިއީ ބޮޑު ވިޔަފާރިއެއް. ކެޕިޓަލިސްޓް ކުންފުނިތަކުން ވައިރަސް އުފައްދަމުން އެބަގެންދޭ، އެމީހުން އެ ވައިރަހަށް ތައްޔާރުކުރި ވެކްސިން ވިއްކައިގެން ބޮޑު ފައިދާ ލިބޭ ގޮތަށް." ޤައްޒާފީ ވިދާޅުވިއެވެ.\nޤައްޒާފީ އެދުވަހު ވަނީ ވައިރަހަކީ ކެޕިޓަލިސްޓް ކުންފުނިތަކުގެ "ބޮޑު ވިޔަފާރި" އެއް ކަމަށް ސިފަކޮށް، އަދި އެކަމަކީ ވަރަށް ދަށުދަރަޖައިގެ ޢަމަލެއް ކަމަށް ވިދާޅުވެ، ވާހަކަފުޅު ދައްކަވާފައެވެ. ބޭހާއި، ވެކްސިނަކީ ހުރިހާ އެންމެންނަށްވެސް ހިލޭ ލިބެންޖެހޭ އެއްޗެއް ކަމަށް ޤައްޒާފީ ފާހަގަކުރެއްވިއެވެ.\nކެޕިޓަލިސްޓު ކުންފުނިތަކުން ވައިރަސް އުފައްދައިގެން ވިޔަފާރި ބޭނުމުގައި އާއްމުންނަށް ވެކްސިން ހިލޭ ފޯރުކޮށް ނުދީގެން އުޅެނީ ކީއްވެގެންތޯ ޤައްޒާފީ ތަކުރާރުކޮށް އާއްމު މަޖިލީހުގައި އެދުވަހު ސުވާލު އުފެއްދިއެވެ. ޤައްޒާފީ ވިދާޅުވީ އެއްވެސް ގޮތަކުން ވެކްސިން ވިއްކައިގެން ނުވާނެ ކަމަށެވެ.\nއެ ވީޑިއޯ އަށް ކޮމެންޓު ކޮށް، މީސްމީޑިއާ އެކައުންޓްތައް މެދުވެރިކޮށް އެ ވީޑިއޯ 'ޝެއަރ' ކުރަމުންދާ ގިނަ ބަޔަކު ވަނީ މިހާރު ދުނިޔޭގައި ފެތުރިގެން އުޅޭ ކޮވިޑް-19 ވައިރަހަކީ ވެސް ބާރުގަދަ ބަޔަކު ގަސްދުގައި އުފެއްދި ވައިރަހެއް ކަމަށް ބުނަން ފަށާފައެވެ.\nނިމިދިޔަ އަހަރުގެ ޑިސެމްބަރު މަހުގެ ފަހުކޮޅު ޗައިނާގެ ވުހާންގެ މަސްމާރުކޭޓަކުން އެންމެ ފުރަތަމަ ފެނިފައިވާ ކޮވިޑް-19 ވައިރަސް ދުނިޔޭގެ އެކި ކަންކޮޅުތަކުގައި ފެތުރި، 194 ޤައުމަކުން، 424،863 މީހުން މި ވައިރަހަށް ފައްސިވެ، ވައިރަހުގެ ސަބަބުން މިހާތަނަށް 19،000 އެއްހާ މީހުން ވަނީ މަރުވެފައެވެ.\nއެމެރިކާ އާއި، އޮސްޓްރޭލިއާ، އިނގިރޭސިވިލާތާއި، ކެނެޑާ، ޗައިނާ، އިންޑިއާ ފަދަ ޤައުމުތަކުގެ ސައިންސްވެރިންނާއި، ސިއްޙީ މާހިރުންގެ ޓީމުތަކުން މިހާރު ގެންދަނީ ކޮރޯނާ ވައިރަހުގެ މި އާ ޕެންޑެމިކަށް ވެކްސިނެއް އުފެއްދުމުގެ މަސައްކަތް ކުރަމުންނެވެ. ނަމަވެސް، ކޮވިޑް-19 ވައިރަހަށް ކާމިޔާބު ވެކްސިނެއް އުފައްދައި، އާއްމުންނާއި ހަމަޔަށް އައުމަށް އަދި މަދުވެގެން 18 ވަރަކަށް މަސް ނަގާނެ ކަމަށް ބައެއް ސިއްހީ މާހިރުން ވަނީ ލަފާކޮށްފައެވެ.\nމާޗް 25, 2020 18:04\nލީބިޔާގެ 'އަވަހާރަކޮށްލާފައިވާ' ކުރީގެ ޒަޢީމް، ކާނަލް މުޢައްމަރުލް ޤައްޒާފީ.\nމާޗް 25, 2020 19:48\nމިއީ ލީޑަރުންނަކީ އިންސާނިއްޔަތަށްޓަކާ ގިނަގުނަ ރަނގަޅު ބަސްތަކެއްވިދާލުވި ރަނގަޅުމަގުދެއްކެވި އިސްލާމީ އުއްމަތް އެކަތިގަނޑަކަށް ހެއްދެވުމަށް މަސަތްކަތްކުރެއްވި އެހެން ނަމަވެސް ދުނިޔޭގެ ބާރުގަދަ ބަޔަކު މިބޭފުޅާ އެއީ އަނިޔާވެރިޔެއްކަމަށް ނިންމި ، އަދި އަސްލު އަނިޔާވެރިންގެ އަނިޔާތަށްލިބި މިދުނިޔެއަށް އަލްވަދާއުކީ ، މިފަދަބޭފުޅެއް ރައީސް ޔާމިނަކީ ވެސް އަނިޔާވެރި ބަޔެއްގެ އަނިޔާ މިއަދު ރައީސް ޔާމީނަސް އެލިބެނީ ހައްގަކާނުލައި ، ޔާﷲ ރައީސް ޔާމިނަށް ރައްކާތެރިކަމާއި ކެއްތެރިކަން މިންވަރުކުރައްއްވާށި އާމީން\nމާޗް 25, 2020 20:38\nމިހާރު ބޭސް ވިއްކުމަކީވެސް ކެޕިޓަލިސްޓުން ކުޅޭ ކުޅިވަރެއް. އެމެރިކާ އަކީ ދުނިޔޭގެ އެންމެ ނަން މަޝްހޫރު ކެޕިޓަލިސްޓް ގައުމު. އެމެރިކާގައި އިންސިޔުލިންގެ ޑޯސްއެއް އުޅެނީ 300 ޑޮލަރަށް ވުރެ އަގުބޮޑުކޮށް. ވިޔަފާރިވެރިންވަނީ އިންސިޔުލިން އުފެއްދޭ ހުރިހާގޮތްތަކެއް ޕޭޓެންޓްކޮށް އިންތިހާއަށް އަގުބޮޑުކޮށްފަ. ހަމަ މިގޮތަށް އެޗްއައިވީގެ ފަރުވާއަަކަށް ބޭނުންކުރާ ބޭހެއް ވަނީ 14 ޑޮލަރަށް އިންދާ 750 ޑޮލަރަށް އަގުބޮޑުކޮށްފައި. އެމެރިކާ ބޭނުންވަނީ ގައްޒާފީ ވިދާޅުވިހެން ބޭސް އަގުބޮޑުކޮށް ވިއްކާ ފައިދާހޯދަން. އިތުރަށް ފައިދާ ހޯދަންވެގެން ބަޔޮލޮޖިކަލް ހަތިޔާރު ބޭނުން މިކުރަނީ.\nމާޗް 26, 2020 01:55\nމި ރާއްޖޭގަ މިޖަހާ ވެކްސިން ތަކަކީވެސް މިބަޔަކު މިކަމެއްގަ ހިންގާ ޖަރީމާ އެއް\nމާޗް 26, 2020 02:57\nދުނިޔޭގަ ތިބި މިފަދަ ޖެހިލުން ކުޑަ މުސްލިމުންގެ ދިފާޢުގަ ބަސްބުނި މުސްލިމުންގެ ދިފާޢުގަ މަސައްކަތްކުރި ހުރިހާ ލީޑަރުން ޔަހޫދީން ވަނީ ޤަތުލުކޮށްފަ ކޮންމެވެސް ބަހަނާއެއްދައްކައި އެ ޤައުމުތަކުގެ ރައްޔިތުންގެ ބޮލަށް ސަވާރުވެގެން އެ ޤައުމުތަކަށް އަރައި ހުޅަގުގެ ޔަހޫދީންގެ ހަން ހުރިހާ ޤައުމުތަކަށްވަނީ ފަތުރާފަ ޔަހޫދީން ބޭނުމެއްނުވާނެ މިފަދަ ލީޑަރުން ބައިތިއްބާކަށް މީ ފެންނަންހުރި ޙަޤީޤަތްތަކެއް މިހާރު ދުނިޔޭގަ މުސްލިމުންގެ ދިފާޢޫގަ ބަސްވުނާ ހަމަ އެކަނި ލީޑަރަކީ ތުރުކީގެ ރައީސް މިފަދަ ލީޑަރުންދެކެ ޔަހޫދީން ވަރަށް ބިރުގަންނާނެ ޤަައްޒާފީއަކީ ދެ ރައްޔިތުންގެ ޙައްޤުގައި މުޅި ހުރިހާ ޔަހޫދީ ދައްލަތްތަކާ ދެކޮޅަށް އެތަށް ޤުރުބާނީއެއްވެވަޑައިގެން ލީޑަރެއް ބަހާ ޢަމަލްފުޅާ ދިމާވާ މުސްލިމު ލީޑަރެއް މާތްﷲ ޤައްޒާފީގެ ފުރާނަފުޅަށް ހެޔޮ ރަޙުމަތް ލައްވާށި=އާމީން=\nމި ޒަމާނުގައި އިޚްލާސްތެރިން ވަނީ އަނިޔާވެރިންގެ ޓެގް އަޅުވާ އަގުވައްޓާލާ ނި ކަމެތި ކޮށްފާ


BML Community fund in ehee dheyne5project hovaifi\nބީއެމްއެލް ކޮމިޔުނިޓީ ފަންޑުން އެހީ ދޭނެ ފަސް ޕްރޮޖެކްޓު ހޮވައިފި\nބޭންކް އޮފް މޯލްޑިވްސް (ބީއެލްއެމް) ގެ އަހަރެންގެ ބޭންކް ކޮމިޔުނިޓީ ފަންޑުން މި އަހަރުގެ ފުރަތަމަ ކުއާޓަރުގައި އެހީތެރިކަން ފޯރުކޮށްދޭނެ ފަސް ޕްރޮޖެކްޓު ހޮވައިފި އެވެ.\nބީއެމްއެލް ކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭސާބަހަށް މަސައްކަތްކުރާ ޖަމިއްޔާތަކުން ދެމެހެއްޓެނިވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީވުމުގެ ގޮތުން ހުޅުވާލާފައިވާ ފުރުސަތެކެވެ. މި ފަންޑުން ކޮންމެ ކުއާޓަރެއްގައި ވެސް ފަސް ޕްރޮޖެކްޓެއް ހޮވައި އެހީތެރިކަން ފޯރުކޮށްދެ އެވެ.\nއަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ދެމެހެއްޓެނިވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީވުމުގެ ގޮތުން ބޭންކުން ހޮވި މި ޕްރޮޖެކްޓްތަކުގެ ތެރޭގައި ހއ. ދިއްދޫގައި ކޮމިއުނިޓީ ޕާކެއް ތަރައްގީކޮށްދިނުމާއި ހދ. ނޮޅިވަރަންފަރުގައި ފޮތްކިޔުމަށް ހާއްސަ ޕާކެއް ތަރައްގީކުރުމާއި އއ. މަތީވެރީގެ އިންޑޯ ސްޕޯޓްސް ފެސިލިޓީ ތަރައްގީކުރުން ހިމެނެ އެވެ. މީގެ އިތުރުން. ލ. ފޮނަދޫގައި ފޮތްކިޔުމަށް ހާއްސަ ޕާކެއް ތަރައްގީކުރުމާއި ގއ. ގެމަނފުށީގައި ބީޓެކް ހޮސްޕިޓޭލިޓީ ކްލާސްރޫމެއް ތަރައްގީކުރުމަށް ބޭންކުން އެހީވާނެ އެވެ.\nމި ފަސް ޕްރޮޖެކްޓް ހޮވާފައިވަނީ ހުށަހެޅި ޕްރޮޕޯސަލްތަކުގެ ތެރެއިންނެވެ.\nބީއެމްއެލްގެ ޕަބްލިކް ރިލޭޝަންސް މެނޭޖާ މުހައްމަދު ސައީދު ވިދާޅުވީ، މި ޕްރޮޖެކްޓްތައް ކާމިޔާބުކަމާއެކު ނިންމާލުމުގައި ބައިވެރިވެވޭކަމީ ލިބޭ ވަރަށް ބޮޑު އުފަލެއް ކަމަށެވެ.\n“މި ފިޔަވަހީގައި ހޮވި ފަސް ޕްރޮޖެކްޓާއެކު މި ފަންޑުގެ ދަށުން މިހާތަނަށް މިވަނީ 45 ރަށެއްގައި މުޖުތަމައަށް ފައިދާކުރާ ޕްރޮޖެކްޓްތަކެއް ހިންގުމަށް އެހީތެރިކަން ފޯރުކޮށްދެވިފައި. ޖަމިއްޔާތަކުންނާއި އާންމު ފަރުދުންގެ ފަރާތުން ރަށްރަށަށް ބޭނުންތެރި މިފަދަ ޕްރޮޖެކްޓްތައް ކަރުދާހަށް ގެންނަވައި އަމަލީ މަސައްކަތް ނިންމެވުމަށް ކުރައްވާ ބުރަ މަސައްކަތްތައް ފާހަނގަކޮށް އެފަރާތްތަކަށް ޝުކުރު ދަންނަވަން. އަދި މި ޕްރޮޖެކްޓްތައް ކާމިޔާބުކަމާއެކު ނިންމާލުމުގައި ބައިވެރިވެވޭކަމީ އަޅުގަނޑުމެންނަށް ލިބޭ ވަރަށް ބޮޑު އުފަލެއް،” ސައީދު ވިދާޅުވި އެވެ.\nމިއަހަރުގެ ކޮންމެ ކުއާޓަރެއްގައި ހުށަހަޅޭ ޕްރޮޕޯސަލްތަކުގެ ތެރެއިން ކޮންމެ ކުއާޓަރަކުވެސް ފަސް ޕްރޮޕޯސަލް ހޮވައި ކޮންމެ ޕްރޮޕޯސަލް އެއްގައި ހިމެނޭ ހަރާކާތް ހިންގުމަށް 50،000 ރުފިޔާ ދިނުމަށް ވަނީ ހަމަޖެހިފަ އެވެ.


SunOnline: SAG: Mifaharu ves Anhen volley team ah4vana\nސައުތު އޭޝިއަން ގޭމްސް: މިފަހަރުވެސް އަންހެން ވޮލީ ޓީމަށް ހަތަރުވަނަ\nޢަބްދުﷲ އައިމަން 02 Dec 2019, 22:31\nސައުތް އޭޝިއަން ގޭމްސްގެ ތިންވަނަ ހޮވާ މެޗުގައި މިއަދު ރާއްޖެއާ ލަންކާ ކުޅުނު މެޗުގެ ތެރެއިން --- ފޮޓޯ// އެމްއޯސީ\n(ކަތަމަންޑޫ، ނޭޕާލް): ނޭޕާލްގައި މިހާރު ކުރިއަށްދާ ސައުތު އޭޝިއަން ގޭމްސްގެ އަންހެން ވޮލީގައި މިފަހަރުވެސް ތިންވަނަ ހޮވާ މެޗުން ސްރީލަންކާ އަތުން ބަލިވެ، ރާއްޖެ ހަތަރުވަނައަށް ގޮސްފިއެވެ.\nނޭޕާލްގެ ވެރިރަށް ކަތަމަންޑޫގެ ތުރީޕުރޭޝްވޯރު ހޯލުގައި މިއަދު ކުޅުނު ތިންވަނަ ހޮވާ މެޗުން ރާއްޖޭގެ އަންހެން ޓީމުގެ މައްޗަށް ލަންކާ ޓީމުން ކުރި ހޯދީ ސީދާ ތިން ސެޓުންނެވެ. އެ މެޗުގެ ސެޓުތައް ލަންކާ އިން ގެންދިޔައީ 25-13، 25-18 އަދި 25-08 އިންނެވެ. ގްރޫޕް ސްޓޭޖުގައިވެސް ރާއްޖެ ކުޅުނު ހަމައެކަނި މެޗުގައި ލަންކާ އަތުން ބަލިވީ ތިން ސެޓުންނެވެ. އެންމެ ފަހުން 2016 ވަނަ އަހަރު އިންޑިއާގެ ގުވަހާޓީގައި ބޭއްވި ސައުތު އޭޝިއަން ގޭމްސްގައިވެސް ލަންކާ އަތުން ބަލިވެ ރާއްޖެއަށް ލިބުނީ ހަތަރު ވަނައެވެ.\nރާއްޖޭގެ އަންހެން ޓީމު މިފަހަރުގެ ސެމީއަށް އެއް މެޗު ކުޅެގެން ދަތުުރު ކުރީ ފުރަތަމައިން ކުޅެން އޮތް މެޗުގެ ކުރިން ޕާކިސްތާނުން މުބާރާތުގައި ވާދަ ނުކުރަން ނިންމުމުންނެވެ. އެހެން ކަމުން އެ މެޗުން ރާއްޖެެ މޮޅުވީކަމަށް ނިންމާ ސެމީއަށް ރާއްޖެ ދިޔަ އިރު ސެމީގައި ކުޅެން ޖެހުނީ ސަރަހައްދީ އެންމެ ވަރުގަދަ އިންޑިއާއާ ދެކޮޅަށެވެ. އެ މެޗު ސީދާ ތިން ސެޓުން ފަސޭހަކަމާއެކު އިންޑިއާއިން ވަނީ ކާމިޔާބު ކޮށްފައެވެ.\nމިއަދުގެ ފުރަތަމަ ސެޓުގައި ރާއްޖެއިން ރަނގަޅު ރޫހެއްގައި ފަށައި ހަމަހަމަ ކުޅުމެއް ދެއްކި ނަމަވެސް ސެޓުގެ މެދަކާ ހަމައިން ކޮންޓްރޯލް ގެއްލި ލަންކާއިން ލީޑު ފުޅާކުރި ގޮތަށް ސެޓު ގެންދިޔައީއެވެ. ފުރަތަމަ ސެޓުން ލިބުނު ނާކާމިޔާބީއާއެކު ދެވަނަ ސެޓުގައި ރާއްޖެއިން ވަނީ މޮޅުވުމަށް ބުރަކޮށް މަސައްކަތް ކޮށްފައެވެ. ނަމަވެސް ލަންކާގެ ތަޖުރިބާކާރު ކުޅުންތެރިންގެ ހުނަރާއެކު އެ ސެޓުވެސް ރާއްޖެއަށް ގެއްލުނީއެވެ. ތިންވަނަ ސެޓަށް ރާއްޖެ ނުކުތް އިރު އުންމީދު ގެއްލިފައި ވުމުން އެ ސެޓު ލަންކާއިން ވަނީ ފަސޭހަކަމާއެކު ގެންގޮސްފައެވެ.\nމިފަހަރުގެ މުބާރާތުގައި ވެސް އަންހެން ޓީމު ކޯޗެއްގެ ގޮތުގައި މަސައްކަތްކޮށްފައި ވަނީ، ކުރީ ފަހަރުގެ މުބާރާތުގައިވެސް ގައުމީ އަންހެން ވޮލީ ޓީމަށް ކޯޗުކަން ކޮށްދިން އަހުމަދު އަދީލް (ބޭބެ)އެވެ. ބޭބެ މެޗަށްފަހު ނޫސްވެރިންނާ ވާހަކަ ދައްކަމުން ބުނީ މެޗުގައި އެންމެ ބޭނުންވި ވަރަށް ނުކުޅެވުނުކަމަށާއި މި ފަހަރު އަމާޒު ހިފީ ތިންވަނަ ހޯދުމަށް ކަމަށާއި އެކަން ހާސިލުނުވުމަކީ ދެރައެއްގެ ގޮތުގައި ދެކޭކަމަށެވެ.\n"އެންމެ ފަހުން ސައުތު އޭޝިއަން ގޭމްސްގައި ވެސް ލިބުނީ ހަތަރުވަނަ. މި ފަހަރު ބޭނުންވީ އެ އަށް ވުރެން ތަންކޮޅެއް މައްޗަށް ޖައްސާލަން. އެކަން ނުވެދިޔައީ. އަސްލު ބޭނުންވި ވަރަށް މި މެޗުގައި ފަހުން ނުކުޅެވި މިސްޓޭކްވެސް ގިނަކޮށް ފެނުނީ. އެހެން ނަމަވެސް ކުޅުންތެރިން ކުރި މަސައްކަތް ފާހަގަކުރަން،" ބޭބެ ބުންޏެވެ.\nރާއްޖޭގެ ފިރިހެން ވޮލީ ޓީމު މިފަހަރުގެ ގްރޫޕް ސްޓޭޖުގައި ކުޅުނު ދެ މެޗުންވެސް ވަނީ ބަލިވެފައެވެ. ފިރިހެން ޓީމު ގްރޫޕް ސްޓޭޖުގައި ކުޅުނީ ލަންކާ އަދި ޕާކިސްތާނާ ދެކޮޅަށެވެ. އެ ދެ މެޗުންވެސް ބަލިވީ ސީދާ ތިން ސެޓުންނެވެ.


Story: Boaganvilla (2) | Dhiislam\nނިރު ޝާހީން މުޙައްމަދު މެއި 6, 2020\n'' އަޅުގަނޑުގެ ދަރިފުޅު އެއްވެސް ބޭރު ގެއަކަށް ނުފޮނުވަން. އެހެން ފޮނުވަން ފަށައިފިއްޔާ އަބަދު ރައްޓެހި ކުދިންގެ ގޭގެއަށް ދާން ކިޔާނެ . '' ހީނލަމުން ލަމްޔާ އަނެއްކާވެސް ވާހަކަ ކުރިއަށް ގެންދިޔައެވެ.\n'' އަޅުގަނޑަކީ އަސްލު ވަރަށް އަވަދިނެތި އުޅޭ މީހެއް !......... އެކަމަކުވެސް ބަލަން ދަރިފުޅަށް ވީހައިވެސް ގިނަ ވަގުތު ދެވޭތޯ! ......ޚަދީޖާއްތަ އެއްޗެކޭ ހީނުކުރުން އެދެން . މިހެން ބުންޏަސް ކޮންމެވެސް ދުވަހަކުން އައިނީ ތިގެއަށް ގެންދާނަން ...!'' ލަމްޔާ ބުނީ ތެދުވާހަކައެއްކަމަށް ގަބޫލުކުރެވުމުން ޚަދީޖާ ހިގައިގަތީ ހީނލާފައި ބޯ ޖަހާލަމުންނެވެ. ހިތް ސާފު ސާދާ އަންހެން ކުއްޖެކެވެ.\nހެނދުނުގެ ސައިގެ ކަންތަކުން ނިމިގެން ލަމްޔާ އުޅުނީ ބެލްކަނީގައި ހުރި ގަސްތަކަށް ފެންދިނުމުގައެވެ. ލަމްޔާއަކީ އެކިފާޑުގެ މާގަސްތައް ހައްދާހިތްވާ ކުއްޖަކަށް ވުމުން ގަސް ހެއްދުމަކީ އަބަދުވެސް ލަމްޔާ ކުރާ ކަމެކެވެ. ޚާއްސަކޮށް އޯކިޑަކީ ލަމްޔާގެ ފެވަރިޓެވެ. އެހެންނަމަވެސް މި ދުވަސްވަރަކީ އެންމެންވެސް ބޯގަންވިލާ ހެއްދުމާއިގެން އުޅޭ ދުވަސްވަރަކަށް ވާތީ ލަމްޔާ ވެސް އެކި ކުލަ ކުލައިގެ ބޯގަންވިލާ ގަސް ވެސް އިންދައިގެން އުޅެއެވެ.\nމާގަސްތަކަށް ފެންދޭން ގެންގުޅުނު ފެންހޮޅި އަތުން ދޫކޮށްލީ ޖިންސްގެ ޖީބުގައި އޮތް ފޯނު ރިންގްވާން ފެށުމުންނެވެ. ގުޅަނީ ކާކުތޯ ބެލިއިރު ގުޅަނީ ހިދާޔާއެވެ. ހިދާޔާއަކީ ސްކޫލްގައި ލަމްޔާއާ އެންމެ ގާތްކޮށް އުޅޭ ފަރާތެވެ. ވަރަށް ސަމާސާ މިޒާޖުގެ ކުއްޖެކެވެ. އެހާ ހިތްހެވެވެ. ލަމްޔާގެ ކޮންމެ ކަމެއްގައި ވަރަށް އެހީތެރިއެވެ. ލަމްޔާ ސްކޫލަށްދާ ގަޑީގައި އައިނީ ވެސް ބަހައްޓަނީ ހިދާޔާގެ މަންމަ ގާތުގައެވެ.\n'' ހަލޯ '' އާދައިގެ ވަރަށްވުރެ ބާރަށް ފޯނަށް ޖަވާބުދެވުމުން ހިދާޔާ ބުނީ އަޑުއަހަން ހުރީ ބަރާބަރަށް ކަންފަތަށް އަޑުއިވޭ މީހެއްކަމަށާއި އަދި ހިއަރިންގއެއިޑް އަޅަން ނުޖެހޭކަމަށެވެ. ހިދާޔާ ބުނި އެއްޗަކުން ލަމްޔާއަށް އަދި މާ ބާރަށް ހީނގަނެވިއްޖެއެވެ. ދެ ރަޙުމަތްތެރިން ހީނހީނފައި ވާހަކަ ދައްކަމުން ދިޔައިރު ވެސް ލަމްޔާ ދިޔައީ ގަސްތަކަށް ފެންދެމުންނެވެ. ފޯނު ނިމިގެން ފޯނު ޖީބަށް ލުމަށްފަހު ފެންހޮޅި ބަންދުކުރަން އެނބުރިގަތްވަގުތު ކުރިމަތީހުރި ޢިމާރާތުގެ މަތީ ފްލެޓްގެ ބެލްކަނީގައި ލަމްޔާއަށް ބަލަހައްޓައިގެން މީހަކު ހުރިތަން ފެނުމުން ކުޑަކޮށް ޙައިރާންވެ ރަނގަޅަށް ބަލާލެވުނެވެ. އެހެންނަމަވެސް އެއީ ކާކުކަމެއް ހިތަކަށް ނުވަނެވެ. ކުރިން ދުށް ހަނދާނެއް ވެސް ވިއެވެ.\nހެނދުނުގެ ސަޔަށްފަހު ފަރުހާން ނިކުތީ ބެލްކަންޏަށެވެ. އެއްވެސް ވަކި ބޭނުމަކުނޫނެވެ. ކުރީދުވަހަކު ފަރުހާންއަށް މާރީތި ވިއަޑެއް ، އެއަޑު އިވުމުން ދެތިން ރޭ ވަންދެން އެއަޑެއްގެ ޖާދޫގެ ސަބަބުން ނިދަން އުނދަގޫވި އަޑެއް ކުއްލިއަކަށް ކަންފަތުގައި ގުގުމައިލާނެ ކަމަކަށްނޫނެވެ.\nވަގުތަކީ ހެނދުނުގެ ވަގުތަށް ވުމުންނާ ޗުއްޓީ ދުވަސްވަރު ކަމަށްވުމުން މީހުންގެ ހިލަން ވަނީ ވަރަށް ކުޑަކޮށެވެ. އެހެންނޫނަސް އަދި އެތާހުރި ގިނަ ފްލެޓްތަކަށް މީހުން ނުވެސް އާދެއެވެ. މާޙައުލުގެ ހަމަހިމޭން ކަމުގެ ސަބަބުން އެ ހިތްގައިމު ޖާދުވީ އަޑު އިރުއިރުކޮޅާ ފަރުހާންގެ ކަންފަތަށް މިޔުޒިކެއް ފަދައިން އިވި އިވި ހުއްޓެވެ. އެ އަންހެންކުއްޖަކީ ކޮންކުއްޖެއްކަން ސީދާ ނޭގުނަސް އެ ފްލެޓަކީ ފަރުހާންއާ މިސްކިތުން ދިމާވެގެން ރަޙުމަތްތެރިކަން އުފެދުނު ރަޝީދުބެ ދިރިއުޅޭ ފްލެޓްކަން އެގެއަށް ދެވިފައި އޮތުމުން ފަރުހާންއަށް އެނގެއެވެ.\n'' އެއީ އަނެއްކާ ކުރީދުވަހު އެގެއަށް ދިޔުމުން ކޮފީ ގެނެސްދިން ކުއްޖާބާ! ނޫނީ ކުރީދުވަހު ފައިނާ ގޮވައިގެން ޕޭރެންޓް މީޓިންއަށް ދިޔަ ދުވަހު އަހަންނަށް އެ އިވުނު އަޑުގެ ވެރިޔަކީ މިއީބާ! އެ ކުއްޖާ މިހާ ލޫޅާފަތިބާ ! ....... ދޫ ހަރުވާޅަކާއެކު ދޫ ޓީޝާޓެއް ...... '' ފަރުހާންއަށް ހުރެވުނީ ފުންޚިޔާލަކަށް ގެއްލިފައެވެ. ދެން ދެއަތަކަށް ބޯ ހޫރާލެވުނެވެ. އެކަމަކު ދެންވެސް ހުރެވުނީ ލަމްޔާއަށް ބަލަހައްޓައިގެންނެވެ. ރަޝިދުއާއެކު އެގެއަށް ދިޔަ ދުވަހު ކޮފީ ގެނެސްދިން ކުއްޖާގެ ތަސްވީރު ހިތަށް ނަގައިގަނެވޭތޯ ބޭކާރު މަސައްކަތްތަކެއް ކުރަމުންދިޔައެވެ. ކޮފީ ގެނެސްދިން ކުއްޖާއަށް އެދުވަހު ރަނގަޅަށް ބަލާލެވުނުނަމައޭ ހިތަށް އެރުމުން މޫނުމައްޗަށް ލާނެއް ހިނިތުންވުމެއް ވެރިވެގެން އައެވެ.\nލަމްޔާ ގެންގުޅުނު ފެންހޮޅި ބާއްވާފައި ބަލައިލީ ފަރުހާން އެހެން ހުއްޓައެވެ. ލަމްޔާ ފަރުހާންއަށް ބަލައިލިކަން ފަރުހާންއަށް ރޭކާލީ ވެސް ލަމްޔާ ގޮސް ގެއަށްވަން ފަހުންނެވެ.\nއެ ދުވަހުގެ އެ ހާދިސާއަށްފަހު ރަޝީދުއާ މިސްކިތުން ދިމާވޭތޯ ކޮންމެ ދުވަހަކުވެސް ފަރުހާން ދިޔައީ ބަލަމުންނެވެ. ނަސީބު ދެރަކަމުން އެ ދުވަސްކޮޅު ކުޑަކޮށް ބަލިވެ އުޅޭތީ ރަޝީދު ގެއިން ބޭރަކަށް ނުނިކުމެއެވެ. ރަޝީދުއާ ދިމާނުވާނެކަން ޔަގީން ވުމުން ވެސް ފަރުހާން އުންމީދުކަނޑައެއް ނުލައެވެ. ކޮންމެވެސް ގޮތަކުން އެ އަންހެން ކުއްޖާ ގާތުން ދެކިލުމުގެ އުންމީދު ހިތުގައި ހިނގާވަރުން ބަހަނާއެއް ހޯދައިގެން އެގެއަށް ދާން ފަރުހާން ނިންމިއެވެ.\nލަމްޔާ ގަސްތަކަށް ފެންދޭން ހުއްޓާ އެ ފެނުނު ދުވަހުގެ ފަހުން ހަފުތާއެއް ވީއިރު ވެސް ފަރުހާންއަކަށް ލަމްޔާ އިތުރަށްފެންނަ ގޮތެއް ނުވިއެވެ. އެ އެއްހަފުތާ ފަރުހާން ހޭދަކުރީ މާޔޫސްކަމާ ނާއުންމީދާއެކުގައެވެ. އެންމެ ފަހުން ކެތްތެރިކަން ކޮޅުންލުމުން އެއްދުވަހެއްގެ ހެނދުނު ސައިގަޑި ނިމޭހާއިރުކޮށްފައި ފަރުހާން ނިންމީ އެ ބަޔަށް ދިއުމަށެވެ.\n'' އައްސަލާމު ޢަލައިކުމް '' ދެތިންފަހަރު ދޮރުގައި ޓަކި ދިނުމުން ވެސް މީހެއްގެ ޚަބަރެއް ނުވުމުން ދޮރު ހުޅުވާލައިގެން ހުރެ ފަރުހާން ސަލާމް ގޮވައިލިއެވެ. ދެތިން ފަހަރު ސަލާމް ގޮވައިލުމުން ސަލާމަށް ޖަވާބުދެމުން އެންމެ ކައިރީގައި ހުރި ކޮޓަރިން ނިކުތީ ރަޝީދުއެވެ.\n'' އަހަނ! ފަރުހާން . ކިހިނެތް ހާލު! . '' ފަރުހާންއަށް އެއްޗެކޭ ބުނެވުމުގެ ކުރިން ހާލުއެހީ ވެސް ރަޝީދުއެވެ.\n'' އަޅުގަނޑު ރަނގަޅު ، ރަޝީދުބެ މިސްކިތުން ވެސް ނުފެންނާތީ ...... އަނެއްކާ މާބަލީތަ މިސްކިތަށް ނުދަނީ! '' ވަށައިގެންވާ މާހައުލަށް ނަޒަރު ހިންގަމުން ވަގު ހިފިދާނެތީ ހާސްވެހުރި ފަރުހާން ސުވާލުކުރިއެވެ. އަޑުން އޭނާ ހުރީ ހާސްވެފައިކަން ނުދައްކަން މަސައްކަތް ކުރަމުންނެވެ.\n'' ކުޑަކޮށް ހުންވައްތަރުވެފަ، ފައެއްގައި ވެސް ރިއްސާތީ މިދުވަސްކޮޅު ގޭގައި ނަމާދު ކުރަނީ! '' އިށީންނަން ސޯފާގޮނޑިއަށް އިޝާރާތް ކުރަމުން ރަޝީދު ވާހަކަދެއްކިއެވެ.\n'' ފަރުހާން މިދުވަސްކޮޅު ރަށުގައި ކީއްކުރަނީ! މާލެގައިތަ ވަޒީފާ އަދާކުރަނީ ! '' ރަޝީދުބޭނުންވީ ކުރިމަތިން ފެންނަން މިއިން ތިރީހުގެ އަހަރުތައް ގުނަން ފަށަން ތައްޔާރުވަމުންދާ އިސްކޮޅުން ދިގު ރީތި ފިރިހެނާގެ ދިރިއުޅުމާބެހޭ ގޮތުންއޮޅުން ފިލުވުމެވެ.\n'' އަޅުގަނޑު އުޅެނީ މާލޭގައި ! މިބުނީ ވަރަށް ޅައިރުއްސުރެ އުޅެމުން އައީ މާލޭގައޭ........ މަންމަޔާ ބައްޕަޔާ ވަކިވި ހިސާބުން ދައްތަ ގޮވައިގެން މަންމަ ރަށަށް ބަދަލުވީ!...... .އަޅުގަނޑު ހުރީ ބާއްޕަ ގާތުގަ. ކިޔެވީ ވެސް އެކޮޅުން. ކިޔަވައި ނިމިގެން އަޅުގަނޑު ބޭނުންވީ މަތީތަޢުލީމު ފުރިހަމަ ކުރަން ރާއްޖެއިން ބޭރަށް ދާން . ދިޔައިންވެސްމެ . އެހެންނަމަވެސް ކަންދިމާކުރިގޮތުން ކިޔެވުން ފުރިހަމަ ނުކޮށް އެނބުރި މާލެ އައީ !'' ވާހަކައިގެ ވަކި ހިސާބަކުން ފަރުހާންގެ އަޑުން މޮޅިވެރިކަން ފާޅުވެގެން ދިޔައެވެ. އިތުރަށް ކިޔައި ނުދިނީމާ ރަޝީދު ގަސްދު ކުރީ އިތުރަށް ނޭހުމަށެވެ. ނިންމާލި ހިސާބަކީ ފަރުހާން ކިޔައިދޭން ބޭނުންވި ވަރެވެ. ރަޝީދު ވިސްނީ އެގޮތަށެވެ.\n'' ގޭތެރެ ހާދަ ފަޅޭ! ކޮބާ މިގޭގަ އުޅޭ ކުޑަ މަންޖެ! '' އެގޭގައި ސާރާއާ އެއް އުމުރެއްގެ ކުއްޖަކު ހުންނަވާހަކަ މަންމަ ބުނެފައޮތުމުން ފަރުހާންއަށް އެހެން އަހަން އެނގުނީއެވެ. ހަގީގަތުގައި ފަރުހާން ބޭނުންވީ ބޯގަންވިލާ ގަސްތަކަށް ފެންދޭން ހުއްޓާ ފެނުނު ކުއްޖާއާ ބެހޭ އެއްވެސް ކަމެއް ސާފުވޭތޯ ބެލުމެވެ.\n'' މިގޭ ކުދިން ވެއްޖެ ބޭރަށް ގޮސް! '' ރަޝީދުގެ ޖަވާބު އަޑު އިވުމުން ފަރުހާން ބޭނުންވި އެއްވެސް ކަމެއް ސާފު ނުވީއޭ ފަރުހާން ހިތަށް އެރިއެވެ.\n'' ތި ބުނި ކުދިންގެ ތެރެއިން އެންމެ ކުއްޖެއްގެ ނަން ނަމަވެސް ބުނެލިނަމަ.... '' ފަރުހާން ކުރަންބޭނުންވި ސުވާލު ހިތުގައި ބޭއްވުމަށްފަހު މާޔޫސްކަމުގެ ނޭވާއެއް ދޫކޮށްލާފަ ދެން އެހީ ރަޝީދު ޑޮކުޓަރަށް ދެއްކިތޯއެވެ.\nހަވީރުވެގެންއައި އިރުވެސް ދުވާލުގެ ހޫނުކަމަކަށް މާބޮޑު ބަދަލެއް ނާދެއެވެ. އިރުވައިގެ ދުވަސްތައް ނިމި ހުޅަނގަށް އެޅެމުން ދިޔަ ދުވަސްވަރުކަމަށް ވިޔަސް ވިއްސާރައިގެ އަސަރެއް ނެތެވެ. ލަމްޔާ ނިކުތީ ގަސްތައް މިލާފައި ހުރެދާނެތީ ގަސްތަކަށް ފެންދިނުމަށެވެ. ފެންހޮޅި ދޫކޮށްލުމަށްފަހު ފަހަރަކު ގަހަކަށް ފެންދޭން ހުއްޓާ އިސްކުރުން ހޮޅިނެއްޓިއްޖެއެވެ. ލަމްޔާއަށް އިސްކުރު ބާރުކުރެވުމުގެ ކުރިން އިސްކުރުމަތީ އެޅުނީ އަތެވެ. އިސްކުރުން ފައިބަމުން ދިޔަ ފެން ހިފެހެއްޓުމަށެވެ.\nލަމްޔާގެ އިނގިލަތުގެ މެދުން ޕްރެޝަރުގައި އައި ފެންތައް ބޯމަތިންލާގެން ދިއުމާއެކު ގުދުވެގެން އޮތް ލަމްޔާއަށް ފުންމައިގެން ތެދުވެވުނީ އަނެއްކާވެސް އިސްކުރު ބާރުނުކޮށެވެ. އެކަން ވިސްނުނު ހިސާބުން ތެޅިގެންފާ ގުދުވެ އަވަހަށް އިސްކުރު ބާރުކޮށްފިއެވެ. ދެން ހަމަ ޖެހިލާ ރަނގަޅަށް ބަލާލިއިރު ހެދުމުގެ މޭމައްޗާއެކު މުޅި މޫނުގައި ހުރީ ހުސް ފެނެވެ. އެހެންކަމުން މޫނުގައި ހުރި ފެން ފޮހެމުން މޭމަތިން ގައިގާ ތަތްވެފައި އޮތް ހެދުން ރަނގަޅުކުރަމުން އެނބުރިލިއިރު ކުރިމަތީހުރި ގޭގެ މަތީބުރީ ބެލްކަނީގައި ކުރީދުވަހު ހުރި ފިރިހެންކުއްޖާ ހުއްޓާ ފެނިއްޖެއެވެ. ލަމްޔާއަށް މި ޖެހުނު ހުރިހާ ސަކަރާތެއް ބަލަން އެ ކުއްޖާ ހުންނާނެއޭ ހިތަށް އެރުމުން ބޭއިޚުތިޔާތުގައި ހީނލެވިއްޖެއެވެ. ބަދަލުގައި އެކުއްޖާވެސް ހީނލިއެވެ. އަދި އަތުގެ އިޝާރާތުން މުޅިން ސަކަރާތް ދޯއޭ ބުނާކަހަލަ އިޝާރާތެއް ވެސް ކޮށްފިއެވެ. ލަމްޔާއަށް އެ ވަގުތު ނުވެސް ދަންނަ މީހަކާ މިކުރެވުނު މުޢާމަލާތް ވިސްނައި ލެވުމުން މަޑުމަޑުން ރަކި ހިނިތުންވުމަކާއެކު އިސްޖަހާލަމުން އެތެރެއަށް ވަދެއްޖެއެވެ.\nއިރުކޮޅެއްކުރިން ހިނގާދިޔަ ހުރިހާކަމެއް ފަރުހާންގެ ހިތަށް އަލުން ސިފަވެގެން އައީ ލަމްޔާ ގޭތެރެއަށް ވަނުމުންނެވެ. އެ ހީނލުމުގައި ހުރި އާދަޔާ ޚިލާފުކަން ފުރަތަމަ ފަހަރުން ވެސް ފާހަގަ ކުރެވުނެވެ. '' ރީތި ކުއްޖެކެވެ. ''\nއެ ދުވަހަށްފަހު ކޮންމެ ދުވަހަކުވެސް ލަމްޔާ ގަސްތަކަށް ފެންދޭން ނިކުންނަ ވަގުތު ފަރުހާން ފެންނަން ހުންނަން ފަށައިފިއެވެ. ކިތަންމެ ނުބަލަން ހުއްޓަސް ލަމްޔާއަށް ވެސް ފަރުހާން ފެންނަން ހުރޭތޯ ބެލެވެން ފަށައިފިއެވެ. މަޑުމަޑުން ހީނލުން ބަދަލު ކުރެވެން ފަށައިފިއެވެ. ގަސްތަކުނޫނެވެ. އަވައްޓެރިއެއްވީމާ އަވައްޓެރިކަމުގެ ގުޅުން ދަމަހައްޓަން ބޭނުންވާތީއެވެ. މި ނިޔަތް އޮތީ ލަމްޔާގެއެވެ. އެހެންނަމަވެސް ލަމްޔާގެ ކޮންމެ ހިނިތުންވުމަކީ ލަމްޔާގެ ކޮންމެ ޙަރަކާތަކީ ، ލަމްޔާ ފެންނަ ކޮންމެ ސިކުންތަކީ ފަރުހާންއަށް އަގު ކުރަން އުނދަގޫ އަގު ހުރި ވަގުތުކޮޅުތަކަކަށް ވެގެން ދާން ފަށައިފިއެވެ. އަބަދުވެސް އެ ނުދަންނަ އަންހެން ކުއްޖާފެނުމަށް ހިތް އެދެން ފަށައިފިއެވެ. ކުރިން ނުނިކުންނަވަރަށް ބެލްކަންޏަށް ނިކުމެވެން ފަށައިފިއެވެ. ރޭގަނޑުގެ ގިނަ ވަގުތުތައް ހިތުގައި ކުރެހިފައިވާ އަންހެންކުއްޖާގެ ހިތްގައިމު ސޫރައަށް ދޫކޮށްލައިގެން އޮތުމަކީ ފަރުހާންއަށް މިހާރު އެންމެ ހިތްހަމަ ޖެހުން ގެނުވާކަންތަކެވެ.\nކުރު ޗުއްޓީއަކަށް ފަހު ސްކޫލްތައް އަލުން ހުޅުވިއްޖެއެވެ. ފަތިސްނަމާދަށް ފަހު ފަރުހާން ނިކުތީ ސައިކަލުގައި ރަށުތެރެއަށެވެ. ފަތިހުގެ ހިތްގައިމު ހަމަ ހިމޭން މާހައުލުގައި ފިނި ވައިރޯޅީގައި ބީހެމުން ދުއްވާލަން ދިއުމަކީ ފަރުހާން ވަރަށް ގަޔާވާކަމެކެވެ. އަރައިގެން އައި އިރުގެ ދޯދިތަކުން ހޫނުކަން ހޯދަމުން ގެއާ ދިމާއަށް މިސްރާބު ޖެހި ފަރުހާންގެ ހިތުގައި ކެކިއުތުރެމުން ދިޔައީ އެންމެ ޚިޔާލެކެވެ. ނަން ނޭނގޭ އެ އަންހެން ކުއްޖާއެވެ.\nލަމްޔާ ސްކޫލަށްދާން ނިކުތީ އެހެން ދުވަސް ދުވަހަށްވުރެ ތަންކޮޅެއް ލަސް ވެސް ވީފަހުންނެވެ. ސައިކަލް ނެރެ ސްޓާޓް ކުރަން އުޅެ އުޅެ އެކަން ވާގޮތެއް ނުވިއެވެ. ކުރީ ދެ ދުވަހު ވެސް ސައިކަލަށް ނާރާތީކަމަށް ވެދާނެއޭ ލަމްޔާ ހިތަށް އެރިއެވެ. ގަޑި ވެސް ޖެހޭތީ ސައިކަލް ސްޓާޓް ކުރެވޭތޯ ހިތްވަރު ކުރަމުން ދިޔައީ އިރުއިރުކޮޅާ އަތުގައި އޮތް ގަޑިއަށް ބަލަމުންނެވެ.


Roadha vihlumakun hiyyfuraidhin ufaaverikan!\nރޯދަ ވީއްލުމަކުން ހިތްފުރައިދިން އުފާވެރިކަން!\nއޮމަދޫން: ނާޒިމް ހަސަން\nއދ. އޮމަދޫގައި ތިބި ހާއްސަ އެހީއަށް ބޭނުންވާ ކުދިންނަށް ބޭއްވި ހާއްސަ ރޯދަ ވީއްލުމުގެ ތެރެއިން - އަހުމަދު ޝުރާއު | އަވަސް\nލޯންޗެއްގައި މާލެއިން ފުރައިގެން ގަޑިއެއްހާއިރުގެ ދިގު ރާސްތާއަކުން މި އާދެވުނީ އދ. އޮމަދޫއަށެވެ. ރަށަށް ފައިބައި އެއްގަމަށް ދެވޭ ވަރަކަށް ފެންނަމުން މިދަނީ ރަށްފުށު ކަމެވެ. ހިސާބަކަށް ފަޅު ކަމެކެވެ. އެކަމަކު، ގޭގެ ދޮރާށިތަކުގެ ފަހަތުން ފެނިލާ މޫނުތަކުންނާއި އަތިރިމަތީ ޖޯލިތަކުގެ ތިބި މީހުންގެ މޫނުމަތީން އުފާވެރި ކަމާއި އުއްމީދު ފެނެ އެވެ. ނުކުޅެދުންތެރިކަން ހުންނަ މީހުންނާއި އެހީއަށް ބޭނުންވާ މީހުންނާ ހާއްސަ ގުޅުމެއް އޮންނަ އަހުމަދު ހިޝާން އެ ރަށަށް ދިޔައީ ވެސް ބައެއްގެ މޫނަށް ހިނިތުންވުން ގެނެސްދޭށެވެ. ދަތުރުގައި ބައިވެރިވާން އަވަސް އަށް ފުރުސަތު ލިބުނެވެ.\nއެހީއަށް އެދޭ މީހުންގެ އެންމެ ގާތުގައި އަބަދުވެސް ހުންނަ ހިޝާންގެ މަސައްކަތަށް އެކި ގޮތްގޮތުން އެހީވާ މީހުން ވަރަށް ގިނަ އެވެ. ފަހަތުގައި ތިބެގެން ނިކަމެތިގެން ދިރިއުޅުން މުއްސަނދި ކޮށްދޭން މަސައްކަތްކޮށްދޭ މީހުން ގިނަ އެވެ. އޭގެ ތެރެއިން އެކަކީ ވިޔަފާރިވެރިއެއް ކަމަށްވާ ހުސެއިން އިރުފާނެވެ.\nމީގެ ފަސް އަހަރު ކުރިން އިރުފާން ހާއްސަ ކަމެއް ފެށި އެވެ. ކޮންމެ ރޯދަ މަހެއްގައި ވެސް އެކަން އޭނާ އަންނަނީ ކުރަމުންނެވެ. ރޯދަ ވިއްލުމަކުން އުފާވެރި މާހައުލެއް ބަޔަކަށް ހޯދައިދިނުމަކީ އޭނާގެ ކޮންމެ އަހަރެއްގެ ވެސް އަމާޒެވެ. މި އަހަރު އެ ރޯދަ ވިއްލުން އިންތިޒާމްވީ އޮމަދޫގަ އެވެ. އޮމަދޫގެ ސްކޫބާ އިން ގެސްޓްހައުސްގެ ހިތްފަސޭހަ މާހައުލުގަ އެވެ.\nއެ ގެސްޓްހައުސްއާ އެއް މަގެއްގައި ހުރީ އެ ރަށުގެ އެންމެ ނިކަމެތި އެއް އާއިލާ ދިރިއުޅެމުންދާ ގެ އެވެ. މުސްކުޅި މަންމައަކާއި އެތައް ދަރިންނެއް އުޅޭ ކުޑަކުޑަ ގެ އެވެ. އެމީހުންގެ ނިކަމެތިކަމާއެކު އެ ގޭގައި ދިރިއުޅޭ ގިނަ މީހުންނަކީ ސިކުނޑީގެ އުނިކަން ވަރަށް ބޮޑަށް ހުންނަ މީހުންނެވެ. އެ ކުޑަ ގޭގެ ތެރޭގައި އެމީހުން އުޅެމުން ދަނީ އަބަދުވެސް އުފާވެރިކަމަށް އިންތިޒާރު ކުރަމުންނެވެ. އެ މުސްކުޅި މަންމަ ކުޑަކުޑަ ކޮޓަރިއެއްގެ ތެރެއިން ބޭރަށް ބޯ ދިއްކޮށްގެން އިންނަނީ ބޭރަށް ގެންގޮސްދީ، ސާފު ވައިގައި ޖައްސާލަދޭނެ މީހެއްގެ އިންތިޒާރުގަ އެވެ.\n"ދައްތާ ހިނގާ ރޯދަ ވިއްލަން ދާން، ދާން ވާނެ ދައްތަ ވެސް،" ހިޝާން އެ ގެއަށް ވަދެ އެންމެ ފުރަތަމަ ވެސް ރޯދަ ވިއްލުމުގެ ދައުވަތު ދިނީ އެ މުސްކުޅި މަންމައަށެވެ.\nހިޝާންގެ ދައުވަތަށް އިޖާބަދީ، ފުރޮޅުލީ ގޮނޑީގައި މަންމަ ގެސްޓްހައުސްއަށް އަ އެވެ. އެކުގައި އައީ، އޭނާގެ އަންހެން ދަރިންނެވެ. ސިކުނޑީގައި އުނިކަން ހުރި އެ ދަރިންނަށް މިފަދަ މާހައުލަކަށް ދިޔަ ފުރަތަމަ ފަހަރެވެ. ރެސްޓޯރެންޓެއް ފަދަ ތަނަކަށް ވަތް ފުރަތަމަ ފަހަރެވެ.\nއެ އާއިލާ އެކަންޏެވެ. އޮމަދޫގެ އާބާދީއަށް ބަލާއިރު އެ ރަށުގައި އަޑުނީވޭ ވާހަކަ ނުދެއްކޭ ކުދިންނާއި ޒުވާނުން ގިނަ އެވެ. އެފަދަ ހަ ދަރިން ތިބި އާއިލާއެއް ވެސް ރޯދަ ވިއްލުމުގައި ބައިވެރިވި އެވެ. ހިޝާންގެ ފިރުމުންތަކާއެކު އެމީހުންގެ މޫނު މަތިން ފެނިގެން ދިޔައީ ހިތްހަމަ ޖެހުމާއި އުފާވެރިކަމެވެ. އެފަދަ ތަނެއްގައި ހީ ސަކަރާތް ޖަހާލަން ލިބުމުން ކުދިން ވެސް ތިބީ އުފަލުން ފޮޅިފަ އެވެ.\nމުޅި މާހައުލަށް އުފާވެރިކަމާއި ހިތްހަމަޖެހުން ގެނުވި މި ރޯދަ ވިއްލުމުގައި އޮމަދޫގައި ތިބި ނުކުޅެދުންތެރިކަން ހުންނަ ފަރާތްތަކާއި ހާއްސަ އެހީއަށް ބޭނުންވާ ގިނަ ފަރާތްތަކުން ބައިވެރިވި އެވެ. އަދި، އެކުގައި ވަގުތު ހޭދަކޮށް ހަނދާނުން ފިލައިގެން ނުދާނެފަދަ ފޮޓޯތަކާއި ސެލްފީތައް ނެގި އެވެ.\nތަނުގެ ހިތްފަސޭހަ މާހައުލުން ކޮންމެ މީހަކު ވެސް ނުކުމެގެން ދިޔައިރު ލޮލުން ފެންނަނީ ޝުކުރުވެރިވުމުގެ ކަރުނަ އެވެ. ހިތްހެޔޮކަމާއެކު ސަލާމްކޮށްލުމަށް ބުނެލަނީ "ޝުކުރިއްޔާ" އެވެ.\nއަވަސް އެހީ ރޯދަ މަސް އދ. އޮމަދޫ


Vakive Dhiyayas -7| Vaahaka\nމޮންސްޓާ January 5, 2020\t3 Comments\nViews: 3611\t75\nމުޅި އެނދުގައިވެސް އޮތީ ލެޔެވެ. މަންމަގެ މުޅި ހެދުންވެސް އެއިން ފޯވެފައެވެ. ވަޅި ހަރާލާ ޒަޚަމް ކޮށްލާފައި އޮތީ ކޮންތަނަކަށް ކަމެއްވެސް ނޭނގެއެވެ. ދެލޯ ބޮޑުކޮށް ހުޅުވައިގެން އޮތް އިރު، އެއީ އެންމެ ފަހު ވަގުތުވެސް، ޤާތިލާ ދިމާލަށް ބަލަހައްޓައިގެން އޮތް ގޮތެވެ.\nއަހަރެންގެ ބަޑިފަޅައިގެން ދިޔައީ، ފުލުހުން އައިސް އަހަންނާ ސުވާލުކުރަން އުޅެގަތުމުންނެވެ. ފެށި ގޮތަށް ރުއިން ހުއްޓާކަށްވެސް ނޭނގުނެވެ. ނަމަވެސް ކޮއްކޮ މަރުވިދުވަސްހެން، މީހުނަށް ރުޅި ބާލާ މޮޔަ ގޮވާކަށް ނުހަދަމެވެ. އެއިންތާ އިނދެގެން ތަކުރާރުކުރެވެމުން ދިޔައީ އެއް ޖުމުލަތަކެކެވެ.\n"އެންމެ ފުރަތަމަ ބައްޕަ.. ދެން ކޮއްކޮ. މިހާރު މަންމަ ވެސް.. ކީއްވެ... ކޮން ކުށެއް ކޮށްގެން. ކާކުގެ އަނިޔާވެރި ޢަމަލެއް؟"\nއެއްވެސް މީހަކު އެކަން އިތުރަށް ތަހުޤީގު ކުރަން ބާރުނޭޅުމުން، ކަށުކަމާކެމީގެ ކަންތައް ވަރަށް އަވަހަށް ނިމިއްޖެއެވެ. ފަސްދާނު ލުމަށް ސަންދޯއް ގެންދިޔުމުން، ހައުލާއްތަޔާއެކު އަހަރެން ދިޔައީ ހައުލާއްތަމެން ގެއަށެވެ. ނުރޮއުނު ނަމަވެސް، އަހަރެންނަށް ދިޔައީ ގިސްލެވެމުންނެވެ. ހުރީ ހުންވެސް އައިސްފައެވެ. އިރުކޮޅަކު ޖައްސާލަން އޮވެފައި، ބޭރަށް ނިކުތީ ބަޔަކު އަހަރެން ހޯދަން އައިސް ތިބި ވާހަކަ ބުނުމުންނެވެ.\nހިމްޔާނާއި އެކު ދެތިން ކުލާސް ކުއްޖެއް އައިސްތިއްބެވެ. އެއިން ފައިދާއެއް ނުކުރި ނަމަވެސް، އެމީހުން ދިން ހިތްވަރުގެ ބަސްތައް އަޑުއަހަން ހުރީމެވެ. ގިނަ މީހުން ނުދަންނަ ކަމެކެވެ. ދެރަކަމެއް ލިބުމުން ހިތްވަރު ކުރާށޭ ބުނާ އިރު، އެކަން ހަނދާން ކޮށްދީގެން އެދެވެނީ އިތުރު ދެރައެކެވެ. ހަމަ ގައިމުވެސް އަހަރެންނަށް އެކަމުން ނުހަނު އުނދަގޫވެއެވެ.\nއެމީހުން ދިޔުމުން ހިމްޔާނާއި އެކު، އަހަރެން ދިޔައީ ގޭންގުގެއަށެވެ. ގޭގައި އޮތުމުން، ހަނދާންތައް މާ ބޮޑަށް ތުރާ ކުރާނެތީ، ކުޑަ ނަމަވެސް ހިތްހަމަ ޖެހުމެއް ލިބޭތޯއެވެ.\n"ކާކު ކަމެއްހެން ހީވަނީ؟" ޑެލް ސުވާލުކޮށްލިއެވެ.\n"މުއީން.." އަހަރެން މަޑުމަޑުން ޖަވާބު ދިނީމެވެ. ތިން މީހުންގެ މޫނުމައްޗަށްވެސް ހައިރާންކަން ވެރިވިކަން އަހަރެންނަށް އެނގުނެވެ. ނަމަވެސް އަހަރެން ހުރީ ކަންކަމާ އަޅާލާ ކަހަލަ މޫޑެއްގައެއް ނޫނެވެ. އަހަރެންނެކޭ އިހުސާސެއް ނެތް މީހެކޭ އެއްފަދައެވެ.\n"ރިފް.. އަމިއްލަ ދޮން ބައްޕަ އާ ދިމާއަށް އިނގިލި ދިއްކުރާކަށް ނުވާނެއްނު.." ހިމްޔާން ބުނެލި ޖުމުލައިން އަހަރެން ހިމްޔާނަށް ބަލައިލީމެވެ. އެބުނަނީ އަހަރެން ޤަބޫލުކުރާ ގޮތް ބަދަލުކުރާށޭ ހެއްޔެވެ؟ ނޫނެކެވެ. އަހަރެން ޤަބޫލުކުރާނީ، މަންމަ މަރާލީ އަދި މަރާލެވޭނީވެސް ހަމަ އެކަނި މުއީނަށް ކަމަށެވެ. އެހެން ނޫންނަމަ، ފަތިހުގެ އެ ގަޑީގައި މުއީންވެސް އޮންނާނީ އެ ކޮޓަރީގައި ނޫންހެއްޔެވެ؟\n"މަ ކައެ ބުނާ އެއްޗެއް ޤަބޫލެއް ނުކުރާނަން. އެއްވެސް މީހަކު ބުނާ އެއްޗެއް ޤަބޫލެއް ނުކުރާނަން. އަމުދުން ކަލޭ އެރޭ މުއީން ކައިރިއަށް ދިޔަ ސަބަބު އަކުރުން އަކުރަށް ނުކިޔައިދެނީސް، ޤަބޫލުކުރަން ހިތަށްވެސް ނާރުވާނަން.." އަހަރެންނަށް ރުޅި އާދެވުނެވެ.\n"ހިމްޔާން! އިހަށް ދޭބަ ބޭރަށް.." އަހަރެން އެކަމަށް ބޭނުންވި ވަރު އިފްޝޮޓަށްވެސް އެނގުނީ ކަންނޭނގެއެވެ. ދެކޮޅު ހެދުމެއް ނެތި ހިމްޔާން ދިޔައެވެ.\n"ރިފް... އެނގޭ ރިފް ވަރަށް ސަފަރ ކޮށްފިކަން. އެނގޭ އަހަރެމެން ކަހަލަ ވިޔާނުދާ މީހުންކަން ތިކަހަލަ ކަންކަން ކޮށް އުޅެނީވެސް.. އެކަމު ބިލީވް މީ. ތިޔަކު ގޭންގުގެ އަތެއް ނޯންނާނެ. އަހަރެމެންވެސް ރިފްގެ މަމް އާ ކޮއްކޮ އާ މަރުވީމަ ވަރަށް ދެރަވޭ. ގޭންގުގެ ކޮންމެ މީހަކީވެސް، މަށަށް ވަރަށް މުހިންމު މީހެއް. ކޮއްކޮއެއް ފަދައިން ލޯބިވަން. ހީ ނުކުރާތި ރިފް އެކަނިވެރި ވީއޭ.. އަހަރެމެން އަބަދުވެސް ރިފް އާ އެއްކޮށް ތިބޭނެ. ހީކޮށްލާ މީ ރިފްގެ ފެމިލީއޭ. ވީވަރަކުން މިކަމުގެ ހަގީގަތް ހޯދަންވެސް އަހަރެމެން އެހީވާނަން.." އިފްޝޮޓް ވަރަށް ދިގުކޮށް ވާހަކަ ދެއްކިއެވެ. އަހަރެންވެސް ކަނުލާ އަޑުއަހަން އިނީމެވެ. އިފްޝޮޓް ބުނިހެން، އަހަރެންނަށް އާއިލާއޭ ކިޔާނެ އިތުރު ބަޔަކު ނުވެސް ނެތެވެ. ދެން އޮތީ މިމީހުނަކީ މިތުރުން ކަމަށް ދެކިގެން އުޅުމެވެ.\nއެރޭ އަހަރެން ނިދީ ހައުލާއްތަ މެންގޭގައެވެ. އެމީހުން އަހަރެންނަށް ވަރަށް ހެވެވެ. ހުރިހާ ކަމެއްވެސް ކޮށްދިނީ އަޅާލުމާ އޯގާތެރި ކަމާއި އެކުއެވެ. މުއީން އަހަރެން ވީ ކޮންތާކުތޯ ބަލައިލަންވެސް ނައެވެ. އަހަރެންވެސް ކޮންމެހެން މުއީން ވީ ތަނެއް ހޯދާކަށް ނޫޅެމެވެ. އެއީ އަހަރެންނަށް މުހިންމު މީހެއް ނޫންވިއްޔާއެވެ.\nޖެހިގެން އައި ދުވަހު ބަޔާން ނެގުމަށް ޕޮލިސް ސްޓޭޝަނަށް ޙާޟިރުކެރުވެނެވެ. ފުރަތަމަ ވަނީ މުއީނެވެ. ބޭރުގައި މަޑު ކުރަން ޖެހުނު ވަގުތުކޮޅުވެސް، ދެރަ ނުވުމަށާ، ވީ ގޮތް ކިޔާލަދީފައި އައުމަށް، ހައުލާއްތަ ނަސޭހަތްތެރިވިއެވެ. އެފަދަ އޯގާތެރި މީހެއް އެވަގުތު އަހަރެންގެ ޙަޔާތުގައި ހުރި ކަމީ އަހަރެންގެ ނަސީބުގައި އަދިވެސް ތަން އޮތް ކަމުގެ ހެއްކެކެވެ.\nވަނީމެވެ. ރޮމުން ގިސްލަމުން، އަލިފުން ޔާއަށް ވީހާ ކަމެއް ސާފުކޮށް ކިޔައިދިނީމެވެ. އެންމެ ކަމެއް މެނުވީއެވެ. އެރޭ، މާހިލަށް ގުޅާށޭ ބުނި ވާހަކައާއި، އަހަރެން އައީ ކޮންތާކުން ކަން ސިއްރުކުރީމެވެ. ގޭންގާމެދު ވިސްނާފައެވެ.\nވަކި މީހަކާ ދެކޮޅަށް ހެއްކެއް ނުލިބުނެވެ. މުއީން ބުނާ ގޮތުން ނަމަ، މުއީން ދިޔައީ ފަތިސް ނަމާދަށެވެ. އެއިރު މަންމަވެސް ނަމާދަށް ހޭލާ އުޅެއެވެ. ނަމާދުން ރައްޓެއްސަކާ ދިމާވެގެން މުއީން ދިޔައީ އޭނާގެ ގެޔަށެވެ. އަނެއްކޮޅުން، މިސްކިތުގައި ތިބި މީހުންވެސް، މިސްކިތުން މުއީން ފެނުންކަމުގެ ޔަގީންކަން ދިނެވެ. ސުވާލަކީ ދުވަހަކު ނުކުރާކަމެއް އެރޭ މުއީން ކުރީ ކީތްވެހެއްޔެވެ؟ ތަހުގީގު ނުކޮށް ވަޅުލުމުން މަރުވި ގަޑިއެއް ނޭނގުނެވެ.\nއަދި ތަހުގީގު ކުރާނެ ކަމަށް ބުނެ އެމީހުން ކޭސް މަތި ޖަހާލީއެވެ. އަބަދުވެސް ވަނީ މިވަރެކެވެ. އަހަރެމެން ފަދަ ބަޔަކާ ގުޅޭ ކަމެއްގެ ތަހުގީގު ކުރުން މުހިންމެއް ނުވެއެވެ. ތަހުގީގު ކުރާނި ސިޔާސީ ކަންކަމެވެ. އެވެސް މެދަކާއި ހަމައަށެވެ. އަހަރެންނަށް ފުލުހުންނަށްވެސް ނަފުރަތު ކުރެވެން ފެށިއެވެ. އިންސާފެއް ނެތި އަހަރެންގެ ޙަޔާތާއި ވަކިވެފައި އެ އޮތީ އެންމެ މީހެއް ނޫނެވެ.\nކަންކަމާއި މެދު ވިސްނަން އިނީ، އަމިއްލަ ކޮޓަރީގައެވެ. އަހަރެން އާދޭސް ކުރުމުން ހައުލާއްތަ އެންމެ ފަހުން އަހަރެން ގެއަށް ފޮނުވާލަން އެއްބަސްވީއެވެ. އެންމެންވެސް ތިބެނީ އަހަރެންގެ ނިމުންވެސް މަންމަ ފަދަ ގޮތަކަށް ވެދާނެތީ ބިރުންނެވެ. އަހަރެން އެކަމަކާ ބިރެއް ނުގަނެއެވެ. އެމީހަކު އަހަރެން މަރާލަން އަންނާނެ ނަމައޭވެސް ހިތަށް އަރައެވެ. ހަމަ ގައިމުވެސް، ފަސް ފިރިހެނުންނަށްވުރެ މަދު އަދަދަކަށް އައިސްގެން އަހަރެންނަށް ގޮތެއް ނުހެދޭނެއެވެ.\nއެހެން އިންދާ ފޯނެއް ރިންގުވާން ފެށްޓެވެ. މަންމަގެ ފޯނެވެ. ނަގާ ބަލައިލިއިރު ގުޅަނީ މާހިލެވެ. ދެފިކުރެއްގައި ހުރެފައި ފޯނު ނަގާ ކަންފަތުގައި ޖަހާލީމެވެ.\n"ހެލޯ.. ކުރިން ރޭ ގުޅާލާފަ އިނީމަ.. ކޮން ބޭފުޅެއްތޯ؟" އެކޮޅުން މާހިލް ވާހަކަ ދައްކަމުން ދިޔައެވެ. އަހަރެން އެއްވެސް އެއްޗެއް ނުބުނެ އިނީއެވެ. އިރުކޮޅަކުން އެކޮޅުން ފޯނު ކަނޑާލައިފިއެވެ.\nއެހެން އިނދެފައި އަހަރެން، އެބުނާ ކޯލެއް ގޮސްފައި އިން ވަގުތެއް ބަލައިލީމެވެ. މަންމަ މަރުވި ރޭ، އެގާރަ ޖަހާކަށް ހާއިރުއެވެ. މައުލޫމާތު ދައްކާ ގޮތުންނަމަ، މާހިލް ފޯނު ނެގިއެވެ. މިނިޓަކަށް ކޯލް ދެމިގެން ގޮސްފައިވިޔެވެ. އޭގެން ދޭހަ ކުރަންވީ އެއްޗެއް އަހަރެންނަކަށް ނޭނގުނެވެ.\nއަނެއްކާވެސް ވިސްނުމަށް ރުޖޫޢަ ވީމެވެ. ކާކުހެއްޔެވެ؟ ކުށެއް ނެތް އަހަރެންގެ މަންމައަށް އެހެން ހަދާނީ ކާކު ހެއްޔެވެ؟ ކޮން ބޭނުމަކު ހެއްޔެވެ؟ އާނއެކެވެ. އިންސާނުން ކެހިވެރީއެވެ. ހަމަ ގައިމުވެސް މިއީ ކޮންމެވެސް ނުލަފާކަމެއް ހުރި އިންސާނަކު ކޮށްފައިވާ ކަމެކެވެ. ކޮއްކޮއަށްވެސް އެކަން ދިމާވީ އެހެނެވެ. ބަލަން ހުރެ ބަލާށެވެ. އަހަރެންގެ ހުރި ނުބައިކަމެއްވެސް އެމީހަކަށް ދައްކާލަ ދޭނަމެވެ. އެކަމެއް ކުރަން ކޮންމެ ފަދަ ކަމެއް ކުރަން ޖެހުނަސް ފަހެއް ނުޖެހޭނަމެވެ. މީހުން އެކިޔާ ފަދަ ގޭންގްސްޓާރަކަށްވެސް އަހަރެންނަށް ވެވިދާނެއެވެ. އަހަރެން ލޯބިވާ މީހުން މެރި ބަޔަކު، ކޮށާ ވަލު ޖަނަވާރަށް ކާންދޭންވެސް އަހަރެން ފަހެއް ނުޖެހޭނަމެވެ. މިއަދު ފިލާ އޮތަސް، މާދަމާ، އެކަން ކުރި ބަޔަކު ފަޅާ އަރުވާލާނަމެވެ.\nދެން ދުނިޔެއާއި ކުރިމަތިލާނީ ކުރީގެ ފިނޑި ރިފާޝާއެއް ނޫނެވެ. މުޅިން އާ މީހެކެވެ. ކަންކަމާ ފަސްނުޖެހޭ ބިރުކުޑަ މީހެކެވެ. އިންސާނިއްޔަތުކަން އަހަރެންވެސް ހަނދާންނައްތާލާނީއެވެ.\n"ނެތް ތަ އާ ޕްލޭނެއް؟" އަހަރެން ޖޯޝު ހުރި އަޑަކުން އަހާލީމެވެ.\n"ރިފް މިދުވަސްކޮޅު ރެސްޓު ކޮށްލާ.." ވަގުތުން އިފްޝޮޓް ދެކޮޅު ހެދިއެވެ. އޭނާގެ ނަޟަރުގައި އަހަރެންމީ ހަމަ ފިނޑިއެކެވެ.\n"ނުފެނޭތަ؟ ދުނިޔެ އެންމެންވެސް މަށަށް ކެހި ދެނީ.. މަވެސް މަގޭ ހުރި ނުބައިކަން ދައްކާލަދޭން ބޭނުން.. މަށަށް ލިބުނު ދެރައާއި އެއްވަރަށް ދުނިޔެ އެންމެނަށް ދެރަ ނުލިބެނީސް، އަހަރެން ދޫކުރާކަށް ނެތިން.." އަހަރެން އަނެއްކާވެސް ބުނެލީމެވެ. އިފްޝޮޓް އަހަރެންނަށް ބަލައިލިއެވެ. ފާޑަކަށެވެ.\n"ދެން ހުރީ ވަރަށް ބޮޑެތި ޕްލޭންތަކެއް.." ކުރު ޖަވާބެކެވެ. އަދިވެސް އަހަރެން ލައްވަން އިފްޝޮޓް ބޭނުން ނުވަނީއެވެ.\n"ކައެ ހީކުރީ މައެ މީ ކާކު ކަމަށްތަ؟" ރުޅިވެރި އަޑަކުން އަހަރެން ބުނެލީމެވެ.\n"މިހާރު މި އުޅެނީ، މިއުޅޭ ޅަ ގްރޫޕެއް ގަނޑެއް ގަނެގެން. މިބުނީ، މިތާ މި އުޅޭ ތާކުން ތާކު ނުޖެހޭ، ނަމުން ގޭންގު ގްރޫޕް ވާހަކަ. އެމީހުން މޮޔަވެގެން ސްޓަފް އެތެރެ ކުރިކަން ކޮޕުންނަށް ބަޓުވެފަ އޮތީ.. އަބަދުވެސް ވާ ގޮތަށް ބެދެން އޮތީ އަހަރެމެން.." އިފްޝޮޓް، އެކޮޓަރީގައި ތިބި އެންމެނާ މުޚާތަބުކޮށް ބުނަމުން ދިޔައެވެ.\n"ތިކަން ޕޮލިސް ބޮލަށް ޖަހަންވީނު.." އަހަރެން މަޑުން ނީންދެވިގެން ބުނެލީމެވެ.\n"ކައެ ތިކަން ކުރަން ހުރިއްޔާ ވާނެ." އިފްޝޮޓް އެއްބަސްވުމުން އަހަރެން ހިނިތުންވެލީމެވެ. އަހަރެން ކޮންމެ ކަމެއްވެސް ކުރާނަމެވެ. އަހަރެންގެ އާއިލާއަށް އިންސާފު ހޯދައި ނުދިން މީހުނަށް އަނިޔާއެއްދޭން އަހަރެން މިހުރީ ތައްޔާރަށެވެ.\n"އޭ އެކަމް ތީތި ކަޑައޭ.. އެމީހުން އަހަރެމެން ބޮލަށް ޖެހީމަ ޖެހޭނެ އެމީހުނަށްވެސް ބޮނޑިއެއް ދޭން.." އެތަނުގައި އިން މީހަކު ބުނެލިއެވެ.\n"އެދެން ކުޑަ ގްރޫޕެއްނު.." ހިމްޔާންވެސް ހުރީ އަހަރެންނާ އެއްކޮޅަށް ކަން އަންގާލަދިނެވެ.\n"ޕޮލިހުން ބައްދާލާފަވެސް، ތި ކުޑަ ގްރޫޕް ހަފުސްކޮށް ލެވިދާނެއްނު." އަހަރެން އަނެއްކާވެސް ޚިޔާލެއްދިނީމެވެ. އެކަންވެސް އިފްޝޮޓަށް ވަރަށް ކަމުދިޔައެވެ. އެރޭގެ ބައްދަލުވުން ނިންމާލީ، ޕޮލިހުން ބޮލަށް ކޮންމެވެސް ގޮތަކުން، މަސްތުވާތަކެތި އެތެރެ ކުރިކަން ޖެހުމަށް ނިންމާފައެވެ.\n"ޕްލޭނެއް އެބެތްތަ؟" ގެއަށް ދިޔަ މަގުމަތީ ހިމްޔާން ސުވާލުކޮށްލިއެވެ. އަހަރެން ކަމެއް ރޭވިހެން ހީވެގެން ކަމަށްވެސް ވެދާނެއެވެ.\nއަހަރެން މަޑު މަޑުން ހޫމް އަޅުވާލީމެވެ. "މާދަމާ ހެނދުނު މީޓްކުރޭ، ފިންގަރ ޕްރިންޓް ނާރާ ކަހަލަ އަންގި ކޮޅެއް ހިފައިގެން.." އަހަރެން ބުނި ބަސް ނުސާފުކޮށް ބުނަމުން، ގެއަށް ވަނީމެވެ. އަހަރެން ކުރަން އުޅެނީ ކީތްކަން ނޭނގި އިރުކޮޅަކު ހިމްޔާން އެތަނުގައި ހުންނަންވެސް ހުއްޓެވެ. ކުރިން ކަނު ބަނދެގެން މަސައްކަތް ކުރުވީ އަހަރެން ލައްވައެވެ. މިފަހަރު ކަން ވާނީ އޭގެ އިދިކޮޅަށެވެ.\nހަތެއް ޖެހި އިރު އަހަރެމެން ތިބީ އަހަރެމެން ރަށު ޕޮލިސް އިސް މީހާ ގޯތި ކައިރީ ފިލައެވެ. މީހަކަށް ޝައްކު ނުވާނޭ ފަދަ ގޮތަކަށެވެ. މެދުކެނޑުމެއް ނެތި ހިމްޔާން ސުވާލުކުރަމުން ދިޔައެވެ.\n"އެ މީހާ ވަރަށް ގިނައިން ކިއްލިއާ ފޯކާ ކާނެ.." އަހަރެން ބުނެލީ އެވަރަށެވެ.\n"ކައެ މިހާރު އެ ސޮރު ޓްރެކްވެސް ކުރީތަ؟"\n"ނޯ... ޓްރެކް ނުކުރިޔަކަސް އަނގަ ރަތް ކޮށްގެން ތިބޭ މީހުން މަށަސްވެސް ފެންނާނެ ދޯ.. މިހިރަ ގަމާރު މީހެއް." އަހަރެން ބުނެލީމެވެ.\nއިރުކޮޅަކު އެހެން ތިބެތިބެވެސް، އެމީހާ ނުނިކުތުމުން، އަހަރެމެން، މީހުންނަށް އަޅައިނުގަންނަ ހިސާބަކަށް ޖެހިލީމެވެ. އެމަގުން، އެ ޕޮލިސް މީހާ ގޮސްފިއްޔާ ފެންނާނެ ވަރަށެވެ.\nދެ ސިނގިރެޓު ނަގާ ދެމީހުން ރޯ ކޮށްލީމެވެ.\n"އެއްކަލަ ތާނިމް.." ކުރި ކަނޑާފައި ދިޔަ މީހާ ދިޔަ ވަގުތު ހިމްޔާން ބުނެލިއެވެ. އެސޮރަށްވެސް އިވޭ ވަރަށެވެ.\n"ބިޓު ގަނޑު ގޮވައިގެން ރަށު ހުރިހާ ތަނެއްގަ ފެގު ޖަހައިގެން ނޫޅުނިއްޔާ ނުވަނީތަ؟" ތާނިމް މޫނު ކުނިކޮށްލިއެވެ. އަހަރެންގެ ގާތަށް ސިނގުރުޅިއެއް އައެވެ. އަހަރެންނަށް ނިސްބަތްކޮށް ހިމްޔާން ބިޓޭ ބުނަން ހެޔޮވާނެ ހެއްޔެވެ؟\n"މަ މީ މީނަ ބިޓޭ ކާކުތަ ބުނީ؟ ތާނިމް ބިޓަށް ވިޔަސް މީއްޗަކު ބިޓަކަށް ނުވާނެ." އަހަރެން ހިތަށް އައި ޖުމުލަ ދުލަށްވެސް ގެނައީމެވެ. ތާނިމަށްވެސް ލިބުނީ ހައިރާންކަމެވެ. އެ މޫނުން އިތުރު ކުލަތަކަށް ވުރެ ބޮޑަށް ފާހަގަވަނީ، އަހަރެން، މޫނުމަތިން ކަފާލި ތަންގަނޑެވެ. އަދިވެސް ހާމައަށް ފެންނަން ހުއްޓެވެ.\n"އޮވްހް އެހެންތަ؟" ލާނެތް ހިނިތުންވުމެއް ދީފައި ތާނިމް ދިޔައީއެވެ. އެކަމާ ހިމްޔާން ރަތަށް އަރާނެކަން މާކުރިންވެސް އަހަރެންނަށް އެނގެއެވެ.\nޕޮލިސް މީހާ ނުކުތީވެސް އަނގަރަތް ކޮށްލައިގެންނެވެ. ކަމުން ދިޔަ ޕެކެޓު އެއްލައިލީ ވަރަށް ދުރަށް ގޮހެވެ. މީހަކަށް ނުފެންނާނެހެން އަހަރެން އެ ހުސް ޕެކެޓު ނެގީމެވެ. އަންގިލައްވައިގެންނެވެ.\n"ހިމްޔާން ބަލާ... މީގަ މިހާރު ހުންނާނީ، އޭނަގެ ފިންގަރޕްރިންޓް. މިޔަށް ޑްރަގްސް އަޅާފަ ކޮޓަރިއަށް ލީމަ، ރެކެން ދެއްކޭނެ ބަހަނާއެއް ނޯންނާނެ.." އަހަރެން ބުނެލީމެވެ. ހިމްޔާން އެއްބަސްވިއެވެ. ހައިރާން ވެ ހުރެއެވެ. ބައެއް ފަހަރު އަހަރެންވެސް އަހަރެންގެ ނުލަފާކަމާ ހުރެ ހައިރާންވެއެވެ.\nއަހަރެމެން ގޮސް އިފްޝޮޓަށް އެ ޕްލޭން ކިޔައިދިނީމެވެ. އޭނާއަށްވެސް އެކަން ވަރަށް ކަމުދިޔައެވެ. ގޭންގު އެކި މީހުނަށް އަންގައިގެން، އެމީހާ ކާ ހުރިހާ ކޮތަޅެއް ހޮވަން އެންގިއެވެ. ހަފްތާއެއް ތެރޭ ވިއްސަކަށް ކޮތަޅު އަހަރެމެންނަށް އެއްކޮށްލެވުނެވެ.\nއެމީހުން ހޯދި ތަނަކުން މަސްތުވާތަކެތި ހޯދާ އެއަށް އެޅިއެވެ. އަހަރެން ހުރީ މަންޟަރު ބަލާށެވެ. ގޭގައި ނޫޅޭނެ ވަގުތު ބަލާފައި އަހަރެމެން އެގެޔަށް ވަނީމެވެ. ނިދާ ކޮޓަރީގެ އެތަން މިތަނުގައި އެ ޕެކެޓުތައް ފޮރުވީމެވެ. އަދި ވިޔަފާރީގެ ޑީލް ފަދަ ލިޔުންތަކެއްވެސް، ކަބަޑެއްގެ ތެރެއަށް ލީމެވެ. އެންމެ ފަހު ކަމަކަށް ކޮޓަރީގެ ދެތަނެއްގައި ކުޑަކުޑަ ދެ ކެމެރާ ހަރުކޮށްލީމެވެ. ކުޅި ބަލާށެވެ.\nއަހަރެމެން ޖެއްސި، އަންހެން ކުއްޖެއްގެ ރިކޯރޑިންގެ އަޑަށް، އެ ކޮޓަރިއަށް އެ ޕޮލުހިގު އަންހެނުން އައެވެ. އެއީވެސް ހީވާގި ޕޮލިހެކެވެ. ކޮޓަރިއަށް އައިސް ދެފަރާތް ބަލާ ހޯދާލިތަން، ބަލަން އަހަރެމެން ސްކްރީން ފަހަތުގައި ތިބީމެވެ. ހީހީފާ ވާހަކަ ދައްކަމުންނެވެ.\nއެ އަންހެން މީހާ، ކަބަޑުން ގަނޑެއް ވެއްޓިފައި އޮތް ތަން ފެނުމުން އެ ނެގިއެވެ. ކިޔާލުމާއި އެކު މޫޑު މުޅިން ޚަރާބުވިއެވެ. އަދި މުޅި ކޮޓަރި ހޯދަން ފެށިއެވެ. އަހަރެމެންގެ ޕްލޭނާ އެއްގޮތަށެވެ. ފޮރުވި އެއްޗެހި ފެނުމުން އެއަންހެން މީހާ، ފޯނު ކޯލެއް ކޮށްލިއެވެ. ގިނަ އިރުތަކެއް ނުވެ، އެތަނަށް އައީ ޔުނީފޯރމުގައި ތިބި ފުލުހުންނެވެ. ފިރިމީހާއަށްވުރެ، ވަޒީފާއަށް ހުރުމަތްތެރިކޮށް ހިތި އަންބެކެވެ.\nހީހީފައި އަހަރެމެން އެވާހަކަ ދެއްކި އިރު ދެވުނީ ކިހާ ބޮޑު ގެއްލުމެއްކަން ނުވިސްނުނީއެވެ. ބައްދާލެވުނީ ކުށެއް ނެތް ފުލުހެކެވެ. ހަލާކުކޮށްލެވުނީ، ކުށެއް ނެތް އަންހެނެއްގެ ހިތާއި އިތުބާރެވެ. ނިގުޅައިގަނެވުނީ ކުށެއް ނެތް ކުޑަ ކުޑަ ކުއްޖަކަށް ވީ ބައްޕަގެ ލޯތްބެވެ. ކަށިކެޔޮ ވަލެއްގައި ހުޅުލީހެން، މުޅި މީސްމީޑިއާގައި އެވާހަކައެވެ. ފުލުހުންގެ ނަން ވަރަށްވެސް ހުތުރުވިއެވެ. ބެދުނީ އެމީހުންގެ މީހުނެވެ. ކަން ކުރި މީހުނާ، އެކަން ފުލުހުންގެ ބޮލުގައި އެޅުވި އަހަރެމެން، ހީލަ ހީލަ ފިލާ ތިބީއެވެ.\nދުވަސްތަކަކަށް ފަހު އަހަރެން އަނެއްކާވެސް ސްކޫލަށް ދިޔައީމެވެ. ސްކޫލް ބަންދުވާން ދެދުވަހަށް ވީއެވެ. ކުރިމަތިވަނީ އޭލެވެލް އިމްތިހާނޭވެސް އަހަރެންގެ ހިތަށް ނާރަނީއެވެ. ކުލާހަށް ވަނުމާއި އެކު ފާޑަކަށް އެންމެން ވެސް ބަލަމުން ދިޔައެވެ. ހިތްހެޔޮ ގޮތެއްވެސް ހުއްޓެވެ. އަހަރެންނަށް ދިމާވި ކަންކަމުގެ ސަބަބުން ކަމަށްވެސް ވެދާނެއެވެ. ނޫނީ، އަބަދު ލަހުން އަންނަ މަންޖެ މާ އަވަހަކަށް އައީމައެވެ.\n"ތާނިމް؟" އަހަރެންނަށް ލިބުނީ ހައިރާންކަމެވެ. އަހަރެންގެ ގޮނޑީގައި ތާނިމް އިނުމުންނެވެ.\n"ބޮޑެތި ޗުއްޓީ ޗުއްޓީ ނަގާލީމަ ނޭނގޭނެއްނު. މީ މިހާރު މަގޭ ގޮނޑި.. ޖެހިގެން މީނދީ ހިމްޔާނުގެ.. ދެން ރިފްގެ.." ތާނިމް ބުނެލިއެވެ. އަހަރެން އަވަހަށް ގޮސް އަހަރެންނަށް ވީ ގޮނޑީގައި އިށީނީމެވެ. ހިމްޔާނާއި ތާނިމް އިންނަނީ ކައިރި ކައިރީގައި ޖެހި ޖެހިގެން ހެއްޔެވެ؟ އެހެން ކަމަށް ވާނަމަ ވަރުގަދަ ތަޅާފޮޅުންތައް ހިނގާފައި ހުންނާނެކަން ޔަގީނެވެ. ތިންވަނަ ބޮޑު ހަނގުރާމަ އިއުލާން ނުކުރާ ކަމެއްވެސް ނޭނގެއެވެ. މިވީ ގޮތުން އެންމެ ފަހަރަކު ތާނިމަށް ބަލައިލިޔަސް ހިމްޔާނަށް އެނގޭނެއެވެ.\nއެޚިޔާލުގައި އިނދެފައި، އަހަރެން ބަލައިލީމެވެ. ހިމްޔާން އައުމުގެ ކުރިން ބަލާ ބެލުމެއް ބަލާ ނިންމަން ޖެހޭނެތީއެވެ. އެ ހިނދު ތާނިމްވެސް އިނީ ބަލާށެވެ. އަދި ހަތަރުކަޅި ބައްދަލުވިހިނދު ތާނިމް ހިނިތުންވެލިއެވެ.\n"އަހް.. ރިފް. އެންމެ ފަހުން އައީ ދޯ." އަހަރެމެން ދެމެދަށް ޖެހި ގަންނަމުން ހިމްޔާން ބުނެލިއެވެ. އަދި ފޯނު ނަގާ ރެޑީ ވެލީ އާދައިގެ މަތިން އޭނާގެ ލޯބިވާ ޕަބްޖީ ކުޅުމަށެވެ. އެޔާ ނުލައި ހިމްޔާންގެ ސްކޫލް ދުވަސް ފުރިހަމަ ނުވަނީއެވެ.\nނިދި ނައުމުން އަހަރެން ކުލާހުގައި އިނީ މޭޒުގައި ކުރަހާލަ ކުރަހާލައެވެ. ކަރުދާސް ބޯޅައެއް އައިސް ޖެހުނީ އެހެން އިންދައެވެ. ތާނިމް އެއްލޯ މަރާލުމުން އޭނާގެ ކަމެއްކަން އެނގިގެން ދިޔައެވެ. ތާނިމްއަށް އިރު އެރީ ކޮން ކޮޅަކުން ބާއޭވެސް ހިތަށް އެރިއެވެ. ލޯބިވާ މީހެއްގެ ފަރާތުން އެފަދަ އިށާރާތެއް ކުއްލިއަކަށް ވުމުން ހިތުގެ ތެޅުންވެސް އަވަސްވެގަތެވެ.\nގަނޑުކޮޅުގައި އޮތް އެއްޗެއް އަވަސް އަވަހަށް އަހަރެން ކިޔާލީމެވެ. އެއިރު ހިމްޔާން ކަޅި އަޅާލައިގެން އިނެވެ. ހީކުރީ އޭގައި އޮތް އެއްޗެއް ހިމްޔާން ގާތު ބުނާނެ ކަމަށް ކަންނޭނގެއެވެ. އަހަރެންނާ އަހަރެންގެ ތާނިމްގެ ސިއްރު ހިމްޔާން ކައިރީ ކިޔަން އަހަރެން މިއީ މޮޔައެއް ނޫނެވެ.\n"ހޭ ފެގުބޯ ގާރލް.." އޮތީ ލެޓިނުން އޮތް ކުޑަ ކުޑަ ޖުމުލައެކެވެ. އެބުނީ އަހަރެންނާ ވާހަކަ ދައްކަން ބޭނުން ވާ ވާހަކަ ކަމަށް ޤަބޫލު ކުރެވުނެވެ. އަދި ހިނިތުންވެލީމެވެ. އަހަރެންގެ ޙިޔާލު ހުރި ގޮތް އޭގެން ދޭހަވާނެ ކަމަށް ޔަޤީންކޮށްފައެވެ.\nލަސްތަކެއް ނުވެ އަނެއްކާވެސް ކަރުދާސްކޮޅެއް ލިބުނެވެ. ނުހިފި އުޅެނިކޮށް ވެއްޓި ޖެހުނީ މާ ދުރަށެވެ. ތާނިމަށް އެކަން އެނގުމުން އަވަސް އަވަހަށް ގަނޑުކޮޅެއްގައި އެއްޗެއް ލިޔެލާފާ ދިއްކޮށްލިއެވެ. ހިމްޔާން އަތުނުލިކަން ހަމަ ނަސީބެވެ.\nމިފަހަރު އޮތީ ނަންބަރެކެވެ. ތާނިމްގެ ނަންބަރެވެ. އެއަށް އަހަރެންނަށް ބަލައިލެވުނު ކަމެވެ.\n"ފަހަތު ބަރީގަ ކޮން ގަނޑުތަކެއްތަ މި ޕާސްކުރަނީ.." ޓީޗަރު ހަޅޭއް ލަވައިގަތެވެ. އަހަރެން އަވަސް އަވަހަށް އެ ގަނޑުކޮޅު ފޮރުވީމެވެ. އަތުލާފައި މުޅި ކުލާހަށް އެ ކިޔާލާފިއްޔާ މާ ރީއްޗެއް ނުވާނެއެވެ. ފަޟީހަތް ވާނީ އަހަރެންނަށް ވުރެ ބޮޑަށް ތާނިމެވެ. އެހެން ވާކަށް އަހަރެން ނޭދެމެވެ.\n"އާނއެކޭ.. މި މީހުން ކަންތައްވެސް މިހާރު ބޮޑޭ. މިއަންނަ ހަފްތާ ޓެސްޓު. އަދިވެސް ގަނޑުކޮޅު ކޮޅު ޕާސް ކުރަންވާނެ.." މިފަހަރު ވާހަކަ ދެއްކީ ހިމްޔާނެވެ. މާ ރަނގަޅު މީހެއް ކަމަށެވެ. ފޯނުގަނޑު ނަގާ ހޫރާލަފާނަމޭވެސް ހިތަށްއެރިއެވެ.\n"ރިފާޝާ ވަރަށް ގިނަ ދުވަސް ފަހުން ސްކޫލަށް އައިމަ، މިސްވި ފިލާވަޅުތައް ކިޔައިދެނީއޭ.." ތާނިމް ރައްދުގައި ބުނެލިއެވެ. ދޮގު ހަދަންވެސް ދަންނަ ސޮރެކެވެ. އަނެއްކާވެސް އަހަރެން ލޯބިވާ ސިފައެކެވެ. ވާހަކަ ހަދާލަން ހުރި މޮޅުކަން ބަލާބަލާށެވެ.\n"ހޫން ކައެއަށް ވިއްޔަ އެންމެ ގިނައިން ފިލާވަޅު އެނގޭނީ.." ހިމްޔާންވެސް ދޫކުރާ ޚިޔާލެއް ނުކުރިއެވެ. ދެން ކީ އެއްޗެއް ކީ ފުދޭވަރަކަށް މަޑުން ނަމަވެސް ބަހުގައި ހުރި ހަޑިކަން އެނގޭވަރު ވިއެވެ. ވަކި ހިސާބަކަށް އެ ބަހުގެ ހަމަލާތައް ދިޔައިރު، ކިރިޔަ ކިރިޔާ ގަޔަށް ބޮލަށް ނާރާކަމެވެ. އެންމެ ފަހުން މުދައްރިސް ގޮސް، ފިލާވަޅައިގެން ކުރިއަށް ދިޔައީއެވެ. ދުވަހެއްގެ ކޮޅުންވެސް އަހަރެމެން އިސްލާހު ނުވާނެކަން ފަހުމްވީއެވެ.\nއިންޓަރވަލް ގަޑީގައި އަހަރެން ނިކުމެގެން ދިޔައީ ހިމްޔާނާއި އެކުއެވެ. ފަހަތުން ތާނިމް އައިސް ހަމަ ކުރުމުން އަހަރެމެން ދެމީހުނަށްވެސް ލިބުނީ ހައިރާން ކަމެވެ.\n"ހޭ ރިފް. ނަންބަރު ދީބަ.." އެއްލޯ މަރާލަމުން ތާނިމް ބުނެލި ބަހުން އަހަރެންނަށް ކުޑަވަރެއްގެ ހަރޓްއެޓޭކެއް ނުޖެހުނީ ކިރިޔާއެވެ. މީނާ މިހާރު އެއުޅެނީ މޮޔަވެގެން ހެއްޔެވެ؟\n"ނުލިބޭނެ ދާން އުޅޭ.." ހިމްޔާން ވަގުތުން ބަވާލިއެވެ.\n"ކަލޭ ތީ މަގޭ ބައްޕައެއް ނޫނޭ.." އަހަރެންވެސް ރައްދު ދިނީމެވެ. ހިމްޔާން ކަޑަކޮށްލާށެވެ. އަދި ތާނިމް ދިއްކޮށްލި ފޯނުގައި އަހަރެންގެ ނަންބަރު ޖަހާލީމެވެ. އެއްޗެކޭ ނުބުނެ ހީލާފާ ތާނިމް ދިޔުމުން، ހިމްޔާން ވަރުގަނޑު ބޭލީ އަހަރެންނަށެވެ. ހިމްޔާން ހިތުން ތާނިމް ވަރުގެ ނުބައި މީހެއް ދުނިޔެމަތީވެސް ނުހައްދަވައެވެ.\nއިންޓަރވަލް ފަހުން ސްކޫލަށް ނުގޮސް އަހަރެން ނިދާލީއެވެ. ސްކޫލް ގަޑި ނިމުނު ކަމެއް ނޭނގި ތާނިމް ގުޅިއެވެ. ނައީ ކީތްވެތޯ ސުވާލު ކުރިއެވެ. އަހަރެން ކަމެއް ނުވާކަމަށް ބުނުމުން އެދުވަހު ބައްދަލުކޮށްލުމަށް އެދުނެވެ. ދެވަނަ ވިސްނުމަކަށް ނުގޮސް އަހެރެން އެއްބަސްވީމެވެ. ތާނިމްއަށް ވީތީއެވެ. އަހަރެންގެ ހިތުގެ ވެރިޔާއެވެ.\nSalhi.ekam haadha kurey mi part.dhen fahaeakun dhigu kohlahche plx


Pfizer in ufedhdhi covid beyhuge ajuma balan fashaifi - vNews.mv\nފައިޒަރއިން އުފެއްދި އަނގައިންދޭ ކޮވިޑްބޭހުގެ އަޖުމަބަލަން ފަށައިފި\nސައިފް އަޒްހަރު 27 September 2021, 20:41\nކޮވިޑް ބަލީގެ ފަރުވާއެއްގެ ގޮތުން އަނގައިދޭ ބޭހެއްގެ އަޖުމަ ބެލުމުގެ މަސައްކަތް ފަށާފައިވާ ކަމަށް ފައިޒަރ ކުންފުނިން ބުނެފިއެވެ.\nމިހާތަނަށް ކުންފުނިތަކުން ތަރައްގީކޮށް ބޭނުން ކުރަމުންދަނީ ކޮވިޑް ޖެހުމުގެކުރިންދޭ ވެކްސިން ނަމަވެސް، ފައިޒަރއިން ތަރައްގީކޮށްފައިވޭ ބޭހަކީ ކޮވިޑް ޖެހިފައި ތިބޭ މީހުންނަށް ދޭ ބޭހެކެވެ.\nކޮވިޑް ޖެހިފައި ތިބޭ މީހުންނަށް ދިނުމަށް ފައިޒަރއިން އަނގައިންދޭ ބޭހެއް ތަރައްގީކޮށް އޭގެ އަޖުމަ ބެލުމުގެ މަސައްކަތް ފެށިއިރު، ފައިޒަރއާ އެންމެ ވާދަވެރި ބޭސް އުފައްދާ ކުންފުނިތައް ކަމަށްވާ އެމެރިކާގެ މަރކް އެންޑް ކޯއާއި، ސްވިސް ބޭސް އުފައްދާ ކުންފުނި ރޮޝޭ ހޯލްޑިންގ އޭޖީންވެސް ގެންދަނީ ކޮވިޑަށް ފަރުވާއެއްގެ ގޮތުގައި ދިނުމަށް ބޭހެއް އުފެއްދުމަށް ވަރަށް ބާރު ސްޕީޑްގައި މަސައްކަތް ކުރަމުންނެވެ.\nމިއިން ކޮންމެ ކުންފުންޏަކުވެސް މަސައްކަތް ކުރަމުން ގެންދަނީ، ކޮވިޑް ޖެހުމުން ފަރުވާއެއްގެ ގޮތުގައި ދޭ ބޭސް އެންމެ ފުރަތަމަ އުފައްދާ ކުންފުންޏަށް ވުމަށެވެ.\nފައިޒަރއިން ތަރައްގީ ކޮށްފައިވާ ކޮވިޑް ބޭހަށް އަދި ރަސްމީ ނަމެއް ދީފައެއް ނުވޭ،، ވަގުތީގޮތުން ކިޔަނީ "ޕީއެފް-07321332" އެވެ.\nމި ބޭސް އަޖުމަ ބެލުމުގެގޮތުން ސިއްހަތު ރަނގަޅު، އުމުރުން 18 އަހަރުންމަތީގެ 2،660 މީހުންނަށް ދެވޭނެ ކަމަށް ފައިޒަރ ކުންފުނިން ބުނެފައިވެއެވެ.\nފައިޒަރއިން ތަރައްގީކުރި ބޭސް ދޭނީ އެޗްއައިވީ ޖެހިފައި ތިބޭ މީހުންނަށް މިހާރު ދިނުމަށް ބޭނުންކުރާ ރިޓޯނޮވިއަރގެ މަދު މިންވަރެއް ހިމެނޭ ޑޯޒަކާ އެކުގައި ކަމަށްވެސް ފައިޒަރ ކުންފުނިން ބުނެފައިވެއެވެ.\nކޮވިޑްޖެހި، ބަލީގެ އަލާމާތްތައް ފެނުނު ނަމަވެސް ހޮސްޕިޓަލުގައި އެޑްމިޓްކުރަން ނުޖެހިތިބި ބަލިމީހުން ބޭނުންކޮށްގެން މި ބޭހުމުގެ އަޖުމަ ބެލުމުގެ މަސައްކަތް ފަށާފައިވާ ކަމަށްވެސް މިމަހުގެ ކުރީކޮޅު ފައިޒަރ ކުންފުނިން ހާމަކޮށްފައި ވެއެވެ.\nމަރކް އެންޑް ކޯއާއި، އެ ކުންފުނީގެ ޕާޓްނަރ ރިޖްބެކް ބަޔޯތެރަޕިއުޓިކްސް އިން މިމަހުގެ ކުރީކޮޅު ބުނެފައިވަނީ، އެދެ ކުންފުނި ގުޅިގެން ތަރައްގީ ކޮށްފައިވާ ކޮވިޑްބޭސް "މޮލްނުޕިރެވިޔަރ" ގެ އަޖުމަ ބެލުމުގެ މަސައްކަތުގެ އެންމެ ފަހުގެ މަރްހަލާ ފަށާފައިވާ ކަމަށެވެ.\nކޮރޯނާވައިރަސް ޑްރަގްސް ސިއްހަތު ދުނިޔެ


Hithadhoo Youth Center in sports fiesta eh baavaifi – adduLIVE\nހިތަދޫ އިޖުތިމާއީ މަރުކަޒުން ސްޕޯޓްސް ފިއެސްޓާއެއް ބާއްވައިފި\nNov 19, 2020, 14:18 އަހުމަދު ނަސޫހް\nހިތަދޫ އިޖުތިމާއީ މަރުކަޒުން އިސް ނަގައިގެން "ލެ ކެފޭ ސްޕޯޓްސް ފިއެސްޓާ 2020" ގެ ނަމުގައި ކުޅިވަރު މުބާރާތެއް ބާއްވައިފިއެވެ.\nމި މުބާރާތުގައި ހިމަނާފައިވަނީ ފުޓްސަލް، ބިލިއާޑް އަދި ފޫސްބޯލްއެވެ. އެގޮތުން އިއްޔެ ވަނީ ފުޓްސަލް މުބާރާތުގެ މެޗުތައް ކުރިއަށް ގެންގޮސްފައެވެ. އެއް ދުވަހުގެ ކަޕެއްގެ ގޮތުގައި ފުޓްސަލް މުބާރާތް ކުޅެފައިވާއިރު މިމުބާރާތް ކުރިއަށް ދިޔައީ އިޖުތިމާއީ މަރުކަޒަށް ކުޅެން އަންނަ ހަ ޓީމުގެ މެދުގައި ދެ ގްރޫޕަކަށް ބަހައިގެންނެވެ.\nފޫސްބޯލް އަދި 8 ބޯލް ޕޫލް ބިލިއާޑު މެޗުތައް ވެސް ނިމިފައިވާއިރު ތިން ކުޅިވަރުގެ ފައިނަލް މެޗު ކުޅުމަށް ހަމަޖެހިފައިވަނީ މިރޭ 8:00 އިން ފެށިގެންނެވެ.\nހިތަދޫ އިޖުތިމާއީ މަރުކަޒުން މައުލޫމާތު ދޭގޮތުގައި މިމުބާރާތަކީ މިއަހަރު އެ މަރުކަޒުން ބޭއްވުމަށް ތާވަލް ކޮށްފައިވާ ހަރަކާތްތަކުގެ ތެރެއިން އިންތިޒާމް ކުރެވުނު ހަރަކާތެއް ކަމަށެވެ. މިފަދަ މުބާރާތްތައް ބޭއްވުމުގެ މައިގަނޑު މަގުސަދަކީ، ހިތަދޫގެ ޒުވާނުންގެ މެދުގައި އޮންނަ ރޫހު އާލާ ކޮށް ކުޅިވަރުގެ ޖޯށު ގަދަ ކުރުމަށް ކަމަށް މަރުކަޒުން ބުނެއެވެ.\nކޮވިޑް-19 ގެ ސަބަބުން މިއަހަރު ބޭއްވުމަށް ހަމަޖެހިފައިވާ ގިނަ ހަރަކާތްތައް ފަސްވުމާއި، ނުބޭއްވި ކެންސަލް ކުރަން ޖެހުނު ނަމަވެސް މި ކުޅިވަރު ފިއެސްޓާ ބޭއްވުނީ ސްޕޮންސަރުންގެ ދީލަތީ އެހީތަކުގެ ސަބަބުން ކަމަށް މަރުކަޒުން މައުލޫމާތު ދީފައިވެއެވެ.\nމިމުބާރާތް ސްޕޮންސާ ކޮށްފައިވަނީ "ލެ ކެފޭ" އިންނެވެ. އިތުރު ސްޕޮންސަރުންގެ ތެރޭގައި މީޑިއާނެޓް، ވީލްޕަވާ އަދި ފަލަކް ސްޕޯޓްސް ހިމެނެއެވެ. ޕްރިންޓިން ޕާޓްނަރަކަށް ކޮންޓްރޯލް ޕީ އޮތް އިރު ފުޑް އެންޑް ބެވެރެޖް ޕާޓްނަރުންނަކީ ފާސްޓު ފުޑާއި ސުވަދީވް ރެސްޓޯރެންޓެވެ.\nމުބާރާތުގެ ކޯ ސްޕޮންސަރުންނަކީ ސީ ޝެލްސް، އައިސީއެމް މޯލްޑިވްސް، ސިޓީ ފޮތި، އޭސީ ރިޔާޒް އަދި އީ ހަބެވެ.\nމިރޭ 8:00 ގައި މުބާރާތުގެ ފައިނަލް މެޗުތައް ކުޅޭއިރު ޓީމުތަކަށް ތަރުހީބު ދިނުމަށް ޔޫތް ސެންޓަރަށް ވަޑައިގެން ދެއްވުމަށް އެ ސެންޓަރުން ހިތަދޫގެ ރައްޔިތުންގެ ފަރާތުން އެދެއެވެ.


Japan ge boduvazeeru Yoshihide Suga gennanee\nޖަޕާނުގެ ބޮޑުވަޒީރު ކަމަށް ޔޮޝިހީޑޭ ގެންނަން ނިންމައިފި\nސުގާ: އަންނަ ބުދުވަހު ޖަޕާނުގެ ބޮޑު ވަޒީރުކަމަށް ހޮވާނެ ކަމަށް ވަނީ ޔަގީން ކުރެވިފައި\nޖަޕާން ގެ ވެރިކަން ކުރާ ލިބެރަލް ޑިމޮކްރެޓިކް ޕާޓީން (އެލްޑީޕީ) އިން އެ ޕާޓީ ގެ އާ ލީޑަރަކަށް ޔޮޝިހީޑޭ ސުގާ ހޮވައިފި އެވެ. އެލްޑީޕީން އެ ޕާޓީއަށް އާ ލީޑަރަކު މި ހޮވީ ބޮޑު ވަޒީރު ޝިންޒޯ އަބޭ ސިއްހީ ހާލު ކޮޅު ހުރި ގޮތުން މިދިޔަ މަހު މަގާމުން އިސްތިއުފާ ދެއްވުމަށް ނިންމެވުމާއި ގުޅިގެންނެވެ.\nއުމުރުފުޅުން 71 އަހަރުގެ ސުގާއަކީ މިހާރުގެ ކެބިނެޓްގެ ޗީފް ކެބިނެޓް ސެކްރެޓަރީ އެވެ. ކުރިން ވެސް ބެލެވިފައި އޮތީ އޭނާ ބޮޑުވަޒީރު ކަމަށް ހޮވިވަޑައިގަންނަވާނެ ކަމަށެވެ. އޭނާއަކީ ބޮޑު ވަޒީރު އަބޭ އާއި ވަރަށް ގާތް ބޭފުޅެއްގެ ގޮތު ބެލެވިފައި އޮވެ އެެވެ. ސުގާ ބޮޑު ވަޒީރު ކަމަށް ވަޑައިގަތުމަށް ފަހުގައި ވެސް ގެންގުޅުއްވާނީ އަބޭގެ ސިޔާސަތު ކަމަށް ރިޕޯޓްތައް ބުނެ އެވެ.\nސުގާ އެލްޑީޕީގެ ލީޑަރު ކަމަށް ހޮވިވަޑައިގަތީ ވޯޓުގައި ބޮޑު ތަފާތަކުން އެމަނިކުފާނާއި ވާދަ ކުރެއްވި ދެ ބޭފުޅުންގެ މައްޗަށް ކުރި ހޯއްދަވައިގެނެވެ. އެގޮތުން ސުގާ ވަނީ 534 ވޯޓުގެ ތެރެއިން 377 ވޯޓް ކާމިޔާބު ކުރައްވާފަ އެވެ. ވޯޓުލުމުގައި ބައިވެރިވެ ވަޑައިގަތީ ގާނޫނު ހަދާ މަޖިލީހުގެ މެމްބަރުންނާއި އަދި ސަރަހައްދީ މަންދޫބުންނެވެ. އެ މަނިކުފާނާއި ވާދަ ކުރެއްވީ ކުރީގެ ފޮރިން މިނިސްޓަރާއި އެލްޑީޕީގެ ކުރީގެ ސެކްރެޓަރީ ޖެނެރަލެވެ.\nއެލްޑީޕީއަށް އާ ލީޑަރަކު އިސްކުރެވުމާއި ގުޅިގެން އަންނަ ބުދަ ދުވަހު ޕާލަމެންޓް ގައި ބޮޑުވަޒީރަކު ހޮވުމަށް ވޯޓު ލުން އޮންނާނެ އެވެ. އެ ވޯޓުގައި ސުގާ ބޮޑުވަޒީރު ކަމަށް ހޮވިވަޑައިގަންނަވާނެ ކަމަށް ވަނީ މުޅީން ޔަގީން ކުރެވިފަ އެވެ. ސަބަބަކީ އެލްޑީޕީއަށް ޕާލަމެންޓުގެ އަޣުލަބިއްޔަތު އޮތުމެވެ. ދައުރެއްގެ މެދުތެރެއިން ބޮޑު ވަޒީރު ކަމާ ހަވާލުވެ ވަޑައިގަތުމުން އަންނަ އަހަރުގެ ސެޕްޓެމްބާ މަހު އޮންނަ އިންތިހާބާއި ހަމަޔަށް ސުގާ މަގާމުގައި ހުންނަވާނެ އެވެ.\nނީލަގެރި އާބާދީން އެތް މަރުވާ ސަބަބު ހޯދައިފި


Ge eh moodhah vettey video akah samaalukan | Mihaaru\nގެއެއް މޫދަށް ވެއްޓޭ ވީޑިއޯއަކަށް ސަމާލުކަން!\nކެލިފޯނިއާ ސްޓޭޓްގެ ރަށެއްގައި ހުރި ގެއެއް، ރަށް ގިރުމުގެ ސަބަބުން މޫދަށް ވެއްޓެނީ.\n13 މެއި 2022 - 08:14\nގެއެއް މޫދަށް ވެއްޓޭ ވީޑިއޯއަކަށް ސޯޝަލް މީޑިއާގައި ބޮޑު ސަމާލުކަމެއް ލިބިއްޖެ އެވެ.\nރިޕޯޓްތައް ބުނި ގޮތުގައި ސޯޝަލް މީޑިއާގައި ދައުރުވާ އެ ވީޑިއޯގައި ފެންނަނީ އެމެރިކާގެ ކެލިފޯނިއާ ސްޓޭޓްގެ އައުޓާ ބޭންކްގެ ރަށެއްގެ ހިސާބެއް ކަމަށްވާ ރޮޑެންތީގެ ގެއެއް މޫދަށް ވެއްޓޭ ތަން ކަމަށެވެ. ލަކުޑިން ހަދާފައި ހުރި އެ ގެ ވެއްޓުނީ ރަށް ގިރުމުގެ ސަބަބުން ކަމަށް ބުންޏެވެ.\nވީޑިއޯ އިން ފެންނަ ގޮތުގައި އެ ގެ ވެއްޓުމުގެ ކުރިން ވެސް، ގޭގެ ތިރިން އޮތީ ފަސްގަނޑު ގިރާލައިގެން ގޮސްފަ އެވެ. ގޭގެ ފައުންޑޭޝަނަށް ބޭނުންކޮށްފައި ހުރި ލަކުޑިތަކާ އެކު ކޮޅަށް ހުރި އެ ގެ ވެއްޓެނީ، ޖެހި ރާޅަކާ އެކުގަ އެވެ.\nއެ ގޭގައި މީހުން ދިރިއެއް ނޫޅެ އެވެ. އެ ގޭގެ އިތުރުން، އެހެން ގެއެއް ވެސް އެެ ދުވަހު މޫދަށް ދަމައިގެންދިޔަ އެވެ.\nކުރިއަށް އޮތް ދުވަސްތަކުގައި އެ ހިސާބުގެ އިތުރު ގެތަށް ވެސް މޫދަށް ދަމައިގެން ދާނެ ކަމަށް ލަފާކުރެވޭ ކަމަށް ރިޕޯޓްތައް ބުނެ އެވެ. މިދިޔަ ފެބްރުއަރީ މަހު ވެސް އެ ހިސާބުގެ ގެއެއް މޫދަށް ދަމައިގެން ގޮސްފައިވެ އެވެ.\nމި ދުވަސްވަރު މޫސުން ގޯސްވެ، ދިޔަވަރު ބޮޑުވެ އަދި ކަނޑު ވެސް ގަދަވުމުން އެ ރަށުގެ އެކި ހިސާބުތަކަށް ދަނީ އުދައަރަމުންނެވެ.\nއައުޓަ ބޭންކް އަކީ ސަމާ ހޮލިޑޭގައި ޓޫރިސްޓުންގެ މެދުގައި ވަރަށް މަގުބޫލު މަންޒިލެކެވެ.\nތިމާވެށި ރަށް ގިރުން ކަނޑުގެ ލޮނުގަނޑު އުސްވުން އެމެރިކާ\nބިޔަ އެމެރިކާގައިވެސް ރަށް ގިރިގެން މޫދަށް ގެތައް ވެއްޓެނީ. ތކަމުގެ ހައްލު ހޯދަން ރާއްޖޭގެ ރަށެއްގެ ކަތީބަކާ ގުޅާލަން އެމެރިކާއަށް ލަފާއަރުވަން.


Bandhugai Thibey Meehun Ge Maru Ge Zinmaa Dhaulathun Nagan Jeheyne - Shahindha - Vaguthu\nދައުލަތުގެ ބެލުމުގެ ދަށުގައި މިނިވަންކަން ގެއްލޭ ގޮތައް ހުއްޓާ މީހަކު މަރުވުމަކީ ދައުލަތުން އެކަމުގެ ޒިންމާ ނަގަން ޖެހޭނެ ކަމެއް ކަމަށް ޖަލުތަކުގެ ހާލަތު ބަލަން ހޯމް މިނިސްޓްރީން އުފައްދަވާފައިވާ ކޮމިޝަންގެ މެންބަރު ޝަހިންދާ އިސްމާއިލް ވިދާޅުވެއްޖެއެވެ.\nޝަހިންދާ މިހެން ވިދާޅުވީ އައްސޭރި ޖަލުގައި ހުރި ގައިދީއަކު އިއްޔެ މަރުވުމާއި ގުޅިގެން ކުރެއްވި ޓްވީޓެއްގައެވެ.\nޝަހިންދާ ވިދާޅުވީ ބަންދު ކޮށްފައި ތިބޭ މީހުންނަށް އެކަށީގެންވާ އަވަސް މިނުގައި ސިއްހީ އަވަސް ފަރުވާ ދެވޭ ނިޒާމެއް އޮތުން ލާޒިމް ކަމަށެވެ.\nޖަލުތަކުގައި މަރުވާ މީހުންނަށް ދިމާވާ ގޮތެއް ތަޙްޤީޤުކޮށް، ޒިންމާވާ ފަރާތްތަކާއި މެދު ފިޔަވަޅު އަޅާ އާއްމުންނަށް ފުރިހަމައަށް މައުލޫމާތު ދެއްވުމަށް އެޗްއާރްސީއެމް އާއި ހޯމް މިނިސްޓްރީއަށް ޝަހިންދާ ވަނީ އިލްތިމާސް ކުރައްވާފައެވެ.\n"މިފަދަ ހިތާމަވެރި ކަމެއް ތަކުރާރު ވިޔަ ނުދިނުމަށްޓަކައި އަޅަން ޖެހޭ ފިޔަވަޅުތައް ލަސް ނުކުރައްވާ އެޅުއްވުމަށް މިނިސްޓަރ އިމްރާނަށް ދަންނަވަން." ޝަހިންދާ ވިދާޅުވިއެވެ.\nDhaulathuge belumuge dhashugai minivankan gelley gothah huttaa meehaku maruvumakee dhaulathun ekamuge zimmaa nagan jeheyne kameh. Bandhu koffai thibey meehunah ekasheegenvaa avas minugai, sihhee avas faruvaa dhevey nizaameh othun laazimu ++ https://t.co/5mJYfPddWD\n— Shahindha Ismail ? (@HindhaIsmail) February 8, 2019\nރައީސް ޞާލިހްގެ ސަރުކާރު ފެށުނު ފަހުން ދޫނިދޫ ޖަލުގައި އަންހެނަކު ވެސް މަރުވެފައިވެއެވެ. އޭނާ މަރުވިތާ މިހާރު މަހެއްވާން ކައިރި ވެފައި ވާއިރު އޭނާގެ މަރުގެ ތަޙްޤީޤާއި ބެހޭ ގޮތުން ފުލުހުން ވެސް އަދި ދައުލަތުގެ އެހެން އިދާރާ އަކުން ވެސް މިހާތަނަށް އެއްވެސް އެއްޗެއް ބުނެފައެއް ނުވެއެވެ. އިއްޔެ އައްސޭރި ޖަލުގައި ގައިދީއަކު މަރުވި މައްސަލަ ވެސް ދައުލަތުގެ އިދާރާއަކުން ތަޙްޤީޤު ކުރާކަމެއް އަދި އެނގިފައެއް ނުވެއެވެ.\nފެބުރުއަރީ 8, 2019 11:51\nދޫނިދޫ ޖަލުގަ މަރުވި އަންހެންކުއްޖާ ވާހަކަ މިހާރު އެއްވެސް ބަޔަކު ނުދައްކަ.. އެމްޑީޕީ ކުދިން މިހާރު ހަދާންވެސް ނެތުނީ ކަންނޭގެ.. ޝަހިދާ މިހެން ބުނުމުން އަނެއްކާ ތިޔަކޮމެޓީން ބޭރުކަންނޭގެ ކުރާނޫ..\nފެބުރުއަރީ 8, 2019 12:04\nކޮންމެ މީހަކު ކޮންމެ ގޮތަކަށް މަރުވިޔަސް ޒިންމާ ސަރުކާރުން ނަގަންޖެހޭނެތޯ؟ ޒިންމާވާންޖެހޭ ކަންކަމުގައި (މަރު ނަމަވެސް) ޒިންމާ ނަގަންޖެހޭނީ. ކޮންމެ ކަމެއްގައެއްނޫން ދެއްތޯ.\nފެބުރުއަރީ 8, 2019 12:11\nކަލެޔަށްތަ އިނގޭނީ ޒިންމާ ވާން ޖެހޭ ފަރާތެއް. މި ދެން މާ އެނގިގެން އުޅޭ އާއިލާއެއް.2މީހަކަށް މިނިސްޓަރުކަން ލިބޭ އިރަަށް މަވަރެއް ނެތިގެން އުޅޭ ބައިގަނޑެއް މީ.\nފެބުރުއަރީ 8, 2019 12:13\nކަލެއައި އިބްރާ އާއި ދެމީހުންދައްކާ އެއްވެސް ވާހަކައެއް އަޑުއަހާ ހިތެއްނެތް. ތިއީ އެއްވެސް އުސޫލަކަށް ތަބައުވާ ބައިނގަޏޑެއްނޫން.\nފެބުރުއަރީ 8, 2019 12:30\nމި ރާއްޖޭގަ އޮންނަނީ ކުއްވެރިންގެ ހައްގު އެކަނި. ދުވަހަކުވެސް އާންމު ރައިތެއް މަރުވުމުން އެއްޗެކޭ ބުނާކައްނޭންގޭނެ\nފެބުރުއަރީ 8, 2019 13:17\nޢިހުމާލަށް ޒިއްމާ ނަގަން ޖެހޭނެ އެކަމަކު ޒިންމާ ނަގާނީ ކާކު؟\nފެބުރުއަރީ 8, 2019 13:37\nވަކި ބަޔަކު ވެރިކަމުގައި ތިބޭއިރު ހީވަނީ ޖަލުން މީހަކު މަރުވެއްޖެނަމަ ގިޔާމަތް ވެގެން އުޅޭހެން\nފެބުރުއަރީ 8, 2019 14:07\nއެއްކަލަ ލާދީނީ ކަލޭގެ އަނގަ ފަޅައިފި\nފެބުރުއަރީ 8, 2019 14:21\nކޮށްކޯ ޒިންމާ ނަގަންޖެހޭ ފަރާތެއް އެނގޭނީ މަހުސަރުދުވަހުން\nކޮންމެވެސް އެއްޗެކޭ ބުނެލީ ދޮ މެދެލްޖަހާލަން ލދނ\nފެބުރުއަރީ 8, 2019 14:35\nމަރަކީ ދައުލަތަށްވެސް އެކަން ވިޔަނުދީ ހިފެހެއްޓޭނެ ކަމެއްނޫން. މަރުގަންނަވާ ފަރާތްޕުޅުން އަންގަވަނީ “ވަގުތު ޖެހުމުން ސާޢަތެއްގެ އިރުވެސް ލަސް ނުކުރައްވާ ގެންދަވާނަމޭ”. ނަމަވެސް ކަމާބެހޭ ފަރާތުގެ އިހުމާލުން، ފަރުވާދޭންވެފަ، ނުދެވި މީހަކު މަރުވެއްޖެ ނަމަ އިހުމާލުވީ ފަރާތް ކުށްވެރިވާނެ.\nފެބުރުއަރީ 8, 2019 18:04\nރާއްޖޭގެ ޖަލުތަކުގައި އާއި އެހެން ތަންތަނުގައި\nގޮތްނޭންގޭ ގޮތަށް މީހުން މަރުވަމުން މިދަނީ\nކަންބޮޑުވާ މިންވަރަށެވެ މިކަންކަމާދޭތެރޭގައި\nސަރުކާރުން މާބޮޑަށް އަޅާލާ ތަނެއް ނުފެނެ\nއެވެ. މި މަރުތަކުގެ ތަހްގީހިންގައި ސައްހަ\nމައުލޫމާތު އާއްމުކުރުމަށް ކަމާބެހޭ ފަރާތްތަކަށް\nފެބުރުއަރީ 9, 2019 14:02\nހޮސްޕިޓަަލުގައި މަރުވާމީހުންގެ ޒިންމާ އެތަގެ ވެރިން ނަގަންޖެހި ގޭގައި މަރުވާމީހުންގެ ޒިންމާ ޢާއިލާއިން ނަގަންޖެހޭކަމަށްވާނަމަ އެއީ އަމިއްލަ ބާރުން ހިފެހެއްޓިދާނެކަމެކޭތަ ތިބުނަނީ\nފެބުރުއަރީ 11, 2019 13:47\nޖަލުތަކުގައި މީހުންމަރުވެގެން ތަޙްޤީޤެއް ހިންގޭނެ އެއްވެސް ކޮމިޝަނެއް އަދި މިނިވަން ޕަބްލިކް އިންސްޓިޓިއުޝަނެއް ނުއުފެދޭނެ! އެކަންތައް އެވޭލާޒަމާނުއް ސުރެން ވާރުތަކުރާ ބައްޔެެއްހެން މައްސަލަބެލިޔަނުދީ ފެތުރެމުންދަނީ ސަޤާފީ ކަމެއްގޮތުގައި! ނިކަންބަލަމާ ކުށްވެރީންގެ ނިސްބަތުން މަރުތައްގިނަ! އެކިއެކި އިންސާނީ ހައްޤުތަކާއިޚިލާފު އަނިޔާކޮށް އެތައްބަޔަކު އެއަނިޔާތަކަށް ފަރުވާނުލިބި ދުނިޔެދޫކޮށް ގޮސްފައިވޭ! ވަކިމީހަކު ވެރިކަމަށް އަޔަތީ ހުއްޓޭކަމެއްނޫން! އެވެސް ޖަލަށްފައިސާދީގެން ޖަލުގަތިބޭކުށްވެރީން ލައްވާ މީހުންގެ ފުރާނަ ދުއްްވާލާފައިވަނީ ކިހާވަރެއްކަމެއްވެސް ނޭގޭ! މިވެސް ހިގާކަމެއް! މިކަންތައް ހައްދުފަހަނަޅައި ގޮސްފައިވޭ މައުމޫނުގެ ރަންތިރީސް އަހަރުތެރޭ، ކޮންމެއަކަސް ކޮޅުންލާ ކަމެއްނޫން! އިންތިޚަބާއި ދިމާކޮށް ގިނަވާނެ! ސަބަބަކީ ގޭންގްތައް ކޮންޓްރޯލްކުރާނީ ދައުލަތުގައި އެކަމަށް ކަނޑަޅައިތިބޭ ބޭކަލުން. ކޮންމެއަކަސް ވަރަށްހިތާމަވެރިކަމެއް.


Pooja Sharma ah mifaharu ves libunee anhen kujjeh\nޕޫޖާ އޭނާގެ ދަރިންނާއެކު---\nޕޫޖާ ޝަރުމާއަށް މިފަހަރު ވެސް ލިބުނީ އަންހެން ކުއްޖެއް\n"ދިޔާ އޯރް ބާތީ ހަމް" އިން ފެނިގެންދިޔަ އެކްޓަރެސް ޕޫޖާ ޝަރްމާ އަށް ދެވަނަ ފަހަރު ވެސް ލިބުނީ އަންހެން ކުއްޖެކެވެ.\nއިންސްޓަގުރާމު މެދުވެރިކޮށް ޕޫޖާ ދެވަނަ ދަރިފުޅު ލިބުނުކަން ހާމަކޮށްފަ އެވެ. އޭނާ ވަނީ ދަރިފުޅުގެ ފޮޓޯ ވެސް ހިއްސާކޮށްފަ އެވެ. ގިނަ ބަޔަކު ޕޫޖާ އަށް މަރުހަބާ ކިޔަމުން އަންނަ އިރު ދަރިފުޅަށް ކިޔާނެ ނަމަކާ މެދު ގިނަ ބައެއްގެ ހިތުގައި މިހާރު ވަނީ ސުވާލު އުފެދިފަ އެވެ.\nPosted @withrepost • @ppandiit 🧚♀My two little angels..🧚♀ Could not have asked for anything more... viiyana givingawarm welcome to her little sister.. #completefamily #proudfatheroftwo #littleangels 🥰🥰😍 Thnk you GOD 🙏 thnk you @realpooja\nA post shared by pooja sharma (@realpooja) on Jun 22, 2019 at 9:11pm PDT\nޕޫޖާ ކައިވެނިކޮށްފައި ވަނީ ޑައިރެކްޓަރު ޕުޝްކަރް ޕަންޑިތާ 2016 ވަނަ އަހަރެވެ. އެ ދެމީހުންނަށް ފުރަތަމަ ދަރިފުޅު ލިބިފައި ވަނީ 2017 ވަނަ އަހަރެވެ. އެފަހަރު އެމީހުންނަށް ލިބުނީ ވެސް އަންހެން ކުއްޖެކެވެ. އެކުއްޖާ އަށް ކިޔަނީ ވިޔާނާ އެވެ.\nމުނިފޫހިފިލުވުން ޕޫޖާ ޝަރްމާ\nފިނޮޅަކުން ވެލި ނަގަނިކޮށް ފުލުހުން ގޮސް ހުއްޓުވައިފި\nކުޅުދުއްފުށީގެ ލޯކަލް މާރުކޭޓްގައި ވިޔަފާރި ކުރަނީ އެންމެ މީހެއް!\nއުއްތަމަ ފަނޑިޔާރުގެ ދިފާއުގައި ޝައިޚް އިލްޔާސް ނިކުމެވަޑައިގެންފި\nއެމްއާރްއެމް އުފައްދަން ޖަލްސާ ބޭއްވީ މެމްބަރުންގެ އަދަދު ހަމަކޮށްގެން: އީސީ


Actress Zoa Ves Covid-19 Ah (Positive) Vehjje - Vaguthu\nބޮލީވުޑްގެ ފިލްމްތަކުން ސަމާލުކަން ހޯދި ޒޯ މޮރާނީ ކޮވިޑް-19 އަށް ފައްސި (ޕޮޒިޓިވް) ވެއްޖެއެވެ.\nއެ މައުލޫމާތު ލިބިފައި ވަނީ އިންޑިއާގެ ނޫހެއް ކަމަށްވާ ބޮމްބޭ ޓައިމްސްއަށެވެ. އެ ނޫހާއި ހަވާލާދީ ޓައިމްސް އޮފް އިންޑިއާގައި ވަނީ ޒޯ މޮރާނީ މިއަދު ޕްރައިވެޓް ހޮސްޕިޓަލެއްގައި އެޑްމިޓްކޮށްފައި ވާކަމަށް ކުރިން ބުނެފައިވާކަމަށް ރިޕޯޓްކޮށްފައެވެ. އަދި އެ ނޫހުން ވަނީ އެ މީހުންނަށް އޭނާއާ ވާހަކަދެކެވުނު ކަމަށްވެސް ބުނެފައެވެ.\n"އަހަރެންގެ ގައިން ކޮވިޑް-19 އަށް ޝައްކު ކުރެވޭ ބޮޑެތި އަލާމާތްތައް ފެނުނު ނަމަވެސް، އަހަރެން އެ ބައްޔަށް ފައްސި ނުވެ، ޝަޒާ އެ ބައްޔަށް ފައްސިވުމުން ހައިރާންވޭ"، ޒޯއީ ކުރިން ބުނެފައި ވެއެވެ.\nނަމަވެސް ފަހުން އެކްޓްރެސް ޒޯއީގެ ފަހުގެ ޓެސްޓުގެ ނަތިޖާ ލިބުނުއިރު، އޭނާވެސް ވަނީ އެވައިރަސްއަށް ފައްސިވެފައެވެ. އޭނާއަށް މިހާރު ފަރުވާދެމުން ދަނީ އެބައްޔަށް ފައްސިވާ މީހުންނަށް ފަރުވާދެމުން އަންނަ އައިސޮލޭޝަން އައިސީޔޫގައެވެ.\n"އަހަރެންގެ ޓެސްޓުތަކުގެ ނަތީޖާ ވަނީ ފައްސިވެފައި، އަހަރެން މިހާރު ވަނީ ކޮވިޑް-19 އަށް ފައްސިވާ މީހުން ބައިތިއްބާ ތަނަށް ގެންގޮސްފައި". ބޮމްބޭ ޓައިމްސް އާ ފޯނުން ވާހަކަދައްކަމުން ޒޯއި ފަހުން ބުނެފައި ވެއެވެ.\nއޭނާ ބުނީ، ޝަޒާއަށްވުރެ ބޮޑަށް ބަލީގެ އަލާމަތްތައް ފެންނަން ހުރީ އޭނާގެ ގައިން ކަމަށެވެ. އެހެންވެ ޝަޒާވެސް ބައްޔަށް ޓެސްޓު ހެދީ ކަމަށް ބުނެފައި ވެއެވެ.\n"ޑޮކްޓަރުންގެ އެދުމުގެ މަތިން އަހަރެން ދެވަނަ ފަހަރަށް ޓެސްޓު ހެދީ" އޭނާ ބުނެފައި ވެއެވެ.\nޒޯ ފެނިގެން ގޮސްފައިވާ ބައެއް ފިލްމްތަކަށް ބަލާއިރު، އޯލްވޭސް ކަބީ ކަބީ، މަސްތާނީ، ބާގީ ޖޯނީ، ވެބް ސީރީސް އަކޫރީ، އަދި ބޫތް ޕޫރްވާ ހިމެނެއެވެ.


Majilis mihaaru othee haama kan bodu gothakah: Gasim | Mihaaru\nމަޖިލިހުގެ މިރޭ އޮތް ރަސްމިއްޔާތުގައި ރައްޔިތުންގެ މަޖިލިހުގެ ރައީސް ގާސިމް އިބްރާހިމާއި ކުރީގެ ރައީސް މުހައްމަދު ނަޝީދު ސަލާމް ކުރައްވަނީ. --- ފޮޓޯ: ހުސެއިން ވަހީދު/ މިހާރު\n26 މެއި 2019 - 23:41 23 comments\nމިދިޔަ 18 ވަނަ ދައުރުގައި ކުރި މަސައްކަތާ ގުޅޭ ފޮތެއް ނެރުމަށާއި މަޖިލިހުގެ އާ ވެބްސައިޓް ދައްކައިލުމަށް މަޖިލިސް ކުރާ ގޭގޭގައި ބޭއްވި ބައްދަލުވުމުގައި ގާސިމް ވިދާޅުވީ ކުރިއަށް އޮތް ތަނުގައި މަޖިލިހުގެ ސަލާމަތާއި ރައްކާތެރިކަން އިތުރަށް ބެލެހެއްޓުމަށް ނިންމާފައިވާ ކަމަށެވެ.\n18 ވަނަ މަޖިލިހުގެ މަސައްކަތްތަކާ ބެހޭ ގޮތުން ތައްޔާރު ކުރި ފޮތް މަޖިލިހުގެ ރައީސް ގާސިމް ނެރެދެއްވަނީ. --- ފޮޓޯ: ހުސެއިން ވަހީދު/ މިހާރު\nއެގޮތުން، މެމްބަރުންނާއި މަޖިލިހުގެ މުވައްޒަފުން މަޖިލިހުގެ އިދާރާ އަށް ވަންނަ އިރު، ސްކްރީން ކުރާ ގޮތަށް ނިންމާފައިވާ ކަމަށް ވެސް ގާސިމް ވިދާޅުވި އެވެ. އަދި މަޖިލިސް ކުރާ މާލަމުގައި ހުންނަ ކޮންގްރެސް ސިސްޓަމަށް ބަދަލުތަކެއް ގެނައި ކަން އެމަނިކުފާނު ފާހަގަ ކުރެއްވި އެވެ.\nގާސިމް ވަނީ މަޖިލިހަށް ބަދަލުތައް ގެނައުމުގައި އެތަނުގެ އިސްވެރިން ކުރެއްވި މަސައްކަތް ފާހަގަ ކުރައްވައި އެ ބޭފުޅުންނަށް ޝުކުރު އަދާކުރައްވައިފަ އެވެ. އަދި މަޖިލިހުގެ މުވައްޒަފުންނާއި އެމްއެންޑީއެފާއި ފުލުހުން ކުރަމުން އަންނަ މަސައްކަތް ވެސް ފާހަގަ ކުރައްވައި އެމީހުންނަށް ޝުކުރު އަދާކުރެއްވި އެވެ.\nނަޝީދާއި ކުރީގެ ޑިފެންސް މިނިސްޓަރު އަދި ދަނގެތި ދާއިރާގެ އިންތިހާބީ މެމްބަރު މުހައްމަދު ނާޒިމް ވާހަކަ ދައްކަވަނީ. --- ފޮޓޯ: ހުސެއިން ވަހީދު/ މިހާރު\nރައީސް އިބްރާހިމް މުހައްމަދު ސޯލިހަށް ތައުރީފް ކުރައްވައި ގާސިމް ވިދާޅުވި ގޮތުގައި މެމްބަރުންނާއި މުވައްޒަފުން މަޖިލިހަށް ވަންނަވާ އިރު، ސްކްރީން ކުރެވޭނެ ގޮތް ހެދުމަށްޓަކައި ބޭނުންވާ ބަޖެޓު ދެއްވާނެ ކަމުގެ އިޝާރާތެއް ރައީސް ވަނީ ދެއްވައިފަ އެވެ. އަދި މަޖިލިހުގެ އިދާރާގެ މުވައްޒަފުންނަށް ގިނަ ދުވަސްތަކަށް ފަހު، ޕްރޮމޯޝަން ލިބިގެން ދިޔައީ ރައީސްގެ އެއްބާރުލެއްވުމާ އެކު ކަމަށް ގާސިމް ވިދާޅުވި އެވެ.\nގާސިމް ވިދާޅުވި ގޮތުގައި މި ހުރިހާ ބަދަލުތަކެއް ގެނައީ މަޖިލިސް ހާމަކަން ބޮޑު ގޮތެއްގައި ރައްޔިތުންނަށް ފެންނާނެ ގޮތް ހަމަޖައްސައި ދިނުމުގެ ބޭނުމުގަ އެވެ. ގާނޫނުއަސާސީގައި މަޖިލިހަކީ ހާމަކަން ބޮޑު ތަނެއްގެ ގޮތުގައި އޮތުމަށް ބާރު އަޅާ ކަން ވެސް ގާސިމް ފާހަގަ ކުރެއްވި އެވެ.\n"އެކަން ފުރިހަމަ ވެގެން ދާތީ އަޅުގަނޑަށް ވަރަށް އުފާ ކުރަން،" ގާސިމް ވިދާޅުވި އެވެ.\nއަންނަ އަންގާރަ ދުވަހު ހުވާ ކުރާ މަޖިލިހަށް އިންތިހާބުވެވަޑައިގެންނެވި ބޭފުޅުން. --- ފޮޓޯ: ހުސެއިން ވަހީދު/ މިހާރު\nފޮތުގައި މިދިޔަ ދައުރުގެ މަސައްކަތްތައް ހިމެނޭ\nމަޖިލީހުގެ މީޑިއާ ޑިރެކްޓަރު ހަސަން ޒިޔާއު ވިދާޅުވި ގޮތުގައި މި ފޮތަކީ ވަރަށް ކުރު މުއްދަތެއްގެ ތެރޭގައި މަޖިލިހުގެ ހުރިހާ ސެކްޝަނަކުން މަސައްކަތްކޮށްގެން ތައްޔާރު ކުރި ފޮތެކެވެ. މި ފޮތުގައި ބޮޑަށް މަސައްކަތް ކުރީ 18 ވަނަ މަޖިލިހުގައި ކުރި މަސައްކަތްތައް ހިމަނަން ކަމަށް ޒިޔާއު ވިދާޅުވި އެވެ.\nގާސިމްގެ ލަފަ އާއި އިރުޝާދުގެ މަތިން އެކުލަވައިލި މި ފޮތުގައި ބިލްތަކާއި ގަރާރުތަކާއި ފާސް ނުކުރާ ބިލްތަކާއި ފޮޓޯތަކާއި އެހެން ބައްދަލުވުންތައް ހިމަނާފައިވެ އެވެ. އަދި މަޖިލިހުގެ އިދާރާ އަށް ގެނައި ބަދަލުތަކުގެ މައުލޫމާތުތައް ފޮތުގައި ހުންނާނެ ކަމަށް ޒިޔާއު ވިދާޅުވި އެވެ.\nކުރީގެ ރައީސް އަދި މައްޗަންގޮޅި މެދު ދާއިރާގެ މެމްބަރު މުހައްމަދު ނަޝީދާއި 19 މަޖިލިހަށް އިންތިހާބުވެވަޑައިގެންނެވި އެކި ޕާޓީތަކުގެ ބޭފުޅުންނާއި އަމިއްލަ ގޮތުން ވާދަކުރައްވައި ކާމިޔާބު ހޯއްދެވި ބޭފުޅުން ބައިވެރިވެވަޑައިގެންނެވި ބައްދަލުވުމުގައި މި ފޮތް ނެރެ ދެއްވީ ވެސް ގާސިމެވެ.\n19 ވަނަ މަޖިލިހަށް އިންތިހާބުވެވަޑައިގެންނެވި ބޭފުޅުން މިރޭ އޮތް ބައްދަލުވުމުގައި. --- ފޮޓޯ: ހުސެއިން ވަހީދު/ މިހާރު\nމަޖިލިހުގެ އާ ވެބްސައިޓުގައި އާ ފީޗަތަކެއް ހިމެނޭ\nމަޖިލިހުގެ ވެބްސައިޓަށް ގެނައި އެންމެ ބޮޑު އެއް ބަދަލަކީ މަޖިލިހުގެ ޖަލްސާތައް ލައިވްސްޓްރީމްކޮށް ބެލޭނެ އިންތިޒާމު ހަމަޖެއްސުމެވެ. އަދި ކޮމިޓީތަކުގައި ހިނގާ ކަންތައްތަކުގެ އޯޑިއޯ ލައިވްކޮށް، މަޖިލިހުގެ ވެބްސައިޓުން އިވިގެން ދާނެ ކަމަށް ވެސް ޒިޔާއު ވިދާޅުވި އެވެ.\nޒިޔާއު ވިދާޅުވި ގޮތުގައި ކުރިއަށް އޮތް ތަނުގައި މަޖިލިހުގެ ކޮމިޓީތައް ލައިވްކޮށް ރައްޔިތުންނަށް ފެންނަ ގޮތަށް ހެދުމަކީ ވެސް އަމާޒެކެވެ. އެގޮތުން ވީޑިއޯ ސިސްޓަމްތައް ކޮމިޓީތަކުގައި ހަރު ކުރުމުގެ މަސައްކަތް ވަރަށް އަވަހަށް ފަށާނެ ކަމަށް ވެސް ޒިޔާއު ވިދާޅުވި އެވެ.\nޒިޔާއު ވިދާޅުވީ އާ ވެބްސައިޓުގައި ކޮންމެ މެމްބަރަކަށް ޕްރޮފައިލް ޕޭޖެއް ހަދާފައި ވާނެ ކަމަށެވެ. އެ ޕޭޖް ދިވެހި ބަހުންނާއި އިނގިރޭސި ބަހުން ހުންނާނެ ކަމަށް ޒިޔާއު ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މަޖިލީހުގެ މެމްބަރުން ޖުމްހޫރީ ޕާޓީ ޕީޕީއެމް އެމްޑީއޭ ޕީޕަލްސް ނެޝަނަލް ކޮންގްރެސް


Covid-19: Supportarun nuvahdhai AFC Cup kuriah gengosfaane | Mihaaru\nކޮވިޑް-19: ސަޕޯޓަރުން ނުވައްދައި އޭއެފްސީ ކަޕް ކުރިއަށް ގެންގޮސްފާނެ\n15 އެޕްރީލް 2020 - 12:274comments\nހަލުވިކަމާ އެކު ދުނިޔޭގައި ފެތުރެމުންދާ ކޮވިޑް-19 ބަލިމަޑުކަމާ ހެދި މުއްދަތެއް ނެތް ގޮތަށް ފަސްކޮށްފައިވާ އޭއެފްސީ ކަޕްގެ މެޗުތައް ސަޕޯޓަރުން ނުވައްދައި ކުރިއަށް ގެންދިއުމުގެ ހިޔާލު ގެންގުޅޭ ކަމަށް އޭއެފްސީން ބުނެފި އެވެ.\nއޭއެފްސީން އިއްޔެ ނެރުނު ބަޔާނެއްގައި ބުނެފައިވަނީ އަންނަ މަހާއި ޖޫން މަހު ބާއްވަން ނިންމާފައިވާ އޭއެފްސީ ކަޕާއި އޭއެފްސީ ޗެމްޕިއަންސް ލީގުގެ އިތުރުން އެ އިދާރާއިން ރާވާ ހުރިހާ މެޗެއް މުއްދަތެއް ނެތްގޮތަށް ފަސްކޮށްފައިވާ ކަމަށެވެ. މިއީ ކޮވިޑް-19އާ ހެދި އޭއެފްސީ މެޗުތައް ފަސްކުރަން ނިންމި ދެ ވަަނަ ފަހަރެވެ. އެންމެ ފުރަތަމަ މާޗް މަހުގެ 18 ވަނަ ދުވަހު ނިންމީ މި މަހުގައި ކުޅެން އޮތް މެޗުތައް ފަސްކުރުމަށެވެ.\nއޭއެފްޕީ އަށް އޭއެފްސީގެ ޖެނެރަލް ސެކްރެޓަރީ ވިންޑްސޯ ޖޯން ދެއްވި އިންޓަވިއުއެއްގައި ވިދާޅުވީ އޭއެފްސީ ކަޕާއި އޭއެފްސީ ޗެމްޕިއަންސް ލީގުގެ މެޗުތައް މިއަހަރު ބޭއްވޭނެ ކަމަށާއި އެކަން ކުރެވޭނެ ގޮތްތައް ބަލަމުން އަންނަ ކަމަށެވެ.\n"ދެ މުބާރާތް (އޭއެފްސީ ކަޕާއި އޭއެފްސީ ޗެމްޕިއަންސް ލީގު) ކުޅޭނެ މި އަހަރު. އަދި ވަރަށް ވަގުތު އެބައޮތް،" ޖޯން ވިދާޅުވި އެވެ.\nCovid-19: AFC ge match thah muhdhatheh neiy gothah faskoffi\nޔޫރަޕްގައި މުބާރާތްތައް ވެސް މެދުކަނޑާލާފައިވާއިރު، ފުޓްބޯޅަ އިދާރާތަށް މެޗުތައް ފަށަން ނިންމަން މަސައްކަތްކުރަނީ ސަޕޯޓަރުން ނުވައްދާގޮތަށެވެ. އޭއެފްސީން ވެސް އެ ފަދަ ހިޔާލެއް ގެންގުޅޭ ކަމަށް މީޑިއާގައި ވާހަކަތައް ދެކެވެ އެވެ. އޭއެފްސީން އަންނަނީ އެ ގޮތަށް މެޗުތައް ކުރިއަށް ގެންދަން ވެސް ވިސްނަމުންނެވެ.\n"ސިއްހީ މާހިރުން ލަފާދެނީ އެ ގޮތަށް (ސަޕޯޓަރުން ނުވައްދައި) މެޗުތައް ކުރިއަށްގެންދަން ކަމަށްވާނަމަ އެއީ ވެސް އޮތްގޮތެއް. ގޮތެއް ނިންމާނީ ހުރިހާ މަޝްވަރާ އަކަށް ބެލުމަށް ފަހު،" ޖޯން ވިދާޅުވި އެވެ.\nއޭއެފްސީ ކަޕްގެ ދެކުނު އޭޝިއާގެ ގައުމުތަކަށް ހާއްސަ ގްރޫޕްގައި މި ފަހަރު ރާއްޖޭގެ ދެ ޓީމެއް ވާދަކުރެ އެވެ. އެއީ މާޒިޔާ އާއި ޓީސީ ސްޕޯޓްސް ކްލަބެވެ. ދެން އެ ގްރޫޕްގައި އޮތީ އިންޑިއާގެ ޗެންނާއީ ސިޓީ އާއި ބަންގްލަދޭޝްގެ ބަޝުންދުރާ ކިންގްސް އެވެ. މެޗުތައް ހުއްޓާލާފައިވާތީ ހުރިހާ ޓީމުތަކަށް އަންނަނީ މާލީ ގޮތުން ދަތި އުނދަގޫތަކެއް ކުރިމަތިވަމުންނެވެ. އެ ގޮތުން އެންމެ ބޮޑު ގޮންޖެހުމަކީ ބޮޑު އަގުގައި ގެނެސްފައި ތިބި ބިދޭސީ ކުޅުންތެރިންނަށް މެޗެއް ނުކުޅެ ވެސް މުސާރަ ދޭން ޖެހުމެވެ.\nރާއްޖޭގެ ފުޓްބޯޅަ ސީޒަން އަވަހަށް ނިންމާލާފައިވުމުން މި ވަގުތު މާލީ ދަތިކަށް އެންމެ ބޮޑުވެފައި އޮތީ އޭއެފްސީ ކަޕްގައި ވާދަކުރާ މާޒިޔާ އާއި ޓީސީ އަށެވެ.\nމެޗުތައް ކުރިއަށްގެންދަން އޭއެފްސީން ގިނަ ހިޔާލުތަކެއް ގެންގުޅެ އެވެ. އެ ގޮތުން އޭއެފްސީން މަޝްވަރާކުރަމުން އަންނަ އަނެއް ގޮތަކީ ކޮންމެ ގްރޫޕެއްގެ ހުރިހާ ޓީމެއް އެއް ސަރަަހައްދަކަށް ގޮސް ގްރޫޕް ސްޓޭޖުގެ ހުރިހާ މެޗެއް ފުރިހަމަކުރުމެވެ. އެ ގޮތަށް ވެސް އަމަލުކުރެވެން އޮތީ ކޮވިޑް-19 ކޮންޓްރޯލް ކުރެވިގެންނެވެ. އަދި ގިނަ ގައުމުތަކުން ލޮކްޑައުން ހާލަތުގައި އޮތްއިރު މި ވަގުތު ކްލަބްތަކަށް ލިބޭ ގެއްލުންތަކަށް ހައްލެއް ހޯދަން އޭއެފްސީން ވެސް މަސައްކަތްތަކެއް ކުރާ ކަމަށް ޖޯން ވިދާޅުވި އެވެ.\nޗައިނާގެ ވުހާން އިން މިދިޔަ ޑިސެމްބަރު މަހު ފެނުނު މި ބަލިމަޑުކަމުގެ އަސަރު މިހާރު މުޅި ދުނިޔެ އަށް ކޮށްފައިވާއިރު، މިހާތަނަށް މި ބައްޔަށް މުޅި ދުނިޔެ އިން ދެ މިލިއަނަށް ވުރެން ގިނަ މީހުން ވަނީ ޕޮޒިޓިވްވެފަ އެވެ. އަދި ހަތަރު ލައްކަ އަށް ވުރެން ގިނަ މީހުން ވަނީ މި ބަލިން ރަނގަޅުވެފަ އެވެ.


ދިވެހި ::نوح - ނޫޙް\n﴿١﴾ إِنَّا أَرْسَلْنَا نُوحًا إِلَىٰ قَوْمِهِ أَنْ أَنذِرْ قَوْمَكَ مِن قَبْلِ أَن يَأْتِيَهُمْ عَذَابٌ أَلِيمٌ ހަމަކަށަވަރުން، ތިމަންރަސްކަލާނގެ، نوح ގެފާނު އެކަލޭގެފާނުގެ قوم ގެމީހުންގެ ގާތަށް رسول ކަމާއިގެން ފޮނުއްވީމެވެ. ކަލޭގެފާނުގެ قوم ގެމީހުންނަށް إنذار ކުރައްވާށޭ އަންގަވަމުންނެވެ. (އެއީ) އެއުރެންނަށް ވޭންދެނިވި عذاب އައުމުގެ ކުރިންނެވެ.\n﴿٢﴾ قَالَ يَا قَوْمِ إِنِّي لَكُمْ نَذِيرٌ مُّبِينٌ އެކަލޭގެފާނު ވިދާޅުވިއެވެ. އޭ، އަހުރެންގެ قوم ގެމީހުންނޭވެ! ހަމަކަށަވަރުން، އަހުރެންނީ، ތިޔަބައިމީހުންނަށް ބަޔާންވެގެންހުރި إنذار ކުރާ މީހަކީމެވެ.\n﴿٣﴾ أَنِ اعْبُدُوا اللَّهَ وَاتَّقُوهُ وَأَطِيعُونِ (ވިދާޅުވަމުންނެވެ.) ތިޔަބައިމީހުން اللَّه އަށް އަޅުކަންކުރާށެވެ! އަދި ތިޔަބައިމީހުން، އެކަލާނގެއަށް تقوى ވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންވާށެވެ!\n﴿٤﴾ يَغْفِرْ لَكُم مِّن ذُنُوبِكُمْ وَيُؤَخِّرْكُمْ إِلَىٰ أَجَلٍ مُّسَمًّى ۚ إِنَّ أَجَلَ اللَّهِ إِذَا جَاءَ لَا يُؤَخَّرُ ۖ لَوْ كُنتُمْ تَعْلَمُونَ (އޭރުން) އެކަލާނގެ، ތިޔަބައިމީހުންގެ ފާފަތައް ތިޔަބައިމީހުންނަށްޓަކައި ފުއްސަވައިދެއްވާނެތެވެ. އަދި ކަނޑައަޅުއްވާފައިވާ މުއްދަތަކަށް ތިޔަބައިމީހުން ފަސްކުރައްވާނެތެވެ. ހަމަކަށަވަރުން، اللَّه ކަނޑައަޅުއްވާފައިވާ أجل އަތުވެއްޖެނަމަ، ލަހެއް ނުކުރައްވާނެތެވެ. ތިޔަބައިމީހުންނަށް (އެކަން) އެނގޭކަމުގައި ވާނަމައެވެ.\n﴿٥﴾ قَالَ رَبِّ إِنِّي دَعَوْتُ قَوْمِي لَيْلًا وَنَهَارًا އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، ތިމަންކަލޭގެފާނުގެ قوم ގެމީހުންނަށް (إيمان ވުމަށް) ރެއާއި، ދުވާލު ތިމަންކަލޭގެފާނު ގޮވައިލެއްވީމެވެ.\n﴿٦﴾ فَلَمْ يَزِدْهُمْ دُعَائِي إِلَّا فِرَارًا ފަހެ، ތިމަންކަލޭގެފާނުގެ ގޮވައިލެއްވުން، ފިލާންދިޔުން ނޫންކަމެއް އެއުރެެންނަކަށް އިތުރެއް ނުކުރިއެވެ. (އެބަހީ: އެކަލޭގެފާނު ތެދުމަގަށް ގޮވައިލެއްވިވަރަކަށް، އެއުރެންދަނީ، އެކަލޭގެފާނުގެ دعوة އާ ދުރަށެވެ.)\n﴿٧﴾ وَإِنِّي كُلَّمَا دَعَوْتُهُمْ لِتَغْفِرَ لَهُمْ جَعَلُوا أَصَابِعَهُمْ فِي آذَانِهِمْ وَاسْتَغْشَوْا ثِيَابَهُمْ وَأَصَرُّوا وَاسْتَكْبَرُوا اسْتِكْبَارًا އަދި ހަމަކަށަވަރުން، އިބަރަސްކަލާނގެ އެއުރެންގެ ފާފަފުއްސެވުމަށްޓަކައި، ތިމަންކަލޭގެފާނު އެއުރެންނަށް (إيمان ވުމަށް) ގޮވައިލައްވާ ކޮންމެ ފަހަރަކު، އެއުރެންގެ އިނގިލިތައް، އެއުރެންގެ ކަންފަތްތަކުގައި އަޅަތެވެ. އަދި އެއުރެންގެ ފޭރާމުން، އެއުރެން ނިވާވެގަނެތެވެ. އަދި އެއުރެން (كفر ވެރިކަންމަތީ) ދެމިތިބެތެވެ. އަދި ނުހަނު ބޮޑާވެގަނެތެވެ.\n﴿٨﴾ ثُمَّ إِنِّي دَعَوْتُهُمْ جِهَارًا ދެން ހަމަކަށަވަރުން، ތިމަންކަލޭގެފާނު އެއުރެންނަށް ހަރުއަޑުން ގޮވައިލެއްވީމެވެ.\n﴿٩﴾ ثُمَّ إِنِّي أَعْلَنتُ لَهُمْ وَأَسْرَرْتُ لَهُمْ إِسْرَارًا ދެން ހަމަކަށަވަރުން، ތިމަންކަލޭގެފާނު އެއުރެންނަށް ފާޅުގައި ގޮވައިލެއްވީމެވެ. އަދި ތިމަންކަލޭގެފާނު ވަންހަނާކޮށް ސިއްރުކުރައްވައި، އެއުރެންނަށް ގޮވައިލެއްވީމެވެ.\n﴿١٠﴾ فَقُلْتُ اسْتَغْفِرُوا رَبَّكُمْ إِنَّهُ كَانَ غَفَّارًا ފަހެ، ތިމަންކަލޭގެފާނު ވިދާޅުވީމެވެ. ތިޔަބައިމީހުންގެ ވެރިރަސްކަލާނގެ حضرة ގައި ފާފަފުއްސެވުމަށްއެދި، ތިޔަބައިމީހުން ދަންނަވާށެވެ! ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ ރަސްކަލާނގެކަމުގައިވެއެވެ.\n﴿١١﴾ يُرْسِلِ السَّمَاءَ عَلَيْكُم مِّدْرَارًا (އޭރުން) އެކަލާނގެ ތިޔަބައިމީހުންގެ މައްޗަށް ބޯކޮށް (ވެހޭގޮތުގައި) ވާރޭ ފޮނުއްވާނެތެވެ.\n﴿١٢﴾ وَيُمْدِدْكُم بِأَمْوَالٍ وَبَنِينَ وَيَجْعَل لَّكُمْ جَنَّاتٍ وَيَجْعَل لَّكُمْ أَنْهَارًا އަދި މުދާތަކާއި، ދަރިންގެގޮތުން، އެކަލާނގެ ތިޔަބައިމީހުންނަށް مدد ދެއްވާނެތެވެ. އަދި އެކަލާނގެ ތިޔަބައިމީހުންނަށްޓަކައި ބަގީޗާތައް ލައްވާނެތެވެ. އަދި އެކަލާނގެ ތިޔަބައިމީހުންނަށްޓަކައި ކޯރުތައްވެސް ލައްވާނެތެވެ.\n﴿١٣﴾ مَّا لَكُمْ لَا تَرْجُونَ لِلَّهِ وَقَارًا ތިޔަބައިމީހުން اللَّه ގެ عظمة ތެރިކަމަށް اعتقاد ނުކުރަނީ ކީއްވެގެންހެއްޔެވެ؟\n﴿١٤﴾ وَقَدْ خَلَقَكُمْ أَطْوَارًا ހަމަކަށަވަރުން، އެކަލާނގެ ތިޔަބައިމީހުން ހެއްދެވީ، ތަފާތު مرحلة ތަކަކުންނެވެ.\n﴿١٥﴾ أَلَمْ تَرَوْا كَيْفَ خَلَقَ اللَّهُ سَبْعَ سَمَاوَاتٍ طِبَاقًا މަތިމައްޗަށް اللَّه، ހަތް އުޑުހެއްދެވީ ކިހިނަކުންކަން ތިޔަބައިމީހުން ބަލައި ނުވިސްނަނީ ހެއްޔެވެ؟\n﴿١٦﴾ وَجَعَلَ الْقَمَرَ فِيهِنَّ نُورًا وَجَعَلَ الشَّمْسَ سِرَاجًا އަދި އެކަލާނގެ އެ އުޑުތަކުގައި ހަނދު نور އެއްކަމުގައި ލެއްވިއެވެ. އަދި އެކަލާނގެ އިރު، ވޮށެއްގެ ގޮތުގައި ލެއްވިއެވެ.\n﴿١٧﴾ وَاللَّهُ أَنبَتَكُم مِّنَ الْأَرْضِ نَبَاتًا އަދި اللَّه، ތިޔަބައިމީހުން ބިމުން އުފައްދަވައި ހެއްދެވިއެވެ.\n﴿١٨﴾ ثُمَّ يُعِيدُكُمْ فِيهَا وَيُخْرِجُكُمْ إِخْرَاجًا ދެން އެކަލާނގެ ތިޔަބައިމީހުން އެ ބިމަށް إعادة ކުރައްވާނެތެވެ. އަދި އެކަލާނގެ ތިޔަބައިމީހުން (އެ ބިމުން) ނެރުއްވާނެތެވެ.\n﴿١٩﴾ وَاللَّهُ جَعَلَ لَكُمُ الْأَرْضَ بِسَاطًا އަދި اللَّه، ތިޔަބައިމީހުންނަށްޓަކައި ފެތުރިގެންވާ ދޫލައެއްގެ ގޮތުގައި ބިންގަނޑުލެއްވިއެވެ.\n﴿٢٠﴾ لِّتَسْلُكُوا مِنْهَا سُبُلًا فِجَاجًا (އެއީ) އެބިމުން ތިޔަބައިމީހުން ތަނަވަސް މަގުތައް ހޯދައިގަތުމަށްޓަކައެވެ.\n﴿٢١﴾ قَالَ نُوحٌ رَّبِّ إِنَّهُمْ عَصَوْنِي وَاتَّبَعُوا مَن لَّمْ يَزِدْهُ مَالُهُ وَوَلَدُهُ إِلَّا خَسَارًا نوح ގެފާނު ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، އެއުރެން މިއަޅާޔަށް އުރެދިއްޖައޫއެވެ. އަދި އެއުރެންގެ މުދަލުންނާއި، ދަރިންގެ ފަރާތުން އެއުރެންނަށް ގެއްލުމެއްނޫން އެހެންކަމެއް ނުލިބޭ މީހުނާ އެއުރެން تبع ވެއްޖައޫއެވެ.\n﴿٢٢﴾ وَمَكَرُوا مَكْرًا كُبَّارًا އަދި އެއުރެން ބޮޑުވެގެންވާ މަކަރުވެރި ރޭވުމެއް ރޭވޫއެވެ.\n﴿٢٣﴾ وَقَالُوا لَا تَذَرُنَّ آلِهَتَكُمْ وَلَا تَذَرُنَّ وَدًّا وَلَا سُوَاعًا وَلَا يَغُوثَ وَيَعُوقَ وَنَسْرًا އަދި އެއުރެން ބުނޫއެވެ. ހަމަކަށަވަރުން، ތިޔަބައިމީހުންގެ إله ންތައް ތިޔަބައިމީހުން ދޫނުކުރާހުށިކަމެވެ! އަދި ހަމަކަށަވަރުން، ތިޔަބައިމީހުން وَدّ އާއި، سُواع އާއި، يَغوث އާއި، يَعوق އާއި، نَسر އާއި (މިހުރިހާ ބުދުތައް) ދޫކޮށްނުލާހުށިކަމެވެ!\n﴿٢٤﴾ وَقَدْ أَضَلُّوا كَثِيرًا ۖ وَلَا تَزِدِ الظَّالِمِينَ إِلَّا ضَلَالًا އަދި ހަމަކަށަވަރުން، އެއުރެން ގިނަބަޔަކު މަގުފުރެއްދޫއެވެ. އަނިޔާވެރިންނަށް މަގުފުރެދުން ނޫން އެހެންކަމެއް އިތުރު ނުކުރައްވާނދޭވެ!\n﴿٢٥﴾ مِّمَّا خَطِيئَاتِهِمْ أُغْرِقُوا فَأُدْخِلُوا نَارًا فَلَمْ يَجِدُوا لَهُم مِّن دُونِ اللَّهِ أَنصَارًا އެއުރެންގެ ފާފަތަކުގެ ސަބަބުން އެއުރެން غرق ކުރެއްވިއެވެ. ދެން އެއުރެން އަލިފާނަށް ވެއްދެވިއެވެ. ފަހެ، اللَّه ފިޔަވައި نصر ދޭނޭ ބަޔަކު އެއުރެންނަކަށް ނުފެނުނޫއެވެ.\n﴿٢٦﴾ وَقَالَ نُوحٌ رَّبِّ لَا تَذَرْ عَلَى الْأَرْضِ مِنَ الْكَافِرِينَ دَيَّارًا އަދި نوح ގެފާނު ވިދާޅުވިއެވެ. އަޅުގެ ވެރިރަސްކަލާކޮ! كافر ންގެ ތެރެއިން ހަމައެކަކުވެސް އިބަރަސްކަލާނގެ މި ބިންމަތީގައި ނުބަހައްޓަވާނދޭވެ!\n﴿٢٧﴾ إِنَّكَ إِن تَذَرْهُمْ يُضِلُّوا عِبَادَكَ وَلَا يَلِدُوا إِلَّا فَاجِرًا كَفَّارًا ހަމަކަށަވަރުން، އިބަރަސްކަލާނގެ އެއުރެން ދޫކުރައްވައިފިނަމަ، އެއުރެން އިބަރަސްކަލާނގެ އަޅުތަކުން މަގުފުރައްދާނެތެވެ. އަދި އެއުރެން فاجر، كفر ވެރިކަން ބޮޑު ދަރިޔަކުމެނުވީ ނުވެސް ވިހާނެތެވެ.\n﴿٢٨﴾ رَّبِّ اغْفِرْ لِي وَلِوَالِدَيَّ وَلِمَن دَخَلَ بَيْتِيَ مُؤْمِنًا وَلِلْمُؤْمِنِينَ وَالْمُؤْمِنَاتِ وَلَا تَزِدِ الظَّالِمِينَ إِلَّا تَبَارًا އަޅުގެ ވެރިރަސްކަލާކޮ! މިއަޅާޔާއި، މިއަޅާގެ މައިންބަފައިންނާއި، إيمان ވެގެންހުރެ މިއަޅާގެ ގެޔަށް ވަދެއްޖެ މީހަކާއި، مؤمن ފިރިހެނުންނާއި، مؤمن އަންހެނުންނަށް ފާފަފުއްސަވާނދޭވެ! އަދި އަނިޔާވެރިންނަށް ހަލާކުނޫން އެހެންކަމެއް އިތުރު ނުކުރައްވާނދޭވެ!